
Skup radova koji izlaze u ovoj knjizi već je objavljen u 
raznim časopisima i dnevnim novinama. To je tek jedan 
dio moga rada i istraživanja o društvenom razvitku Hr¬ 
vata. Da taj rad bude barem donekle potpun, potrebno je 
obraditi još mnoge druge probleme i pojave u ekonom¬ 
skom, političkom i socijalnom životu Hrvata. Tako će 
biti od naročite važnosti da se obradi razvitak seljačkih 
i radničkih pokreta u Hrvatskoj, problem bosanskih 
Muslimana, društveni razvitak Hrvata u Americi, kao i 
druge pojave koje su s ovima u vezi. Rezultate mojeg 
rada u ovim pravcima objavit ću u toku ove. godine u 
posebnoj knjizi, koja će biti nastavak sadašnje. U tom 
djelu bit će odštampane i one moje radnje, koje su već 
objavljene, ali koje nisu mogle ući u ovu knjigu radi 
ograničenosti prostora (Razvitak građanskih ideologija 
u Hrvatskoj, Kritika rasnog tumačenja povijesti Hrvata, 
itđ.). 

ZADRUŽNA I PLEMENSKA KULTURA 

kao sastavni elementi hrvatske 
narodne kulture*) 

Većina je dosadašnjih kulturno-historijskih ras¬ 
prava o južnim Slavenima polazila sa pretpostavke, 
da su Slaveni u pradomovini sačinjavali ‘kulturnu 
skupinu, koja je počela da se diferencira tek poslije 
seobe. Izgleda, međutim, da je jače naglašeno kul¬ 
turno razlikovanje postojalo među Slavenima već u 
pradomovini i da razne etničke skupine kasnijih 
južnih Slavena i nisu možda imale zajedničku pra¬ 
domovinu, nego da su se i prije i poslije dolaska u 
ove krajeve znatno razlikovale u svojoj ekonom¬ 
skoj, porodičnoj i političkoj organizaciji. 

Razvitak svake kulturne skupine treba shvatiti 
doduše dinamički, ali ne nikako evolutivno ili or¬ 
ganski. To jest, i ako se vrše stalne promjene 
unutar svake kulture, ne znači, da te promjene na¬ 
staju po nekom utvrđenom redu u pravcu usavrša¬ 
vanja ili slično razvitku organskih bića. Svaka se 
naime kulturna skupina razvija uslijed prilika i 
okolnosti koje se nalaze u njenoj sredini, ali ona 
isto tako može i da posuđuje kulturne osobine od 
okolnih, kulturno različitih, skupina ili da stvara 
nove kulturne kombinacije spajanjem svojih kul¬ 
turnih osobina sa tuđim. Uslijed toga već u pred- 
historiji čovjeka nalazimo da skupine koje pripa¬ 
daju istom fizičkom tipu često imaju različitu kul¬ 
turu i obratno. 

*) Štampano u »Obzoru« 15. V. 1936. 

Svi su Slaveni već u svojoj pradomovini dola¬ 
zili u doticaj, a često i bili vladani od različitih etni¬ 
čkih skupina, koje su se kulturno potpuno razliko¬ 
vale od Slavena i koje su mogle i iz temelja da iz¬ 
mijene njihova dotadašnja shvaćanja, navike, obi¬ 
čaje i društvenu organizaciju. Skiti, Sarmati, Ba- 
starni, Goti, Huni, mijenjali su se kao vladajući 
slojevi nad pojedinim slavenskim etničkim skupi¬ 
nama još u pradomovini, ali je osim toga i svaka od 
tih slavenskih skupina sama za sebe donekle neza¬ 
visno razvijala svoje kulturne osobine pod uticajem 
okolnosti i prilika svoje sredine. 

I ako su izvori o Slavenima u pradomovini 
mršavi, ipak se i iz tih, inače nedovoljnih izvora, 
može lako razabrati, da su među njima postojale 
razne kulturne skupine, koje ondašnji historičari 
nisu znali dovoljno oštro razlikovati. Tako na pr. 
car Maurikije kaže za Slavene, da su veoma hrabri 
i izdržljivi; da provode hajdučki život i da se brane 
i navaljuju štitovima i strjelicama. Međutim neki 
drugi bizantijski pisac kaže, da je car Maurikije 
zarobio u Trakiji tri Slavena, ali da nije kod njih 
naišao na oružje, nego na muzičke instrumente i da 
su mu kazali, da Slaveni više vole pjesmu nego ra¬ 
tovanje. 

Mnogi stariji, a i današnji historičari Skite 
smatraju za Slavene, međutim baš prema opisiva¬ 
nju historičara, jasno se vidi, da su se ti Skiti sa¬ 
stojali od dviju kulturno potpuno različitih skupina. 
Herodot, koji se smatra za oca moderne antropo¬ 
logije radi svoje znanstvene metode promatranja i 
opisivanja pojedinih etničkih skupina, znao je dobro 
razlikovati ove kulturne diferencije kod Skita. 
Prema Herodotu među Skitima je postojala s jedne 
strane skupina konjaničkih nomada, koii nisu bili 
stalno naseljeni i isticali su se u ubijanju i pljački, 
Ratničke su osobine bile kod ove skupine vodeće 
društvene vrijednosti. S druge je strane, prema opi- 

šivanju Herodota, postojala je skupina Skita, koji 
su bili stalno nastanjeni u selima, provodili su sa¬ 
svim drukčiji život i bavili su se poljodjelstvom. 
Herodot je ove različite kulturne skupine nazvao 
istim imenom, valjda zato što su sačinjavali istu 
političku zajednicu i zato što su vjerojatno govorili 
jednim ili sličnim jezikom. Međutim ima mnogo pri¬ 
mjera i kod t. zv. »primitivnih« skupina i kod t. zv. 
civiliziranih naroda, da kulturno različite skupine 
govore istim jezikom. 

Pošto su dakle pisani izvori o Slavenima u pra¬ 
domovini nedovoljni i pošto se historičari ne slažu 
niti u pogledu vremena niti u pogledu .načina do¬ 
laska južnih Slavena u Podunavlje i na Balkan, niti 
ih etnički dovoljno razlikuju, ostaje nam da etno¬ 
loškom i sociološkom metodom osvijetlimo ovo 
pitanje. 

Prema rezultatima dosadašnjih socioloških i 
etnoloških istraživanja u ovom pravcu, izgleda da 
su postojala dva tipa slavenskih seoba na Balkan. 
Jedan tip seobe se je sastojao u postepenom i mir¬ 
nom prodiranju putem zauzimanja i obrađivanja 
manjih i izoliranih kompleksa zemljišta. To su bili 
seljaci u pravom smislu, jer su se u prvom redu 
bavili obrađivanjem zemlje u samostalnim ekonom¬ 
skim zajednicama, bili su relativno ustaljeni i 
pojedine njihove skupine su se selile samo na kratke 
daljine, čim je jedno autarhično gospodarstvo po¬ 
stalo prenapučeno. Ova se je kulturna skupina Sla¬ 
vena odlikovala naglim porastom stanovništva, i 
ona je na mirni način ekonomski i etnički 
osvojila Podunavlje i Balkan, a prodrla je na za¬ 
padu do Alpa i preko njih. Kulturu ove skupine 
možemo nazvati zadružnom prema tipičnoj 
društvenoj organizaciji, koja je kod njih prevlada¬ 
vala. Uslijed neprimjetnog načina prodiranja, eko¬ 
nomskog i etničkog osvajanja, ove slavenske kul¬ 
turne skupine nisu dolazile u otvoreni sukob sa vla¬ 

d&jućim slojevima, niti sa okolnim političkim za¬ 
jednicama i zato su pisani izvori o njima vrlo rijetki 
i nedovoljni. 

Drugi tip slavenskih seoba na Balkan se je sa¬ 
stojao u naglom i osvajačkom prodiranju pojedinih 
slavenskih ratničko-nomadskih skupina, koje su za¬ 
uzimale strateške položaje u blizini ratara i u bli¬ 
zini prometnih putova, bavile su se stočarenjem, ali 
su djelomično živile također od pljačke i gusa- 
renja. Ove su skupine posjedovale razvijenu plja- 
čkaško-ratničku tehniku, pa su bile u mogućnosti, 
favorizirane i drugim okolnostima, da se stalno na¬ 
metnu i učvrste na određenim područjima i da tako 
osnivaju države. Ove su ratničke skupine politi- 
č k i osvojile Balkan; njima pripadaju hrvatska i 
druga plemena i njihovu ćemo kulturu nazvati p 1 e- 
menskom, jer je plemenska društvena organi¬ 
zacija prevladavala kod ovih etničkih skupina. U 
borbi među ovim plemenima za političku dominaciju 
Balkana, hrvatska su plemena pokazala jaku eks¬ 
panziju i u toku svog političkog prodiranja i među¬ 
sobne borbe, njihova je plemenska kultura dolazila 
pod jači ili slabiji uticaj zadružne kulture onih sla¬ 
venskih zadružnih skupina, kojima su se hrvatska 
plemena nametnula. Zadaća je sociologije da utvrdi, 
koliko današnja hrvatska narodna kultura sadrži u 
sebi zadružnih, a koliko plemenskih elemenata i od 
kakovog značenja to može da bude za ekonomski, 
politički i opći kulturni razvitak Hrvata. 

Ako želimo da fiksiramo osnovne razlike iz¬ 
među zadružne i plemenske kulture, potrebno je 
utvrditi prije svega, kako i zašto su se te dvije 
kulture izvorno diferencirale i onda razvijale u raz¬ 
ličitim pravcima. Ne smijemo se naime zavaravati 
mišlju, da je bilo jedna bilo druga od tih dviju kul¬ 
tura izvorno slavenskog .podrijetla. I jedan i drugi 
od ovih kulturnih tipova mogu se naći u raznim 
oblicima i varijacijama kod inače fizički i etnički 

vrlo različitih skupina. U tom se pitanju dakle 
moramo poslužiti etnologijom i sociologijom jedno¬ 
stavnih skupina. 

Prema dosadašnjim rezultatima tih nauka, iz¬ 
gleda, da su se izvorno ljudske skupine, koje su 
živi jele u glavnom od prikupljanja plodova, diferen¬ 
cirale najprije u dva protivna pravca i ako su obe 
skupine i dalje održavale nomadski način života. 
Jedno su bile one ljudske zajednice, koje su se kao 
glavnom privredom bavile prikupljanjem biljnih 
plodova, a tek sekundarno su upotrebljavale i živo¬ 
tinjske plodove. Drugo su bile one ljudske zajednice, 
koje su u glavnom živjele od životinjskih plodova, a 
tek sekundarno su upotrebljavale i bilje. One prve 
skupine su počele da obrađuju i udomaćuju bilje, a 
one druge da love i da udomaćuju životinje. Jedni 
su se prema tome razvijali u relativno ustaljene 
motičare, a drugi u stočare, koji su i dalje bili pot¬ 
puni nomadi. 

Kod motičara su, izgleda, došle do naročitog 
uticaja žene, jer se njima pripisuje izum motike. S 
tim u vezi se smatra, da su žene kod motičara mo¬ 
gle da steknu dominantni uticaj u porodičnim i po¬ 
litičkim odnosima (matriarhat); da su žene, jer su 
se bavile vrtlarenjem, posjedovale vrtove, koje su 
obrađivale i da su se muškarci priključivali tim že¬ 
nama i osnivali porodice. To su bile matrilokalne 
porodice, a eventualno i poliandrične 1 ), jer je rezi¬ 
dencija jednog ili više muževa bila u kući žene i nji¬ 
hova je uloga prema tome bila podređena. U ovim 
su skupinama teritorijalni odnosi morali biti od 
prvenstvene važnosti, jer je baš određeni posjed 
koji je žena obrađivala (dakle zemlja i rad) bio 
podloga porodičnih i političkih odnosa ovakove 
zajednice. 


*) Bračna veza između jedne žene i više muškaraca. 

Kod stočara s druge strane, izgleda, da su 
muškarci došli do naročitog uticaja, jer se muškarcu 
kao lovcu pripisuje pripitomljenje životinja. Stočari 
su se osim toga stalno selili, što je bilo skopčano sa 
velikim naporima i opasnostima u borbi sa prirod¬ 
nim nepogodama, životinjama i drugim nomadskim 
skupinama. Na taj način je muškarac, kao fizički 
jači i slobodniji, jer nije bio vezan rađanjem i do¬ 
jenjem djece, došao do odlučnog uticaja. Kod ovih 
je skupina postojalo vlasništvo na pokretninama, to 
jest nad stokom, stočnim proizvodima i oruđem, a 
to se je shvaćanje vjerojatno prenijelo i na poro¬ 
dične odnose i otac obitelji je postao gospodar nad 
životom i smrti svoje žene i njenih plodova, to jest 
djece (patriarhat). Ta je pojava valjda bila poja¬ 
čana i tom okolnošću, što su stočari, kad su razvili 
lovačku i ratničku tehniku, često i otmicom dola¬ 
zili do žena, a iz toga je mogla da se razvije pojava 
poliginije 2 ). Pošto su se ovi stočari nomadi nepre¬ 
stano kretali, kod njih teritorijalni odnosi nisu bili 
od tako odlučnog značenja, kao kod motičara. Sto¬ 
čari nomadi su kolektivno posjedovali pašnjake, a 
njihovi su se i porodični i politički odnosi osnivali 
na autokratskoj vlasti oca obitelji, koja je prene¬ 
sena i na glavare rodova. 

Kod ovih je kulturnih skupina naime otac obi¬ 
telji zadržao svoju neograničenu vlast i nad unu¬ 
cima i praunucima. Tako su nastajale velike poro¬ 
dice, a iz ovih su se formirali rodovi, koji su se onda 
udruživali u svrhu zajedničke obrane i navale sa 
vrijeme nomadskih kretanja. Međutim i kod ovih 
spajanja različitih loza, ostala je tradicija ili se je 
podržavala fikcija o zajedničkom podrijetlu. Uslijed 
ovog naglašavanja rodbinskog principa, razvila se 
je pojava egzogamije, to jest bila je zabranjena že¬ 
nidba i udaja među članovima istoga roda, pa ma- 

s ) Bračna veza između jednog muškarca i više žena. 


14 


kar oni i ne bili u stvarnom srodstvu; postojao je 
uz to i naročito razvijeni kult osnivača i zaštitnika 
roda (totem), koji po kasnijoj tradiciji i nije morao 
biti ljudsko biće, nego neka životinja, kojoj su se 
pripisivale naročite sposobnosti ili neko imaginarno 
i nadnaravno biće (otuda ideja o božanskom podri¬ 
jetlu pojedinih rodova i glavara, a eventualno i po¬ 
sebni svećenički stalež i institucija monarhije). 

Ali su se i stočari nomadi diferencirali. Naročito 
su važne njihove dvije skupine: konjari i govedari. 
Konjari su imali naročito veliki ekspanzivni radius; 
razvili su se u vješte osvajače i osnivače velikih dr¬ 
žava. Ovim skupinama je pripadala većina tursko- 
mongolskih naroda i oni su, izgleda, naročito uticali 
na kulturu onih slavenskih skupina, koje su razvile 
plemensku društvenu organizaciju i ratničku teh¬ 
niku. Govedari su bili manje pokretni od konjara i 
imali su mnogo manji ekspanzivni radius, ali su za 
nas od osobitog interesa, jer kad su se udružili sa 
motičarima, razvili su tehniku oranja; plug naime 
izvorno i nije drugo nego motika privezana uz go¬ 
vedo. Sretna kombinacija ovih dviju kultura dala 
je dakle ono što se smatra jednim od najvećih ko¬ 
raka u razvitku civilizacije, jer se oranje po svojoj 
važnosti stavlja uporedo uz pismo, kamene građe¬ 
vine i izum kotača, kao četiri temelja sviju velikih 
civilizacija (kineske, peruansko-meksikanske i za- 
pađno-evropske). 

Spoj govedara i motičara dao nam je poljodjel¬ 
sku kulturu, koja je od motičara preuzela stabilnost 
i vezanost uz određeni teritorij kao i društvenu vri¬ 
jednost žene, koja je i nadalje za sebe zadržala vrt- 
larenje, dok su govedari uz stočne proizvode dali 
ovoj kulturi stanovitu prevagu muškaraca u dru¬ 
štvenom životu. Teritorijalni su odnosi međutim i 
đalie imali prednost pred rodbinskim i rad se je 
održao kao vodeća društvena vrijednost; osnova je 
ove kulture i dalje ostala, dakle, zemlja i rad, a to 

je sve priječilo, da se ovdje razviju patriarhalni po¬ 
rodični odnosi, egzogamija i rodovski sistem. Ako 
se je ovakova skupina poljodjelaca nasla na izolira¬ 
nom teritoriju, gdje je bilo potrebno autarhično 
gospodarstvo na kolektivnom zemljištu, razvila se je 
u takovim prilikama kultura agrarnog kolektivizma 
u raznim oblicima. 

U gornjem opisu s jedne strane stočara no¬ 
mada i ratnika, a s druge strane poljoprivrednika i 
zadrugara, mi već imamo osnovne razlike naše ple¬ 
menske i naše zadružne kulture, koje će pokazivati 
izvjesne mjesne razlike, već prema kulturnim uti- 
cajima i prema prilikama sredine. Kod Hrvata je 
plemenska kultura bila u naglom opadanju poslije 
propasti hrvatske sredovječne države, dok se je za¬ 
družna kultura bolje usčuvala, sve do prodiranja 
zapadno-evropskog kapitalizma usprkos negativnih 
uticaja sa strane feudalizma. U većini hrvatskih 
krajeva postojali su, a i danas se zapažaju uticaji i 
jedne i druge kulture, pa je za ispravnu analizu 
naše narodne kulture potrebno dati njihov detaljni 
prikaz. 

ZADRUŽNA KULTURA U HRVATSKOM 
ZAGORJU) 

I. 

Svaka je narodna kultura sastavljena iz raznih 
kulturnih elemenata, jer ni jedna današnja narod¬ 
nost nije niti rasno niti kulturno »čista«, nego je 
nastala spajanjem raznih etničkih skupina ove su 
se skupine uslijed raznih okolnosti našle povezane 
na određenom području, pa su tim putem razvijale 
zajedničke tradicije, povijest i zajedničke težnje. 
Tim putem su se i kulturno izjednačivale, sa jačim 
ili slabijim uticajem ove ili one skupine. Uslijed 

l ) štampano u »Glasniku profesorskog društva«, 
1936. sv. 11—12. 

ovog kulturnog izjednačivanja one su se osjetile kao 
jedna cjelina u odnosu prema drugim okolnim kul¬ 
turnim skupinama i tim putem su razvijale izvjesnu 
unutrašnju međusobnu solidarnost i privrženost. 
Konačno su prihvaćeni i zajednički simboli koji u 
sebi kondenziraju zajednička iskustva, zajedničke 
osjećaje i zajedničke težnje, a među tim simbolima 
je od naročito važnog značenja zajedničko ime. 

Isto je tako i današnja kultura Hrvata sastav¬ 
ljena od raznih elemenata; među tim sastavnim di¬ 
jelovima od naročitog su interesa zadružna i ple¬ 
menska kultura. Na drugom smo mjestu opisali 
plemensku kulturu, a ovdje ćemo opisati zadružnu 
kulturu onako kako se je razvijala i sačuvala u 
Hrvatskom Zagorju. 

U Hrvatskom Zagorju i Prigorju možemo lako 
razabrati tri kulturne razine, odnosno tri osnovna 
utjecaja kroz koje je prošao društveni razvitak ovih 
krajeva: autohtona zadružna kultura, feudalizam i 
zapadnoevropski kapitalizam. Time je ujedno rečeno, 
da se uslijed prijelaza iz jedne kulturne razine u 
drugu, nije izgubio sav uticaj ranije kulture, nego 
je ostao u jačem ili slabijem djelovanju, već prema 
prilikama. To osobito vrijedi za zadružnu kulturu, 
koja je, izgleda, ostala dominantna i za vrijeme 
feudalizma i koja nam može objasniti mnoge po¬ 
jave koje se javljaju još i danas, i to naročito u po¬ 
litičkim shvaćanjima, pa onda i u drugim društve¬ 
nim odnosima i psihičkim osobinama Hrvatskog 
Zagorja. 

Kad govorimo o zadružnoj kulturi, potrebno je 
odmah upozoriti čitaoca, da tu kulturu strogo razli¬ 
kujemo ne samo od plemenske kulture, nego isto 
tako i od t. zv. patriarhalne civilizacije, kako ju je 
zamišljao J. Cvijić 1 )* U čemu su te razlike, vidjet 
će se u toku daljnih razlaganja. 

*) J. Cvijić: Balkansko Poluostrvo, Beograd, 1931. 

Zadruga se u Hrvatskom Zagorju naziva s kup¬ 
ci n a, a to znači skupni, odnosno kolektivni imetak 
i zajednički život. Izvorno nepokretna imovina skup- 
čine je bila nedjeljiva i kad je broj članova skup- 
čine bio prevelik, jedan dio je odselio na novo zem¬ 
ljište i tamo je osnovana nova skupčina. Tek za 
vrijeme feudalizma, kad su nastala zemljišna ogra¬ 
ničenja, u nedostatku zemljišta, nastala je dioba ne¬ 
pokretnog imetka skupčine. Zajedničku imovinu 
obrađuje družina, čiji članovi ne mora da budu 
u rodbinskim odnosima, mogu da se žene između 
sebe, ne treba da podržavaju ni tradiciju ni fikciju 
o zajedničkom podrijetlu i nisu pod upravom oca 
obitelji, nego pod upravom na određeno vrijeme 
izab,ranog gospodara, koji je jednak osta¬ 
lima i može biti u svako doba svrgnut sa svog po¬ 
ložaja. 

U navedenim osebinama je osnova ekonomske 
i političke organizacije zadružne kulture i tu se 
ujedno nalaze i osnovne razlike prema plemenskoj 
kulturi i prema patriarhalnoj porodičnoj organiza¬ 
ciji. Plemenskoj je kulturi, naime, osnova klanski, 
odnosno rodovski sistem, koji se zasniva na tradi¬ 
ciji o zajedničkom podrijetlu i koji je strogo egzo- 
gamičan (zabrana sklapanja brakova među člano¬ 
vima roda), a patriarhalna porodična organizacija 
se zasniva na apsolutnoj vlasti oca obitelji u veliko- 
porođičnom sistemu (otac i majka sa oženjenim si¬ 
novima i njihovom djecom). 

Izgleda da je negda čitava ekonomska organi¬ 
zacija Podunavlja i jednog dijela Balkana bila osno¬ 
vana isključivo na zadružnoj podlozi. Ta je organi¬ 
zacija bila potpuno autarhična, to jest družina je 
proizvodila na kolektivnom posjedu sve što je bilo 
potrebno da se zadovolje individualne potrebe poje¬ 
dinih članova, kao i skupne potrebe skupčine, a to 
znači: ishranu, odijelo, obuću, lijekove, rasvjetu, 
oruđe i građu. Uslijed toga je bila potrebna vrlo di¬ 


ferencirana dioba rada, što je također jedna od 
istaknutih osobina zadružne kulture. Uslijed eko¬ 
nomske autarhije, svaka je pojedina skupčina mogla 
da bude nezavisna i izolirana od drugih skupčina; 
svaka je naime skupčina bila za sebe jedna posebna 
ekonomska i politička zajednica, svaka je skupčina 
bila jedno selo. I danas, kada se u Loboru kaže 
»selo«, misli se pod tim samo jedna kuća ili više 1 ) 
njih, na jednom dvorištu s jednakim pridjevkom. 
Ova je ekonomska izolacija osobito važna zato, jer 
nam s jedne strane tumači, zašto se je zadružna kul¬ 
tura tako dugo održala; ona donekle osvjetljuje i 
politička shvaćanja Hrvatskog Zagorja, koja, kao 
što ćemo kasnije vidjeti, teže za kulturnom i eko¬ 
nomskom autonomijom, političkom i ekonomskom 
demokracijom. S druge je strane međutim ova eko¬ 
nomska izolacija učinila skupčinu zavisnijom od pri¬ 
rodnih uvjeta i mogla ju je u nerodnim godinama 
izložiti gladi. 

n. 

U zadružnoj je kulturi podjela rada diferenci¬ 
rana prema spolu, prema dobi i fizičkim mogućno¬ 
stima i prema sposobnostima. Od naročitog je soci¬ 
jalnog interesa podjela rada prema spolu. U nekim 
se krajevima Zagorja, na primjer, još uvijek vrtla- 
renjem (sađenjem i obrađivanjem povrća) bave is¬ 
ključivo ženske. Ovo je dokaz velike starosti ove 
kulture, donekle tumači vegetarijanstvo ovoga kra¬ 
ja (meso se jede iznimno i samo u svečanim zgo¬ 
dama) 2 ), tumači relativno visoki društveni položaj 
žena u zadružnoj kulturi i ukazuje na eventualnu 

*) I. Kotarski, L o b o r, Zbornik za narodni život i 
običaje, sv. XX. 

2 ) Ova je pojava, razumije se, potencirana od kada 
Zagorac proizvodi za tržište, ali dok na pr. vino, koje 
također proizvodi za tržište, relativno mnogo ostavlja za 
vlastitu potrošnju. 

mogućnost, da je negda, valjda u predzadružnorn 
kulturnom razvitku postojao matriarhat 3 ). S time 
je u vezi možda i pojava naročito razvijenog kulta 
Majke Božje, koji se opaža ne samo u čitavom 
Hrvatskom Zagorju, nego i u drugim krajevima, 
kuda je dopirala zadružna kultura; taj bi se religi¬ 
ozni kult mogao eventualno tumačiti time, da je pod 
utjecajem kršćanstva raniji matriarhalni kult pra- 
majke zamijenjen novim ženskim božanstvom. 

Što se tiče odraslih muškaraca, vrlo je značajno 
da u njihovu isključivu nadležnost spada oranje i 
košenje. Oranje je, naime, osnova zadružnog života ; 
taj je, izgleda, i nastao tako što su se stacionarni 
motičari udružili sa nomadima govedarima u svrhu 
autarhičnog obrađivanja izoliranih gospodarstava, 
jer plug i nije drugo nego motika povezana uz go¬ 
vedo. Spoj ovih dviju kultura omogućio je intenziv¬ 
niju obradu zemlje i snažnije množenje stanovni¬ 
štva. Motičari su dali bilje, voće i žitarice, a s tim 
u vezi i društvenu vrijednost žena, a govedari stoku 
i stočne proizvode, i s tim u vezi društvenu važnost 
muškaraca, tako da je ova kultura mogla postati 
autarhična i prestala je da bude nomadska, a 
družina u skupčini se je množila dotle dok broj zadru¬ 
gara nije bio prevelik za potrebe kolektiva; tada 
se je jedan dio družine odvojio da osnuje novo ko¬ 
lektivno i autarhično gospodarstvo, novu skupčinu. 

Uslijed toga, što je oranje osnovna ekonomska 
aktivnost skupčine, uvijek samo domaći »inuži« oru, 
to jest oranje se ne prepušta slugama, niti se uzim¬ 
lje za taj posao strana pomoć, a »biruši« (volari) u 
zadružnoj hierarhiji, po svom ugledu i položaju, 
dolaze odmah do gospodara, i to su uvijek stariji 
domari. Uz biruše dolaze »kučiši« (konjari), kravari 

3 ) Prednost žena prema muškima u svim ili nekim 
dominantnim odnosima u porodičnom i u javnom životu 

i svinjari, ali se za te poslove mogu upotrebiti i 
mlađi domari i sluge. 

Treba već ovdje naglasiti, da je uzimanje slugu 
pojava koja je tuđa pravoj zadružnoj kulturi, jer je 
ova zasnovana na kolektivnom obrađivanju zemlje i 
kolektivnom uživanju zajedničkog rada prema na¬ 
čelu, da svaki član družine radi prema svojim spo¬ 
sobnostima i običajem ustanovljenoj diobi rada, a 
svaki uživa koristi zadružnog života prema svojim 
potrebama. Kad je skupčina trebala novih radnih 
sila, onda su se neoženjeni domari »ženitnjaki«, 
ženili ili je uzimana strana osoba sa porodicom u 
zadrugu; takav »skupnik« je imao jednaka prava i 
dužnosti sa ostalim zadrugarima. Tako se, na pri¬ 
mjer, zna u Loboru i okolici, da je skupnik u toku 
od nekoliko godina poslije nego što je bio primljen 
u skupčinu, mogao biti biran za gospodara 1 ). 

Skupčine su počele uzimati sluge vjerojatno 
već pod utjecajem feudalizma, a naročito kasnije 
pod utjecajem individualističnih shvaćanja za¬ 
padnoevropskog kapitalizma, ali i onda je njihov 
položaj u skupčini bio vrlo povoljan, što je poslje¬ 
dica zadružnih shvaćanja o vrijednosti ljudskog 
rada i o poštovanju čovjeka kao ljudskog bića, bez 
obzira kojoj ekonomskoj ili društvenoj skupini po¬ 
jedinac pripada. U tom je osnova onog humanog 
(čovječanskog i socijalnog) shvaćanja, koje je u 
zadružnoj kulturi naročito naglašeno i koje je uzeto 
kao jedno od temeljnih načela ideologije Hrvatskog 
seljačkog pokreta. Otuda sluge u zadružnoj kulturi 
s gospodarom pri stolu jedu iz jedne zdjele: »Go¬ 
spodar sa svojim slugom dobro postupa, kao da mu 
je najbliži rođak. On slugu zove po krsnom imenu, 
a sluga gospodara »gazda«; tako i drugi domari 
zovu slugu po imenu, a sluga i njih po imenu, sta¬ 
rijemu od sebe veli »vi«, a mlađemu »ti«. Slugama 

*) Kotarski, op. cit. 

u nas nije zlo; sa sinom je svojim gospodar »hujši« 
nego sa slugom«. 5 ) 

Razumije se, da s ovim što je do sada rečeno, 
nije iscrpljena dioba rada u skupčini. Što se toga 
tiče, družinu možemo podijeliti najprije u pet sku¬ 
pina; te su istovremeno i skupine prema starosti: 
Djeca (do deset ili dvanaest godina), pastiri (do 15 
ili 16), poslenici (do 20 ili 24) muži i žene (do 50 ili 
60), starci i babe (poslije 50—60). Međutim, 
unutar svake od onih osnovnih skupina postoji dalj- 
na dioba rada prema prirodi obavljanog posla. Tako 
smo već vidjeli da u zadružnoj kulturi muži mogu 
biti ili gospodari ili biruši, ili kučiši, a mogu biti i 
zanatlije, jer zadružna kultura, uslijed načela go¬ 
spodarske samodostatnosti, naročito pogoduje razvi¬ 
janju zanatstva; otuda se u mnogim krajevima 
Zagorja muškarci bave tkanjem. Isto je i kod žena. 
one mogu biti gospodarice, kuharice, kravarice, re- 
duše, itd. 

U razvijenoj zadružnoj kulturi, članovi družine 
dobili su od skupčine sve što je bilo potrebno za 
podmirenje njihovih potreba, a radili su za skup- 
činu prema svojim sposobnostima. U skupčini je 
prema tome postojala potpuna ekonomska demokra¬ 
cija. Ovaj je sistem ekonomske demokracije poste¬ 
peno narušavan pod utjecajem feudalizma i kapi¬ 
talizma, tako da je uvedena institucija »osebunj- 
ka«, to jest prava na odvojenu imovinu; to je uje¬ 
dno i prvi početak raspadanja kolektivnog života. 
S tim u vezi su počele pojedine porodice voditi u 
izvjesnim pravcima zasebnu ekonomiju, počeli su 
međusobno da se donekle razlikuju u odijelu, i ko¬ 
načno je skupčina opskrbljivala družinu jedino je¬ 
lom, a sve je drugo pripalo u nadležnost pojedinih 
porodica. Ali baš to što se je od svih kolektivnih 
strana zadružnog života zajednička ishrana naj¬ 

5 ) Kotarski, op. cit. 

dulje održala uz neki zajednički imetak, kad su se 
inače pojedine porodice sasvim emancipirale i iz¬ 
dvojile iz skupnog života kao zasebne individual¬ 
nosti, ukazuje da su izvorno baš ekonomske i poli¬ 
tičke prilike, koje su favorizirale ili forsirale autar- 
hičnu ekonomiju, bile podloga na kojoj se razvila 
zadružna kolektivna kultura. 

Uopće se može kazati da su utjecaji feudalizma 
na zadružnu kulturu Hrvatskog Zagorja bili više 
ekonomske nego političke prirode. Feudalizam je 
naime utjecao na vrstu i način proizvodnje, na in¬ 
tenzitet poljoprivrede i stočarstva, kao i na razvi¬ 
janje zanatstva. Feudalizam je naseljivao stočare 
nomade uz poljoprivrednike. Na taj su način sto¬ 
čari bili asimilirani od poljoprivrednika i privezi- 
vani uz zemlju, što je opet, sa svoje strane utjecalo 
na gustoću stanovništva. Ekonomski se je utjecaj 
feudalizma kretao u pravcu reorganizacije zadruž¬ 
ne ekonomije prema potrebama feudalnog gospo¬ 
darstva, koje je također od svoje feudalne autar- 
hičnosti prelazilo postepeno na sistem proizvodnje 
za tržište. Tim načinom je feudalizam otvorio put 
razvitku novčane ekonomije, razvijanju trgovine i 
prodiranju industrijskih dobara. Sve su to bili 
udarci ekonomskoj autarhiji zadružne kulture, tako 
da kada je kapitalistički sistem konačno likvidirao 
feudalni režim, skupčine su već bile zrele za raspa¬ 
danje, a održavale su se pojedinačno sve do naših 
dana, i opet samo u toliko u koliko su postojali 
uvjeti povoljni za održavanje zatvorenog i samodo¬ 
statnog (autarhičnog) gospodarstva. 

III. 

Kadgod se opisuje Hrvatsko Zagorje, opisivači 
će naročito istaknuti pjesmu i vino. Tako i iz opisa 
Lobora i okolice vidimo kako pjesma i vino imadu 
izvjesno društveno značenje za kulturu ovih kra- 

jeva°). Kod tumačenja ove pojave treba imati u 
vidu da je zadružna kultura dominantno agrarna 
kultura t. j. kultura agrarnog kolektivizma f da su 
izvorno uz poljodjelske radnje bili povezani razni 
obredi i obredne pjesme, čija je uloga u početku 
bila u prvom redu odgojna; obredi i obredne pje¬ 
sme sadržavali su u sebi stečena iskustva i znanje 
o vremenu i načinu poljodjelskih radnja. Na taj na¬ 
čin se je čuvalo iskustvo i predavalo nastupajućim 
pokoljenjima; kasnije je ova uloga obreda po¬ 
stala sve više simbolična, čim je zadružna kultura 
bila manje izolirana, a naročito odkad je feudalizam 
preuzeo kontrolu proizvodnje. Međutim mnoge su 
se te obredne pjesme, a i neki obredi ili njihovi 
ostaci očuvali do danas u obliku raznih popijevaka 
ili drugih prigodnih pjesama. Tako u Loboru, kada 
se oranje svršuje. pjeva se: 

Hej muzi, muži Plug i otka, brana, 

Teri veme pluži, To je muška hrana, 

Te mu Bogu služi. Heja volek zajdni, 

Slog se orje skrajdni. 


Kada »žnale« žanju, kolektivno pjevaju: 


Stoj nam, polje, polje široke! 
Vu tem polju jelek visoka. 
Svilica bela, bele čerlena, 
Kroto romena, višnja moja! 


Višnja, el si mi romena ? 
Vu te černe gore, 

Pri te hladne vode, 

Pri te majke Bože. 


Kao što gornja popijevka, koju pjeva volar za 
vrijeme oranja, ukazuje na podjelu rada po kojoj 
»plug i otka, brana« spada u isključivu nadležnost 
muškaraca, tako je i slijedeća popijevka sociološki 
važna, jer je u njoj sadržana formula čitavog obre¬ 
da, to jest načina po kojemu starješina siječe i reda 
kojim dijeli purana gostima pri svadbi: 


*) J. Kotarski, op. cit. 

Režt’e ga na dvoje 
Dajte mi obedvoje; 
Režite ga, režite ga, 
Oček starešina. 

Režite ga pri kuku, 
Dajte, mome Jurku; 
Režite ga, režite ga, 
Oček starešina. 


Rež’te ga pri batu, 
Dajte mome Matu; 
Režite ga, itd. 

Rež’te mu kobilu, 
Dajte mome sinu 
Režite ga, itd. 


Rež’te ga pri vratu, 
Dajte mome bratu; 
Režite ga, itd. 


Od osobitog je interesa u ovoj obrednoj pjesmi 
još i to, da uža rodbina starješine, dolazi po redu 
tek poslije ostalih članova družine. I to je potvrda, 
da je rodbinska veza imala podređeno značenje u 
zadružnom životu. 

Isto tako možemo zapaziti ostatke ranijih ob¬ 
reda u običajima koji su postajali u zadružnom ži¬ 
votu prilikom kopanja u vinogradu: »Cijela se 
»skupčina« znala veseliti kad su gorice kopali. Go¬ 
spodar je pred težacima stajao, a svaki put, kad su 
došli blizu vrata, koračio je u klijet, i kad su »vun 
stirali jen žlak«, na vratima su svi po redu iz ba¬ 
rda pili i govorili: »Morame motike zamočiti«. 
Žene su i djevojke otpjevale popijevku, i tad su ko¬ 
pali dalje«. 7 ) 


Nikaj na svetu lepšega ni, 

Neg je gorica kada rodi 
Kume moj dragi, daj se napij, 
Dugo nas ne bu, daj se ga vžij 
Mužek se trudi, ter se vrti, 

Da mu se delo ne zamudi. 

Zakaj se trudim, neg da pijem, 
Zakaj se mučim, neg da vžijem. 


7 ) Op. cit. 

Danas al sutra mrtev nam glas, 

Vince ostane, ne bude nas. 

U koliko se u Hrvatskom Zagorju mogu naći 
slučajevi alkoholizma i naročito velike potrošnje 
vina za »domaću potrebu«, treba ih, uz ostale okol¬ 
nosti, dovesti u vezu sa ovim obrednim tradicijama. 

U ovoj kulturnoj zoni, gdje je najbolje oču¬ 
vana zadružna kultura, nema ni traga »herojskoj« 
poeziji ili »herojskim« tradicijama. Poezija je tamo 
ili obredna ili lirska, uz osobitu idealizaciju prirode 
i uz naglašavanje humanih osjećaja. Umjetničko 
stvaranje ovdje nije upućeno niti na tradicije niti 
na fantaziju, nego na događaje i predmete u nepo¬ 
srednoj okolini. Zato je umjetničko stvaranje kod 
seljaka u ovim krajevima baš danas vrlo razvijeno 
i zato je stvaranje danas upravljeno isključivo u 
socijalnom smjeru. 


IV. 

Potrebno je k ovom opisu i tumačenju ekonom¬ 
ske organizacije zadružne kulture dodati još i to da 
je ona u sebi sadržavala i potpuno socijalno osigu¬ 
ranje. Otuda se u ovim krajevima još i danas na¬ 
ročita pažnja ukazuje trudnim ženama i porodilja- 
ma, zatim bolesnicima i starcima. Ekonomsko osi¬ 
guranje i pažnja porodiljama, kao i potreba radne 
snage, uz kolektivna shvaćanja zadružne kulture, 
objašnjava naročito veliki fertilitet ovih krajeva, 
kao i relativno slabu rasprostranjenost sredstava i 
metoda za namjerno sprečavanje začeća i porođaja; 
ta se shvaćanja održavaju još i danas i ako slabe 
pod pritiskom pauperizacije i individualizma. Ali i 
danas, u koliko se u ove krajeve uvađa umjetno 
ograničavanje poroda, to se ne radi u obliku nasil¬ 
nog prekida trudnoće, nego radije kao »coitus inter- 
ruptus«. Sa pauperizacijom je u vezi i pojava pro- 
sjačenja, koja je inače potpuno strana zadružnoj 

kulturi, tako da se prosjačenje u Zagorju još uvi¬ 
jek smatra za sramotu i nije ni iz daleka tako raz¬ 
vijeno kao što je u zoni plemenske kulture. ^ 

Opisana ekonomska organizacija zadružne kul¬ 
ture može nam objasniti također nepokretnost i 
miroljubivost zagorskog seljaka. Autarhičnost 
skupčine, koja je u stanju da zadovolji sve potrebe 
družine, i stroga podjela rada, koja znatno olakšava 
individualnu odgovornost, postavlja pojedince u go¬ 
tovo potpunu zavisnost od kolektivnosti izvan koje 
se oni nelagodno osjećaju. Otuda su seljaci iz Za¬ 
gorja nerado išli u Ameriku, ili drugamo na rad, 
osim pod utjecajem iznimnih okolnosti, a i onda su 
se često vraćali doma. Između 1901—1910 iselilo se 
je n. pr. iz modruško-riječke županije 14.26 ljudi na 
1000 stanovnika, a u istom razdoblju iselilo se iz 
Varaždinske županije samo 2.45 na 1000 stanovni¬ 
ka. Pod utjecajem pauperizacije i prisilne vojničke 
službe, po gdjekoji je počeo da odlazi u žandarme 
ili u stražare, ali »i žandari i stražari štede novce 
da podignu sebi doma gospodarstvo, da imaju kamo 
doći kasnije pod stare dane«. 

Međutim i ako se nerado seli, kad se je jednom 
odselio, Zagorac postaje odličan kolonista. Voli da 
se seli samo u skupinama, na manje udaljenosti, 
boji se nepoznatih ljudi i zazire od stranih običaja 
i navika, ali kad se je već definitivno uselio sa istom 
upornošću se hvaća nove sredine, održava svoja 
shvaćanja i svoje navike i sa sigurnošću osvaja 
krajeve u koje se je uselio u većim skupinama. 

Što se tiče stava prema vojsci i vojničkoj službi 
taj je kod hrvatskog Zagorca za vrijeme zadruž¬ 
nog života bio potpuno negativan. Ranije kad 
nije bilo obvezatne vojničke dužnosti, gospodar 
-^skupčine je znao prijetiti nediscipliniranim domari¬ 
ma, da će ih predati u vojnu službu, i ta je prijetnja 
bila dovoljna, da se uspostavi disciplina među dru¬ 
žinom. U Prigorju na pr. »kad gdoj mora iti v sol- 

datiju, unda se si plačedu, mislidu, da ne bu nigdar 
više đimov došal; najviše se plače mati, gdeka tak 
javce kak da je mri« 8 ), a Katič Klukovič piše svom 
mužu Ivanu, koji se nalazi na odsluženju vojnog 
roka: »Pak ne budi nikakov kaprol, da pređi đimo 
đojđeš«. 9 ) U Loboru i okolici su ova shvaćanja iz¬ 
ražena u pjesmi. Evo nekoliko primjera. 10 ) 

1 . 

Z Bogom, dekle, moje, vaše postelke, 

Kulke krat sem na njih zaspal, 

Bog zna buđeme već! 

Z Bogem, sestra, brate, moram it vu svet, 

Soze me polevajo, koj moram bit soldat. 

2 . 

Boga mole tri soldati mladi, 

Da jih pušća dime zimuvati, 

Da vidijo, koj im majke rade, 

Naše majke tužne sinke rane, 

Tužne sinke caru za vojnike, 

3. 

Do bo tebe, oček, hranil, 

Kad ja bodem cara branil? 

Oček, oček, oček, ljubleni! 

Do bo tebe, majka hranil, 

Kad ja bodem cara branil 
Majka, majka, majka rojena! 

Ovaj stav prema vojništvu je razumljiv, kad se 
zna da je zadružna ekonomska organizacija bila 
autarhična; Zagorac uslijed toga nije smatrao, da 
su njegovi interesi povezani uz sudbinu države i po 

*) Vatroslav Rožić: Prigorje, Zbornik za nar. život 
i običaje, XII. 

9 ) Ploh-Herdvigov: Hrvatsko nar. blago, sveska II, 
Varaždin, 1869. 

10 .) J. Kotarski, op. cit. 

njegovom svaćanju on je samo bio prisiljen da 
»brani cara«. 

Pogrešno bi dakle bilo iz gornjih podataka za¬ 
ključiti, da Zagorac nije agresivan. Treba naime 
strogo razlikovati njegovu individualnu nepokret- 
nost i miroljubivost od njegove sposobnosti da bude 
kolektivno ratoboran i revolucionaran; o tome naj¬ 
bolje svjedoči čitav niz »puntarija«, čitav niz selja¬ 
čkih pobuna i ustanaka lokalnog i općeg značaja, 
koje su konstatno izbijale među zagorskim i prigor- 
skim seljacima od feudalnih vremena pa sve do 
naših dana. Treba ipak naglasiti da ove pobune 
nisu nikad imale agresivan, niti urotnički, nego 
više defanzivan karakter, one su nastajale uvijek 
onda, kada su seljaci kolektivno osjetili, da su 
ugroženi njihovi kolektivni interesi. Zadružna 
kultura, naime, za razliku od plemenske nije na¬ 
silno ekspanzivna, nego u koliko pokazuje ekspan¬ 
zivne teženje, te su više putem ekonomskog i kul¬ 
turnog prodiranja. Otuda je ova kultura postepeno 
i neopaženo ekonomski i etnički osvojila Podu¬ 
navlje i Balkan i probila sve do Alpa i preko njih, 
još prije osnutka slovenskih političkih zajednica na 
Balkanu. 

Ova sposobnost kolektivnog nastupanja očituje 
se u novije vrijeme sve više u obliku kulturnih i po¬ 
litičkih aktivnosti, koje uslijed ovih kolektivnih tež¬ 
nja često poprimaju oblik jednoglasnog plebiscita i 
mirnim putem vrše kulturnu i političku ekspanziju. 

Uz ovaj smisao za kolektivni nastup, formalna 
organizacija nije kod Hrvata Zagoraca od takove 
važnosti, kao što može da bude kod pripadnika ple¬ 
menske kulturne zone, koji su vrlo pokretni indivi¬ 
dualisti, i za koje je potrebno snažno vodstvo, da ih 
disciplinira. Za istinskog zadrugara, kao što je Za¬ 
gorac, vodstvo i vođe su samo pretstavnici kolektiv¬ 
nih težnja, a te su uvijek tu, bez obzira da li postoji 
formalna organizacija ili ne; i zato se te kolektivne 

težnje, ta stvarna organizacija ne mogu uništiti ti¬ 
me, ako se uništi formalna organizacija. 

U vezi se ovim pitanjem je i problem politič¬ 
kog vodstva u Hrvatskom Zagorju. Na političko 
vodstvo se u ovom kraju gleda sa gledišta zadruž¬ 
nog principa o diobi rada. Vodi onaj koji se u ko¬ 
lektivu smatra zato najpodesniji, ali njegova je 
funkcija samo da izvršuje kolektivne težnje, a ne 
da daje naređenja. Otuda inicijativa potiče odozdo. 
Otuda tu među seljacima nema otimanja o političko 
vodstvo. Često se pojedinci moraju nagovarati da 
se prihvate neke političke funkcije. U nekim kra¬ 
jevima seljaci će ponuditi vodstvo bogatijim selja¬ 
cima, ako ih inače cijene, ali ovi će redovito to od¬ 
biti i izgovorit će se da su previše zauzeti; nato će 
seljaci povjeriti vodstvo nekom od srednjih ili siro¬ 
mašnih seljaka, koji posjeduju izvjesne govornič¬ 
ke i »diplomatske« sposobnosti. U ovim krajevima 
je političko vodstvo velikom većinom u rukama 
srednjih i siromašnih seljaka. 

Ova su kolektivna shvaćanja danas ipak done¬ 
kle oslabljena uslijed ekonomskog i društvenog 
razlikovanja, koje se je počelo razvijati uporedo sa 
raspadanjem skupčina, a pod utjecajem kapitali¬ 
stičkog sistema proizvodnje i prodiranja indiviđuali- 
stičkih shvaćanja. Ali je opet s druge strane eko¬ 
nomska i društvena diferencijacija usporena u Hrv. 
Zagorju uslijed prenapučenosti i stabilnosti stanov¬ 
ništva ove kulturne zone; te su okolnosti naime 
spriječavale iseljavanje i spriječavale znatnije na¬ 
gomilavan je imovine u rukama pojedinih seljaka. 
Uslijed toga društvena diferencijacija u Hrvatskom 
Zagorju nije takova, da bi mogla utjecati na razbi¬ 
janje^ kolektivnog stava u mnogim shvatanjima, a 
naročito ne u političkim pitanjima. S druge strane 
opet izgleda, da konstantna parcelacija posjeda, uz 
prenapučenost ovih krajeva, teži k ekonomskom iz¬ 
jednačavanju, jer oko 70 posto seljaka, a negdje i vi¬ 

še, posjeduje manje od 5 jutara zemlje. Međutim kod 
prosuđivanja ovog problema treba imati u vidu i to, 
đa je društveno razlikovanje u zadružnoj kulturi 
zasnovano na sasvim drugim gledištima, nego što 
je to na primjer u plemenskoj kulturi. Dok se u ple¬ 
menskoj kulturi najviše cijeni podrijetlo (rod, soj, 
koljeno, kuća), zatim bogatstvo, junaštvo i stalež ili 
zanimanje, u razvijenoj zadružnoj kulturi se cije¬ 
ne u prvom redu lične sposobnosti, a zatim dolaze 
razlike prema funkcijama, prema starosti, prema 
imovinskim prilikama i prema spolu. 

Uslijed samodostatnosti ovog gospodarskog si¬ 
stema nije se ovdje mogla razvijati trgovina. Po¬ 
manjkanje smisla za trgovinu i s druge strane stal¬ 
na parcelacija zemljišta onemogućili su da se eko¬ 
nomska diferencijacija ustali. Uslijed toga se na¬ 
glašavanje ličnih sposobnosti održava u Hrvatskom 
Zagorju čak i u onim predjelima, gdje su ekonom¬ 
ske razlike donekle ipak naglašene, i gdje se do¬ 
nekle ekonomsko stanje ističe kao društvena vri¬ 
jednost. S jedne strane dakle slabo razvijena trgo¬ 
vina, parcelacija posjeda, prenapučenost i težnja 
za ekonomskim izravnanjem, a s druge strane 
načelo zadružne kulture o prednostima ličnih spo¬ 
sobnosti, tumači, zašto u ovim krajevima gotovo 
redovito ne bogati, nego srednji, a vrlo često i 
siromašniji seljaci imadu odlučan utjecaj u mnogim 
političkim i kulturnim aktivnostima. Kod ovakovih 
seljaka je i jače razvijen smisao za razne kulturne 
i političke djelatnosti, a to može da bude od snaž¬ 
nog utjecaja na formuliranje političkih ideologija. 

V. 

Izgleda da je težnja zadružne kulture za eko¬ 
nomskim izjednačavanjem, pojačana konstantnom 
parcelacijom seljačkih imanja, i pod utjecajem 
shvaćanja srednjih i siromašnih seljaka, u uskoj ve¬ 
zi sa razvitkom snažne seljačke svijesti kod seljaka 

u Hrvatskom Zagorju. Ta se seljačka svijest izra¬ 
žava u izvjesnom antagonizmu prema svima onima 
koji nisu seljaci ili ne žive kao seljaci, a naročito 
prema onima, koji žive na račun seljaka ili ga iz¬ 
rabljuju. Otuda seljak iz ovih krajeva pravi razliku 
između sela i grada, između seljaka i »gospode*; 
među seljacima razlikuje trgovce, lihvare i nađripi- 
sare, koji se »drže za gospođu«, a među »gospodom« 
naročito razlikuje »pokvarenu gospodu« i povjera¬ 
va se samo onim ljudima iz građa, za koje se pozi¬ 
tivno uvjeri da rade u njegovu korist; takovi onda 
dobivaju njihovo upravo neograničeno povjerenje. 
Naročito ne trpe općinske i državne činovnike: 
»stoji li više njih u hrpi, te mimo njih prođe koji 
činovnik, ne će ga pozdraviti, drže se, kao da ga i 
ne vide . . . Gospodu narod ne trpi. jer mu pod 
krov nigda ne dođe nijedan, već ako na žekuciju«. 
Kad opazi, da se tko ljepše obučen približava njego¬ 
voj kući odmah se sakrije i veli: »Pak ga vrak k 
mene na zlo nosi!« 11 ) Sličan stav zauzima i pre¬ 
ma župnicima, ako posjeduju mnogo zemlje, ako ho¬ 
će da se bave politikom i ako su razni nameti u ob¬ 
liku lukna ili naplate za religiozne obrede odviše 
veliki; sličan stav zauzimaju seljaci i prema drugim 
školovanim ljudima iz grada: veterinarima, odvjet¬ 
nicima, liječnicima, čiji su honorari po mišljenju se¬ 
ljaka odviše veliki, u odnosu prema seljačkim pri¬ 
hodima. Svećenstvo je k tome u Hrvatskoj i samo 
bilo feudalno. Kaptol zagrebački je spadao među 
najveće feudalne gospodare u Hrvatskoj, i seljaštvo 
je isto tako često dolazilo u otvoreni sukob sa cr¬ 
kvenim feudalcima kao i sa svjetovnim. Otuda po¬ 
litički utjecaj katoličke crkve u ovim krajevima ni¬ 
je nikako mogao biti jak. 

Uslijed ovakovih shvaćanja, razumljivo je, da 
je Hrvatska seljačka stranka upravo svojom se¬ 

11 ) Kotarski, op. cit. 

ljačkom ideologijom zadobila potpuno povjerenje 
seljaka iz ovih krajeva, ali i u samoj toj stranci oni 
više vole da ih predstavljaju i zastupaju seljaci ne¬ 
go »gospoda«. 

Seljaci iz ovih krajeva ne trpe lihvare: ovi, i 
ako su seljaci, drže se za »gospodu« među seljacima 
i seljaci su svijesni da ih lihvari izrabljivaju pretje¬ 
ranim kamatama i eventualno ličnim uslugama, 
koje lihvari traže povrh kamata, a koje mogu biti 
isto tako velike ili i veće od samih kamata. Ali 
seljaci znadu i da im se svete. U ovim krajevima se 
smatra za najveći zločin ubiti čovjeka ili zapaliti 
nečije imanje, ali se ne smatra zločinom, ako netko 
iz osvete zapali imanje lihvaru ili ga ubije. Slični 
stav imaju i prema trgovcima, koje čisto identifici¬ 
raju sa lihvarima. Uslijed autarhičnog sistema za¬ 
družne kulture, koja nije bila upućena na izmjenu 
dobara, jer je skupčina sve proizvodila što je druži¬ 
na trebala, u ovoj se sredini nije mogao razviti smi¬ 
sao za trgovinu. Za to su trgovci ovdje većinom do¬ 
seljenici i to pojačava antagonizam Zagorca prema 
seoskim trgovcima. I prema »vlastelinu« su nepo¬ 
vjerljivi, ako misle da im rad nije naplaćen ili ako 
je potrebno »mito«, 12 ) da se rad dobije. 

Osim ovog seljačkog antagonizma, Zagorci po¬ 
znaju još i kulturni antagonizam prema svima oni¬ 
ma, koji se drukčije oblače i drukčije govore, pa bili 
to i seljaci. Tako na primjer u Loboru prosjake koji 
dolaze iz Like nazivlju »vlahi« i takovog prosjaka 
ne trpe, ali »boje se, ako mu ne dadu, da bi ih oro¬ 
bio, okrao, požgao«. Ovaj je kulturni antagonizam 
posljedica nepovjerenja prema nepoznatom; naro- 

12 ) Kad seljaci rade »iz dijela«, neki vlastelini (gra¬ 
đani koji posjeduju zemlju, ali je ne obrađuju vlastitim 
rukama) traže od seljaka lične usluge u obliku radnih 
dana, raznih poklona i drugo. To seljaci nazivaju »mito« 
ili »procenti«. 

čito je razvijen u izoliranim kulturama i nestaje ga 
sa pojačanim kulturnim doticajem, ali se s druge 
strane u slučaju političkih sukoba ovaj antagonizam 
dade lako pretvoriti u politički antagonizam. 

VI. 

U vezi sa problemom društvenog razlikovanja 
u zadružnoj kulturi, od osobitog je interesa, da se 
razbistri društveni položaj žene u ovom kulturnom 
području. Što se tiče ovoga pitanja, treba prije sve¬ 
ga imati u vidu, da u potpuno razvijenoj zadružnoj 
kulturi postoji stroga podjela rada i potpuna eko¬ 
nomska demokracija. I jedno i drugo je u interesu 
žene, jer ovakova društvena organizacija onemo¬ 
gućuje iskorišćavanje žena u interesu muškaraca, 
kao što je to, naprotiv, slučaj u plemenskoj kultur¬ 
noj zoni. Ondje naime gdje je podjela rada strogo 
provedena, odlučujuća riječ o načinu posla, vreme¬ 
nu odmora i rada, pripada onoj skupini kojoj je taj 
rad dodijeljen, zato što je prirodna posljedica diobe 
rada — specijalizacija. Otuda u Loboru: »kad muž 
i žena idu zajedno na sajam, kad žele kupiti kravu, 
tu muž mora sud svoje žene poslušati; a kad kupu¬ 
ju volove, konje ili junce, tad žena nije nazočna«. 13 ) 
Dok je bio razvijen zadružni život, tačno se je zna¬ 
lo, što je isključivi ženski posao, a koji su zajednič¬ 
ki poslovi muških i ženskih. Danas često u Zagor¬ 
ju žena vodi gospodarstvo i njoj se polažu računi i 
Zagorci općenito tvrde da je uloga žene u domaćin¬ 
stvu važnija od uloge muškarca: »Žena drži tri vu- 
gla kuće, a v četvrtom mužu ne da mira«. Poslije 
raspadanja zadružnog života redovito majke, a ne 
očevi vrše disciplinu djece. Sigurno je, da ove okol¬ 
nosti mogu imati izvjesnog uticaja na formiranje 
ličnosti. 


13 ) J. Kotarski, op. cit. 

U zadružnom životu isključivi je ženski posao: 
»flake bijeliti, prati, šiti, krpati, grah brati, jelo ku¬ 
hati, u vrtu raditi, kuću u redu i čistoći držati, mla¬ 
dinu nasađivati i hraniti, presti i plijesti«. Zajedno 
sa muškima ženske »kopaju i vezu u goricama (vi¬ 
nogradima), beru grožđe, okapaju koruzu i krum¬ 
pir, žanju strni, konoplje i lan namaču i iz vode va¬ 
de, obijeljene flake nose na potok, koruze beru i lu¬ 
pe«. Što se tiče djevojaka, one su u skupčini »bile 
obično kravarice, na poljski su rad malo kad 
išle«. 

Već je spomenuto, da se u razvijenoj zadruž¬ 
noj kulturi naročita pažnja poklanja trudnim žena¬ 
ma i porodiljama. Tako u Loboru postoji 14 zabrana 
(tabu) 14 ) za trudne žene. Tako na pr. trudna žena: 
ne smije vatre gledati, kad kuća gori; ne smije gle¬ 
dati krv; ne smije sijati žitka; ne smije jesti prije¬ 
snog kruha, ili kiselog graha itd. Isto tako tko no- 
sećoj ženi ne da jesti, a hoće joj se, dobije na oko 
jačmenac. Nema sumnje, da je izvorna svrha ovih 
tabu-a bila da zaštiti trudnu ženu. »Babelnica« 
(porodilja) leži u krevetu tnekoliko dana poslije 
poroda. Tri dana jede čistu kokošinju juhu, a onda 
meso i druge jestvine. K babelnici dolaze u pohode 
samo ženske. »Kuma po tri, četiri, a djekoja i po 
osam dana donosi kumici govedsku ili kokošju juhu, 
koju doma skuha. Leću kuhanu, da bi više mlijeka 
imala i kolače pečene donese kumica.« Ovi razni 
običaji ukazuju, kako se velika pažnja posvećivala 
porodiljama, a to je moglo, uz druge okolnosti, utje¬ 
cati na fertilitet Zagorja. Isto je tako s druge stra¬ 
ne nedovoljna pažnja prema porodiljama nepovolj¬ 
no utjecala na fertilitet Slavonije. 5 ) 

14 ) Društvena zabrana određenog ponašanja redo¬ 
vito povezana, bilo posredno ili neposredno, uz seksualne 
odnose. 

15 ) Vidi o tome Lovretić: Otok, Zbornik, II. 

Naročito istaknut položaj u razvijenoj zadruž¬ 
noj kulturi ima gospodarica. Njen je položaj ravno¬ 
pravan položaju gospodara skupčine, i gospodarica 
ne mora biti gospodareva žena, nego se često poseb¬ 
no bira. U Loboru »njezina je dužnost bila, da u- 
jutro prva ustane i probudi snahe i djevojke. Za 
sve su njoj morale žene reći, ako su htjele što do¬ 
biti. Ona je davala pastirima na pašu kruha, sira, 
krumpira ili što je već premogla i htjela dati . . . 
na kravara i kravaricu imala je brigu gospodarica, 
da su krave i telići u redu, na biruša je pazio go¬ 
spodar kako volove hrani.« 10 ) 

Izgleda da je u zadružnoj kulturi nastala pod u- 
tjecajem feudalizma i kapitalizma izvjesna politička 
i formalna podređenost žena muškarcima. Tome je 
donekle doprinijela i sama podjela rada, po kojoj 
je osnova zadružnog gospodarstva počivala na radu 
odraslih muškaraca. U Loboru u skupčini isključivo 
muški rade ove poslove: »režu trsje, podastraju, 
kole, sade grebenice; u jesen, kad je branje, nose 
pute, prešaju; oru, vlače, siju, kose sijeno, mlate, 
voze s volima i konjima, idu u goru po drva, na 
patrolu i na ceste«. Uslijed toga je razumljivo, da 
je njihov glas u upravljanju skupčinom morao biti 
odlučan, jer je i njihov posao u prelazu iz motičar- 
stva na agrikulturu porastao u vrijednosti. 

Možda bi se formalna ili simbolična podređe¬ 
nost žena muškarcima u skupčini mogla vidjeti u 
tome što »žene nigda ne sjede kod stola, nego sto¬ 
je« i »što svaka žena, osobito mlada, kad zgrabi iz 
zdjele, obrne se od stola i tek onda se založi«. S 
druge strane opet u Loboru na primjer za vrijeme 
jela »od gospodara na desno po starosti su sjedili 
muškarci, a na lijevo od njega po starosti su staja¬ 
le žene.« 17 ) Ovakav red pri jelu ukazuje radije na 

16 ) J. Kotarski, op. cit. 

17 ) J. Kotarski, op. cit. 


ravnopravnost žena sa muškarcima prije utjecaja 
feudalizma i kapitalizma. 

Podređenost se žene jače ističe u pojedinoj 
porodici, to jest u odnosu među bračnim parovima, 
i to naročito poslije raspadanja skupčina. U Lo¬ 
boru: »muž zove svoju ženu po imenu, »ti«. Žena 
zove muža po imenu i ponajviše »vi« na primjer 
čujete, Janjke«. Ako je muž malo srdit na ženu, 
zove je oštro: »ti čuješ«, a ona njega: »vi, koj, 
ne čujete«. Isto tako u Loboru »muškarac uvijek ide 
na putu naprvo, a žensko za njim i žena se poštuje 
manje od muža«. Izgleda po svemu, da je položaj 
žene u skupčini bio povoljniji od položaja žene u in¬ 
dividualnoj porodici, zato što je u skupčini postoja¬ 
la stroga podjela rada i što je vlast muža bila znat¬ 
no ograničena običajima i upravom gospodara skup¬ 
čine. U individualnoj porodici podjela je rada na 
štetu žene, jer ona ovde uz neke isključivo ženske 
poslove, mora da obavlja ili pomaže kod obavljanja 
i svih muških poslova, a s druge strane vlast muža 
nad ženom nije više ograničena nikakvim zadruž¬ 
nim odnosima ili običajima, pa je muž sklon da 
tu svoju vlast ponekad i iskoristi: to se onda 
ispoljava u svađama između muža i žene, koje mogu 
da dovedu i do fizičkog obračunavanja. Međutim 
ovi su slučajevi rijetki i relativno visoki društveni 
položaj žena održao se je u glavnom i poslije raspa¬ 
danja skupčine. 

vn. 

Što se tiče odnosa između roditelja i djece, tre¬ 
ba i ovdje razlikovati život u skupčini od života u 
individualnoj porodici, i to nakon što je nastala iz¬ 
vjesna dezintegracija zadružne kulture pod utjeca¬ 
jem zapađno-evropskog kapitalizma i individualiz¬ 
ma. Podjela rada u skupčini odnosila se je i na dje¬ 
cu. Tako u Loboru na primjer »djeca mala prije 
nego idu u školu moraju pasti pure i guske; a kad 

odrastu, dužnost im je pasti svinje, marhu i druge 
poslove izvršivati. Djevojčice isto tako idu na pašu 
i poučavaju se siti, a i drugim poslovima s mo¬ 
tikom i srpom«. Ovdje se jasno vidi, da je u skup- 
čini, kao što je već naglašeno, postojala dioba rada 
ne samo za pojedine dobne skupine, nego je unutar 
tih skupina postojala dioba rada, prema još detalj¬ 
nijim dobnim skupinama i prema spolu. 

U vezi sa razvijenom zadružnom kulturom je i 
pitanje odgoja i discipline djece. Izgleda da je vlast 
roditelja bila znatno ograničena u skupčini. To je 
ograničenje bilo sasvim logično za to, što je posto¬ 
jala običajima utvrđena dioba rada, a pošto je u 
skupčini bilo više djece raznih roditelja, koji u 
mnogim slučajevima nisu niti bili u rodu, nije se 
mogla praviti nikakova iznimka. Osim toga, gdje¬ 
god postoji množina djece, koja zajednički žive, iz¬ 
gleda, da su oni sami međusobno najbolja disciplina 
i kontrola. Zatim je u skupčini postojala disciplin¬ 
ska vlast gospodara i gospodarice nad svom dje¬ 
com bez razlike; to je također ograničavalo roditelj¬ 
sku vlast. Ova je disciplinska vlast gospodara i go¬ 
spodarice ispravno funkcionirala u potpunom skla¬ 
du sa zadružnim načelom potpune jednakosti sve 
dotle dok feudalni sistem nije počeo da se miješa 
u unutrašnju organizaciju skupčine i da utječe na 
izbor gospodara i na njegovu stabilnost. Kad se je 
naime gospodarica, naročito ako je bila gospodare¬ 
va žena, osjećala zaštićena po feudalnoj gospodi, 
počela je praviti razliku između svoje i tuđe dje¬ 
ce, a to je svakako bilo sudbonosno za red i pore¬ 
dak i disciplinu u skupčini. Tako na primjer u Lo- 
boru: »Žena je gospodareva kao gospodarica« 
»vuščila« svojoj djeci, sira im ili suhoga mesa 
»fcuknula«, a drugu djecu zanemarivala; domari- 
ce se s gospodaricom zbog te stvari porječkale i po- 

keckale; muževi se među njih smiješali, svaki je 
svoju branio jezikom i rukama.« 18 ) 

Uopće možemo kazati, da je feudalizam ne sa¬ 
mo ekonomski nego donekle i politički negativno 
utjecao na održavanje zadružne kulture. Skupčine 
bi se bile raspale već prije propasti feudalizma,, da 
se političkom utjecaju feudalaca nije snažno opira¬ 
la politička organizacija skupčine, koja je pretstav- 
ljala politički sistem zasnovan na načelima koja su 
potpuno oprečna onima na kojima je bio sazidan 
feudalni režim. Ekonomska i politička demokracija 
zadružne kulture bila je onaj važan činilac, koji je 
podržavao hrvatsko zagorsko seljaštvo u konstant¬ 
noj bilo otvorenoj bilo prikrivenoj borbi protiv feu¬ 
dalne gospode kroz nekoliko stoljeća. Samo u tak¬ 
voj zatvorenoj i demokratskoj ustanovi kao što je 
bila skupčina, mogla se je održati tradicija o izgub¬ 
ljenim i otetim »pravicama«. U Loboru na primjer 
pripovijedaju seljaci, da je katana dojahao od cesa- 
ra k župniku Paliću i predao mu pravice općine 
Purga. Zavadio se grof sa župnikom kod kapele 
Majke Božje Gorske zbog krčmarije. Župnik je ta¬ 
da rekao grofu: »Ej da su mi same tri Purgari to- 
toka!« Seljaci kažu, da je time htio reći, da bi im 
dao u šake njihove pravice, koje su im negda bile 
otete. Ova je priča interesantna ne samo zato što 
nam jasno ukazuje na održane tradicije o pravica¬ 
ma i razjašnjava stoljetnu borbu seljaka sa feudal¬ 
nom gospodom, nego nam također potvrđuje ono 
što smo ranije kazali, a to je, da je seljak iz Za¬ 
gorja uvijek smatrao da je svećenstvo ne na strani 
seljaka, nego na strani »gospode«. I iz ovoga dakle 
razabiremo, zašto politički utjecaj katolicizma u 
ovim krajevima nije nikada bio jak. 

Niti djeca prema roditeljima, niti roditelji pre¬ 
ma djeci u ovoj sredini ne pokazuju otvoreno osje- 

18 ) Op. cit. 

ćaje privrženosti i nježnosti. Osim toga nema ni¬ 
kakve razlike u postupku prema muškoj i prema 
ženskoj djeci. Sve to sigurno utiče na slabljenje in¬ 
dividualizma, agresivnosti i egoizma, utiče na raz¬ 
vijanje osjećaja usamljenosti, na težnju za inten¬ 
zivnim društvenim životom i na smisao za kolekti¬ 
van rad i međusobnu pomoć. Obratan je razvitak 
ličnosti u plemenskoj kulturi, gdje se pretjerana 
pažnja i nježnost ukazuje muškoj djeci i time raz¬ 
vija egoizam i agresivnost. 

I poslije, kad su se raspale skupčine, izgleda 
da se je u shvaćanjima seljaka Hrvatskog Zagorja 
održala i dalje ideja, da je roditeljska vlast ograni¬ 
čena; to je priječilo, da se individualne porodice 
razviju u patriarhalne institucije sa neograniče¬ 
nom vlašću oca obitelji. Otuda se oženjeni sinovi u 
Hrvatskom Zagorju danas često odijele od oca, a 
ovaj im dade komad zemlje, »te mladi par sam go¬ 
spodari«. Ovo nikako ne odgovara patriarhalnim 
shvaćanjima i mnogo rjeđe se događa u zoni plemen¬ 
ske kulture ili u onim krajevima koja su došla pod 
utjecaj patriarhalnih shvaćanja. 10 ) Uz ono što je do 
sada rečeno, ovo je također jedan od mnogih argu¬ 
menata protiv tvrđenja, da je zadružna kultura ika¬ 
da bila patriarhalna. Treba naime strogo razliko¬ 
vati razvijenu zadružnu kulturu, koja se je najbo¬ 
lje očuvala u Hrvatskom Zagorju i Hrvatskom Pri¬ 
gorju, od zadružne kulture, koja je došla pod jači 
ili slabiji utjecaj plemenske kulture. Plemenska 
kultura je patriarhalna i autokratska, a to je shva¬ 
ćanje u potpunoj oprečnosti sa ekonomskom i poli¬ 
tičkom demokracijom razvijene zadružne kulture. 


1# ) Vidi o ovom pitanju J. Rucner: Pravni život Hr- 
vaskog Zagorja, »Mjesečnik«, br. 2, 1936. 

VHI. 

Zadružna društvena organizacija, kako je na¬ 
lazimo očuvanu u Hrvatskom Zagorju i Hrvatskom 
Prigorju, zasnovana je prvenstveno na teritorijal¬ 
nom principu (zajednica povezana određenim teri¬ 
torijem), a tek sekundarno na rodbinskom principu 
(zajednica povezana određenim rodbinskim veza¬ 
ma). Već smo ranije kazali, da članovi skupčine ni¬ 
su trebali biti u nikakvom rodu, da skupčina nije 
poznavala egzogamije (to jest članovi skupčine su 
se mogli ženiti i udavati unutar same skupčine) 
i da je »skupnik«, »priselica« ili »doselica« imao 
jednaka prava i dužnosti sa svim ostalim članovi¬ 
ma skupčine, jer je u razvijenoj zadružnoj kulturi 
postojalo načelo, da svaki onaj, koji sudjeluje u ra¬ 
du treba da uživa plodove zajedničkog rada prema 
svojim potrebama. Radi toga je i dioba skupčine, 
prema ranijim pravnim pojmovima u ovim krajevi¬ 
ma, trebala da bude po glavama, a ne po lozama. 
Tek pod utjecajem zapadno-evropskog kapitalistič¬ 
kog i individualističkog zakonodavstva i pravnog 
shvaćanja, uveden je i u Hrvatsko Zagorje princip 
diobe po lozama. Sve ovo sasvim drukčije izgleda 
u plemenskoj kulturi, koja je prvenstveno zasno¬ 
vana na rodbinskom načelu, gdje postoji stroga 
egzogamija, apsolutna vlast oca obitelji (patrijar¬ 
hat) i dioba po lozama. 

Ova prava pojedinca zasnovana na principu 
prvenstvene vrijednosti ljudskoga rada, dokazuju da 
se je usprkos kolektivnih shvaćanja i gotovo pot¬ 
pune zavisnosti pojedinaca od kolektiva, ipak sa¬ 
čuvao individuum sa svojim individualnim pravima 
kao zasebna jedinica. To nam dokazuje već spome¬ 
nuta pojava diobe djece od roditelja, a i sama for¬ 
malna vanjska organizacija skupčine, gdje su po¬ 
jedini bračni parovi živjeli u zasebnim komorama 
oko zajedničke hiže. Snažno ukorjenjeno shvaćanje 
o individualnim pravima pored kolektivnih, objaš- 

njava i pojavu »pravdaštva« u Hrv. Zagorju. Zago¬ 
rac hoće da istjera svoju individualnu pravicu isto 
tako uporno kao i svoje kolektivne pravice. Otuda 
se Zagorac pravda ne mareći za visinu parničnih 
troškova. Tako su na pr. na sudu u Križevcima par¬ 
nični troškovi dvojice seljaka u sporu oko jednog 
purana iznosili 1500 Dinara. Sam puran je vrijedio 
svega 35 din. 20 ) Otuda snažno razvijeno nađripisar- 
stvo u ovim krajevima. 

Protivno svim dosadašnjim shvaćanjima o 
društvenoj i pravnoj prirodi skupčine, tvrdimo ov¬ 
dje, na osnovu onoga što smo do sada kazali i ono¬ 
ga što slijedi, da je skupčina teritorijalna, politička, 
a ne rodbinska ustanova; to je država u povoju, a 
razlikuje se od razvijene državne zajednice u tome 
što se stvaranje poretka u skupčini zasniva prven¬ 
stveno na navikama, običajima i moralu zadružne 
kulture; to stvaranje poretka je prema tome u mo¬ 
ći čitave zajednice, a ne jedne diferencirane skupi¬ 
ne. Jedino je podržavnje zadružnog poretka preda¬ 
no organima skupčine, a to su: skup odraslih do¬ 
mara i domarica, gospodar, gospodarica i njihovi 
pomoćnici. Skupčina je dakle bila organizirana po¬ 
litički na principu demokracije. 

Ovo nam, uz ono što je prije rečeno, razjaš¬ 
njava pojavu, da je seljak iz Hrvatskog Zagorja us¬ 
prkos stoljetne zavisnosti od feudalizma ipak pot¬ 
puno zadržao svoja demokratska shvaćanja ne sa¬ 
mo u pogledu stvarne, nego i u pogledu formalne 
demokracije. On se u skupčini, bolje nego i u jed¬ 
noj modernoj demokratskoj državi, mogao da uči 
istinskoj demokraciji putem svakodnevnog nepo¬ 
srednog sudjelovanja u riješavanju svih aktuelnih 
problema svoje miniaturne države. 

■ 0 ) Dr. Grdenić, Zagorac na svom tlu, »Glasnik« prof. 
društva, sv. 11—12. 

Ovome odgovara i sama vanjska organizacija 
skupčine. Tu je prije svega »hiža«, gdje se sastaje 
čitava družina na zajedničko jelo i gdje pod pred¬ 
sjedanjem gospodara, domari, i domarice vijećaju i 
odlučuju o svim pitanjima, koja se odnose na život 
u skupčini i izvan skupčine. U hiži se i stanuje, ali 
tu stanuju stariji domari, dok mlađi stanuju po za¬ 
sebnim »komorama«, koje se nalaze oko hiže. Na 
određenom je mjestu u hiži stol, oko kojega se sje¬ 
di i stoji, kad se jede i kad se vijeća. »Stol je uza 
stijenu, pri stolu od kraja sjedi gospodar. Svaki je 
morao sjesti na svoje mjesto, a žene na istom mje¬ 
stu svaki dan stajati; mjesta sebi nitko nije smio 
prebirati. Od gospodara na desno po starosti su 
sjedili mušakrci, a na lijevo od njega po starosti 
stajale su žene«. 21 ) 

Gospodar skupčine nije nikakav »otac obitelji«, 
niti je u njegovim rukama vlast nad skupčinom; on 
je samo organ skupčine, koji se bira i može biti 
svrgnut u svako doba zaključkom družine. Moguće 
je, da je izvorno u skupčini bio biran za gospodara 
po određenom redu, vjerojatno po starosti, svaki 
muž u skupčini (biranje po turnus-u); to je naime 
običaj, koji se je održao sve do raspada skupčina u 
nekim krajevima Hrvatskog Zagorja, Moslavine i 
Prigorja, a može se naći taj običaj i u drugim kra¬ 
jevima, gdje zadružna kultura nije došla pod odviše 
jak utjecaj plemenski. U Loboru »gospodara« nisu 
izabirali svake godine; jedan je bio po više godina, 
mnogi i do smrti. Ako je družina opazila, da nije 
baš vrli gospodar, nisu ga mahom »shitili z gospo¬ 
darstva«, nego su ga opominjali, pa ako to nije ha- 
snilo, nego se on još s domarima svadio, onda su 
izabrali drugoga«. 23 ) 


21 ) J. Kotarski, op. cit. 

22 ) Op. cit. 

Nema sumnje, da je u izvjesnim okolnostima 
gospodar mogao uzurpirati vlast u skupčini i da 
je mogao da se trajno nametne ostaloj družini. To 
se je očito i dešavalo u feudalno doba i u Vojnoj 
Krajini, kada je bilo u interesu feudalne gospode i 
krajiške vojne vlasti, da kontroliraju zadružni ži¬ 
vot, a to su mogli najlakše postići, ako su imali od¬ 
lučni utjecaj na izbor gospodara, i ako su podrža¬ 
vali u vlasti one gospodare, u koje su imali povjere¬ 
nja. Međutim to je bilo sudbonosno za zadružni ži¬ 
vot, jer je time ustanova gospodara u skupčini iz¬ 
gubila svoju izvornu funkciju, skupčina je prestala 
biti ustanova ekonomske i političke demokra¬ 
cije i pretvarala se je postepeno u autokratsku po¬ 
litičku instituciju. Uslijed toga, uz druge okolnosti, 
poslije pada feudalnog sistema, ili su se skupčine 
odmah raspadale ili su mogle donekle još da se odr¬ 
že za izvjesno vrijeme, ako su uspostavile stari po¬ 
redak. Ondje gdje je zadružna organizacija došla 
pod utjecaj plemenske kulture, gospodar zadruge 
se je postepeno pretvarao u oca obitelji i zadruga 
se je iz teritorijalno-političke institucije pretvarala 
u rodbinsko-patriarhalnu i egzogamičku zajednicu 
ili je nastala neka kombinacija ovih dvaju sistema, 
kao što je to slučaj u Slavoniji. 

Ove dvije kulture, plemensku i zadružnu, kao i 
njihove kombinacije, treba dobro razlikovati, ako 
želimo utvrditi politička shvaćanja raznih kra¬ 
jeva, jer je nesumnjivo, da se osnovna kulturna 
shvaćanja skupina i pojedinaca prenose i na nji¬ 
hove odnose prema državi i državnoj organizaciji. 
Potpuno je neosnovana Cvijićeva pretpostavka, što 
se tiče političkih shvaćanja seljaka iz Hrvatskog 
Zagorja, da »njihova prošlost dovoljno objašnjava, 
zašto i njih nisu mogla nikako zahvatiti demokrat¬ 
ska osjećanja* 8 ). Naprotiv, čitav razvitak zadružne 

28 ) J. Cvijić: Balkansko Poluostrvo, knjiga druga, 
str. 251, Beograd 1931. 

kulture, koja se je kao ustanova^ ekonomske i po¬ 
litičke demokracije, najbolje održala baš u Hrvat¬ 
skom Zagorju i Hrvatskom Prigorju, dokazuje, da 
seljaci iz ovih krajeva najradije vide u državi ne 
organizaciju sile, nego organizaciju kolektivnih in¬ 
teresa, organizaciju saradnje najširih slojeva na 
osnovu principa potpune jednakosti pojedinih auto¬ 
nomnih dijelova — i ustanovu socijalne pravde. 
Centralističko i autokratsko uređenje države, iz¬ 
gleda, više odgovara onoj kulturi, koja se je raz¬ 
vijala na patriarhalnoj podlozi i na osnovima rod¬ 
binske hierarhije i plemenskog despotizma. 

KOLEKTIVNA SHVAĆANJA U HRVATSKOM 
ZAGORJU*) 

Protivno dosadašnjem evolutivnom gledištu o 
zadruzi kao društvenom obliku koji da se je razvio 
iz klana (rod, bratstvo) i plemena, iznijeli smo 
stanovište, da su s jedne strane zadružna, a s dru¬ 
ge strane plemenska društvena struktura nastale 
pod utjecajem potpuno različitih prilika i da su se i 
jedna i druga razvijale u različitim pravcima; sa¬ 
mo u koliko su se i plemenska i zadružna kultura 
našle na zajedničkom području i pod utjecajem 
novih okolnosti, mogli su nastati novi kulturni i 
psihički tipovi, koji su spajali elemente iz jedne i iz 
druge kulture. 

Pojave koje su naročito uticale bilo na spajanje 
bilo na razbijanje izvornih kulturnih osobina, kao i 
na stvaranje novih kulturnih tipova, to su u prvom 
redu kršćanstvo, feudalizam i kapitalizam. Kad 
proučavamo hrvatsko selo i hrvatskog seljaka po¬ 
trebno je utvrditi, koliki se stepen utjecaja i sa koje 
strane osjeća još danas u njegovom individualnom 


*) Štampano u »Obzoru« 27. V. 1936. 

i kolektivnom životu, u njegovim potrebama i tež¬ 
njama. 

Od naročitog je teoretskog, a i praktičkog in¬ 
teresa, da neka naša kulturna područja pokazuju 
snažno razvijen smisao za kolektivni nastup, dok 
se u drugima naprotiv naročito ističu pojedine lič¬ 
nosti, čija je djelatnost često upravljena baš u 
pravcu razbijanja težnja za kolektivnim ponaša¬ 
njem. Izgleda da rasprostranjenost ovih dvaju psi¬ 
hičkih tipova odgovara u glavnom područjima na 
kojima se je s jedne strane održao snažniji utjecaj 
zadružne kulture i području na kojem je s druge 
strane prevladavao utjecaj plemenske kulture. Ov¬ 
dje ćemo ispitati u koliko je zadružni život utjecao 
na kolektivna shvaćanja Hrvatskog Zagorja i Pri¬ 
gorja. 

Osnova je zadružne kulture Hrvatskog Zagor¬ 
ja i Prigorja bila s k u p č i n a, to jest skupna imo¬ 
vina koju je obrađivala družina u cilju pod¬ 
mirivanja potreba svojih domara. To je bilo zatvo¬ 
reno i samodostatno gospodarstvo (autarkija), do¬ 
voljno izolirano i tako zaštićeno od stranih kultur¬ 
nih utjecaja. 

S k u p č i n u treba strogo razlikovati od veli¬ 
ke porodice ili velike kuće, to jest od patriar- 
halne porodične ustanove u kojoj postoji apsolut¬ 
na vlast oca obitelji i gdje otac obitelji autokratski 
vlada oženjenim sinovima, njihovim ženama i nji¬ 
hovom djecom, a naslijeđuje ga u vlasti poslije 
smrti ili u slučaju iznemoglosti najstariji sin. Ve¬ 
like porodice, zasnovane na ovom sistemu, redovi¬ 
to se dijele već u trećoj generaciji, jer rodbinska 
veza uz autokratski način upravljanja ne stvara 
dovoljno snažnu solidarnost među članovima ova- 
kove zajednice, da bi se mogli uspješno odupirati 
prilikama koje teže u pravcu razbijanja velikih po- 
rodično-ekonomskih zajednica; ta je težnja za raz¬ 
bijanjem osobito naglašena onda, kada ovakove 

porodice nisu izolirane i ako ne postoji težnja za 
autarhičnim gospodarstvom, a to je baš slučaj 
kod stočara nomada i kod naseljenih stočara eks- 
tenzivnog tipa. Težnju za razbijanjem ovakove za¬ 
jednice pojačava i princip diobe imovine po lozama 
i to naročito, onda kad su pojedine loze nejednake 
po broju članova. 

Skupčina je naprotiv u prvom redu terito¬ 
rijalna zajednica, u kojoj može, ali ne mora posto¬ 
jati i rodbinska veza među svim domarima. Osno¬ 
va je ovakove zajednice kolektivno i autarhično go¬ 
spodarstvo, koje obrađuje družina pod upravom 
izabranog gospodara. Položaj ovog gospodara, koji 
može da bude u svako doba svrgnut ili koji se bira 
samo na određeno vrijeme, nije ni u čem sličan po¬ 
ložaju oca obitelji u patriarhalnoj obitelji. Gospo¬ 
dar skupčine je samo organ zajednice, kojemu je 
dodijeljena određena funkcija i to na ograničeno 
vrijeme, dok otac obitelji u patriarhalnoj porodici 
ima barem u načelu vlast nad životom i smrti 
svojih članova i ta je vlast doživotna; patriarhal- 
nom ocu obitelji u načelu pripada i neograničeno 
raspolaganje imovinom, dok je gospodar skupčine u 
svom djelovanju ograničen običajima i voljom dru¬ 
žine. U skupčini je rad prvenstvena društvena vrijed¬ 
nost, jer svaki član doprinosi zajednici prema svo¬ 
jim sposobnostima, a sudjeluje u potrošnji prema 
svojim potrebama; zato se i dioba ovakove zajed¬ 
nice vrši ne po lozama, nego po glavama. Autarhič- 
nost ovakvih gospodarstava, njihova izoliranost i 
njihova unutrašnja ekonomska i politička demo¬ 
kracija, glavni su činioci, koji su održavali ovako- 
vu zajednicu na okupu kroz neograničeni niz poko¬ 
ljenja. Otuda je broj članova skupčine bio prosječ¬ 
no mnogo veći od broja članova patriarhalnih ve¬ 
likih porodica; treba ipak ovdje naglasiti, da je broj 
članova od relativno male važnosti, što se tiče upo- 
ređivanja ovih dviju ustanova, jer broj članova 

može zavisiti od raznih okolnosti, koje nemaju 
direktne veze sa unutrašnjom organizacijom zajed¬ 
nice, kao što je veći ili manji mortalitet, jači ili sla¬ 
biji fertilitet, itd. Što je od osobitog značenja u 
ovom slučaju, to je broj pokoljenja, koja ostaju na 
okupu i činioci, koji utiču na stabilnost, ili na 
pokretnost jednog ili drugog tipa zadružnih za¬ 
jednica. Naziv zadruga koji je nametnut i 
»skupčini« i »velikoj kući«, mnogo je doprinio, da 
su se ove dvije različite ustanove identificirale i u 
domaćoj, a i u stranoj literaturi. 

Kad govorimo ovdje o zadružnoj kulturi misli¬ 
mo time na skupčinu, kao na osnovnu jedinicu toga 
kulturnog sistema, koji je zasnovan na teritorijal¬ 
nim vezama i radnim odnosima; taj je sistem stabi¬ 
lan, potpuno demokratičan i autonoman. Patriar- 
halna velika porodica spada naprotiv u sklop ple¬ 
menske kulture, koja je zasnovana na rodbinskim 
vezama i nasljednim privilegijama; taj je kulturni 
sistem pokretan, a organiziran je na principu hierar- 
hije i autokracije. Otuda proizlaze i sve druge raz¬ 
like, pa i psihičke osebine kod nosioca ovih dvaju 
kulturnih tipova. 

Kao što se iz gornjih razlaganja vidi materijal¬ 
na podloga zadružne kulture bila su autarhična i 
izolirana kolektivna gospodarstva. Takav je eko¬ 
nomski sistem mogao nastati kod poljoprivred- 
nika-stočara, koji su se relativno trajno vezali uz 
zemlju, koji su se naselili. Svaka je skupčina 
sačinjavala jedno selo za sebe, pa se otuda još i 
danas u nekim krajevima pod tim imenom podra¬ 
zumijeva skupina izoliranih kuća sa zajedničkim 
prezimenom i ako je ta skupina kuća, koja se je 
razvila iz ranije skupčine, ušla već davno u sklop 
jedne veće teritorijalne zajednice, koju danas nazi¬ 
vamo selom. Otuda se i strano lice, koje je negda 
primano u skupčinu kao član družine i sa jednakim 
pravima sa ostalim članovima skupčine, nazivalo 

priselica, doselica ili naselica uz naziv skupnik. 
I jedan i drugi naziv ukazuje na teritorijalnu vezu, 
koja je bila od prvenstvene važnosti u ovakovim 
zadružnim formacijama. 

Ovakova ekonomska organizacija može nam 
objasniti, uz druge neke okolnosti, mnoge ose¬ 
bine zadružne kulture. Tako na primjer otpornost 
zadružne kulture protiv stranih kulturnih i politič¬ 
kih utjecaja, naročito njenu borbu sa feudalizmom, 
zatim kolektivnu borbenost, pa onda politička i so¬ 
cijalna shvaćanja, koja se razvijaju u sklopu ovog 
kulturnog sistema i konačno tip umjetničkog stva¬ 
ranja, koji je u zadružnoj kulturi naročito favo¬ 
riziran. 

Nema sumnje, da je unutrašnja ekonomska i 
politička autonomija skupčine bila jedna od naj¬ 
važnijih okolnosti koje su omogućile seljaštvu u 
ovim krajevima da kroz čitavih nekoliko stoljeća 
vode borbu sa feudalnim sistemom i održavaju žive 
tracije o »pravicama« koje su im nasilno otete od 
feudalne gospode. Otuda hrvatski feudalni sistem 
nije isto što i zapadno-europski, jer hrvatski feuda¬ 
lizam nije uspio da razbije ovu unutrašnju političku 
i ekonomsku autonomiju skupčine i nije prema tome 
uspio da od hrvatskih seljaka stvori obične feudalne 
kmetove. Uslijed institucije skupčine feudalac u 
Hrvatskom Zagorju nije bio u neposrednom odnosu 
prema pojedinom kmetu, nego prema seljačkom ko¬ 
lektivu organiziranom u ove autonomne ekonomske 
zajednice. Tu su u stvari postojala dva ekonomska 
i politička sistema, koja su pod pritiskom okolnosti 
stvorila izvjesnu međusobnu ravnotežu; ova je rav¬ 
noteža bivala periodički poremećena, kadgod je feu¬ 
dalni režim pokušao da ruši unutrašnji poredak 
skupčine. Tada je izbijao kolektivni otpor u formi 
čitavog niza seljačkih buna lokalnog i općeg znače¬ 
nja: te bune nisu prestale niti poslije nego što je 
likvidiran feudalni režim, kadgod je politički sistem. 

koji je naslijedio feudalizam, pokušao da oduzima 
bilo stvarna bilo imaginarna »seljačka prava«. Na 
ove tradicije o »pravicama« nadovezale su se kasni¬ 
je one političke i nacionalističke ideologije, čija je 
osnova bila težnja za političkom i ekonomskom 
emancipacijom seljaštva. 

Snažno razvijena seljačka svijest kao i smisao 
za kolektivni nastup, i ako su obe ove pojave histo¬ 
rijski uvjetovane, ne bi mogle da se održe u punoj 
snazi, da je zapadno-europski kapitalizam i indivi¬ 
dualizam mogao potpuno slobodno djelovati u ovim 
krajevima. Učinak je ovog ekonomskog sistema bio 
suzbijan činjenicom, što se je zadružni sistem za 
izvjesno vrijeme održavao i poslije sloma feudalnog 
režima; s druge strane je nepokretnost seljaka iz 
ovog kulturnog područja, kao i njihov relativno vi¬ 
soki fertilitet, dovela poslije raspadanja skupčina do 
tako intenzivnog parceliranja zemljišta, da je sitna 
i intenzivna parcelacija spriječila jaču ekonomsku 
diferencijaciju. Na taj način je prenapučenost i 
intenzivna parcelacija spriječila da se i u Zagorju 
pojavi akumulacija zemljišta na jednoj strani, a 
pauperizacija i proletarizacija jednog dijela seljaka 
na drugoj strani. Stoga u Hrvatskom Zagorju po¬ 
stoji tendencija za ekonomskim izjednačavanjem 
seljaka, što nam tumači, uz navedene kulturno-hi- 
storijske preduvjete, naročito istaknutu aktivnost 
baš srednjih i malih seljaka u kulturnim i politič¬ 
kim pokretima, zatim pojavu političke jeđnoglasno- 
sti ovih krajeva, kao i snažno razvijen smisao za 
socijalnu pravdu. 

Individualna nepokretnost i visoki fertilitet koji 
su uvjetovali prenapučenost ovih krajeva, a time 
indirektno i intenzivnu parcelaciju zemlje i ekonom¬ 
sko izjednačavanje, društvene su pojave, koje su 
usko povezane uz zadružna kulturna shvaćanja. U 
unutrašnjoj organizaciji skupčine postojala je na¬ 
ime stroga dioba rada, koja je sa svoje strane po¬ 

jedinca učinila potpuno zavisnim od kolektiva i ti¬ 
me ga učinila relativno nepokretnim i nesposobnim, 
da se odvaja od svoje lokalne zajednice; otuda re¬ 
lativno slaba emigracija iz ovih krajeva sve do u 
najnovije doba. S druge je strane skupčina kao 
institucija ekonomske i političke demokracije pru¬ 
žala potpunu socijalnu zaštitu svim svojim člano¬ 
vima, a pošto je postojala stalna potražnja za rad¬ 
nom snagom, skupčina je bila protivna bilo kakovoj 
formi ograničavanja poroda; i jedna i druga okol¬ 
nost su povoljno uticale na visoki fertilitet i na re¬ 
lativno niski mortalitet u ovoj sredini. 

Međutim postoji u ovim krajevima još jedna 
važna okolnost, koja utiče na intenzivnu parcelaciju 
zemljišta i koja je također historijski uvjetovana. 
To je vrlo rasprostranjena pojava diobe sinova od 
oca u cilju osnivanja zasebnih gospodarstva. Koli¬ 
kogod izgledalo, da je ova pojava u protivurječnosti 
sa zadružnim sistemom, ona nije ništa drugo nego 
prirodna posljedica raspadanja skupčina. Već smo 
prije utvrdili, da je skupčina teritorijalna, a ne rod¬ 
binska zajednica. Skupčina se je doduše sastojala 
od nekoliko individualnih porodica, koje su mogle 
da budu među sobom u rodbinskoj vezi i koje su u 
većini slučajeva to i bile, ali veza koja je održavala 
ove porodice na okupu u užoj ekonomskoj i politič¬ 
koj zajednici, nije bio sjećaj srodstva, nego baš ko¬ 
lektivni posjed zemljišta i autarhični sistem gospo¬ 
darstva. Tu su postojale pojedine individualne po¬ 
rodice, koje su eventualno i stanovale u zasebnim 
komorama, ali se je uslijed kolektivne ishrane 
i kolektivnog rada, roditeljska vlast gotovo potpuno 
gubila pored drugih organa skupčine. Pošto rodi¬ 
teljska vlast dakle nikad nije bila čvrsta, niti auto¬ 
kratska, zadružna ideja o jednakosti prava svih 
onih koji obrađuju određeno zemljište, bila je jača 
od principa rodbinske povezanosti, pa kad su se 
pod pritiskom kapitalističkog sistema razbile skup- 





čine, cijepanje se je prenijelo i na individualne po¬ 
rodice. Takovo dijeljenje sinova od roditelja je ne¬ 
moguće zamisliti u krajevima rodbinskog sistema i 
patriarhalne vlasti oca obitelji; otuda su se »ve¬ 
like kuće« održale dulje od »skupčina«. 

Kolektivna su shvaćanja utjecala u Hrvatskom 
Zagorju također i u pitanju političkog vodstva. 
Teško je naći neki drugi naš kraj, gdje je otimanje 
o političko vodstvo i gdje su lične ambicije u poli¬ 
tičkim pokretima tako minimalno razvijene kao 
ovdje. Političko se naime vodstvo sa gledišta za¬ 
družnih kulturnih shvaćanja ne smatra kao neka 
naročita vlast, nego jedino kao jedna od funkcija 
zajednice, i vodstvu je zadaća ne da naređuje, nego 
samo da koordinira kolektivne interese. S time u 
vezi Zagorac shvaća i državu ne kao instituciju sile, 
nego samo kao organizaciju kolektivnih interesa na 
principu suradnje i jednakosti svih njenih auto¬ 
nomnih dijelova. 

BORBA ZA DRUŠTVENU PRAVDU ) 

Jedna od osnovnih ideoloških podloga hrvat¬ 
skog seljačkog pokreta je ideja o čovječanskoj pra¬ 
vici t. j. zahtjev za uspostavu društvene pravde. 
Postavlja se pitanje, na koji način su ideolozi hrvat¬ 
skog seljačkog pokreta došli na misao, da borbu za 
društvenu pravdu postave kao jedan od temelja 
svoje ideologije i koje su okolnosti doprinijele, da 
je ideja društvene pravde naišla na tako snažan 
odaziv kod hrvatskog seljaštva. 

Nema sumnje, da je kod formuliranja ideolo¬ 
gije seljačkog pokreta bilo utjecaja strane literature 
i pokreta u drugim zemljama, naročito u Rusiji, ali 
svi ti utjecaji sa strane ne bi ništa značili, da ideja 
društvene pravde nije sačinjavala jedan od osnov¬ 


*) Štampano u »Hrvatskom Dnevniku« 17 I. 1937. 

nih elemenata hrvatske kulture. Naročito bi bilo 
isključeno, da ta misao naiđe na tako snažan oda¬ 
ziv kod hrvatskog seljaštva, da to seljaštvo i po 
svojoj društvenoj strukturi i po svom ekonomskom 
položaju i po svojim tradicijama nije bilo spremno, 
da se zanese idejom društvene »pravice« i da se 
organizira u cilju borbe za njeno ostvarenje. 

Vrlo malo nam je poznato o društvenom raz¬ 
vitku seljaštva u Hrvatskoj, jer se je domaća gra¬ 
đanska historiografija do sada u glavnom ograni¬ 
čavala na prikazivanje razvitka vladajućih slojeva, 
a gotovo potpuno je zanemarila istraživanja o ži¬ 
votu i težnjama onih koji su bili vladam i potlačeni. 

Međutim snaga, organizacija i otpor seljaštva 
u hrvatsikm krajevima bila je tolika, da je u toku 
nekoliko vjekova stalno ugrožavala političku vlast 
i ekonomsku sigurnost gornjih slojeva, i to putem 
organiziranih mjesnih i općih pobuna, koje su za¬ 
uzimale i takove razmjere, da su prelazile granice 
Hrvatske. Tek proučavanjem tih buna, koje su ugro¬ 
žavale povlašćeni položaj vlada jućih, u stanju smo 
da barem nešto doznamo o društvenom razvitku 
seljaštva u hrvatskim krajevima i o njihovoj borbi 
za političku i ekonomsku emancipaciju. 

Milan Durman 1 ) u svojem djelu o seljačkim 
bunama u Hrvatskoj kaže da se prve seljačke bune, 
koje su u povijesti zabilježene, spominju u XIII. i 
XIV. vijeku, a povod im je bila težnja kršćanskog 
svećenstva, da nametnu seljacima crkvenu desetinu 
i novčani namet za papu i pokušaj, da tu desetinu 
i ta i namet ubiru nasilnim sredstvima i moralnom 
presijom putem prijetnje o crkvenom prokletstvu. 

Seljaci su reagirali najprije time što su »držali 
razne javne buntovne sastanke ... sastavljali i pje¬ 
vali na pučkom jeziku svakojake pjesme, u kojih se 


x ) Milan Durman: Hrvatska seljačka buna 1573, Za¬ 
greb, 1936. 

ruglu izvrgavao biskup i njegovi ljudi...« 2 ) Ko¬ 
načno su seljaci ponovno podigli ustanak, provalili 
u biskupske posjede, popljačkali ih, oplijenili sveće¬ 
nike i mnoge biskupove ljude poubijali i izranili. 
Zatim su zauzeli crkvena zemljišta, međusobno ih 
podijelili, svrgli biskupove suce i postavili svoje. 
Osim toga su provalili u Ivanić, zapalili biskupski 
dvor, osudili biskupa i njegove doglavnike na smrt, 
te ih izvrgnuli ruglu. Kralj je odredio istragu i u tu 
svrhu urekao veliku skupštinu u Čazmi. Na toj 
skupštini su buntovnici okrivili biskupa, da im on 
uskraćuje njihove stare pravice, a ovaj je njima 
odgovorio, da oni nemaju nikakovih pravica. 3 ) 

U ovim bunama koje su se odigrale u XIII. i 
XIV. vijeku nalazimo sve one osnovne elemente koje 
ćemo naići i kasnije kod svih pobuna seljaka u 
Hrvatskoj, koje su se periodično ponavljale u toku 
daljnjih vjekova pa sve do dvadesetog vijeka. 

Ovo su ti osnovni elementi: buni prethodi ma¬ 
sovna propaganda, koja se vrši putem javnih ili 
tajnih skupština i sastanaka, kao i putem' podrug¬ 
ljivih pjesama i popijevaka kojima se omalovažava 
i umanjuje autoritet vladajućih slojeva. Buna je 
masovni ustanak koji obuhvaća više sela, kotareva 
ili čitavih krajeva. Buna je kolektivni otpor pro¬ 
tiv zadiranja u postojeću društvenu i ekonomsku 
organizaciju seljaštva, borba za obranu »starih 
pravica«. Pokret se sastoji u organiziranom na¬ 
silju protiv postojećeg nasilja ili protiv očekivanog 
nasilja, a u cilju promjene postojećeg društvenog 
poretka. Organizacija pokreta provedena je na 
demokratskoj podlozi, jer redovito postoji izabrani 
sud, koji je vrhovna vlast i kojemu je podređeno 
vojničko vodstvo pokreta. 


2 ) Tkalčić: Odpor i buna radi desetine, > Rad 

3 ) Durman, op. cit. 

Ovi se elementi naročito jasno razabiru u se¬ 
ljačkoj buni od 1573. god. Pobunjenici su išli za 
tim, da uspostave »svoju vladu u Zagrebu«; politi¬ 
čko vodstvo sačinjavao je sud sastavljen od Matije 
Gubca, Andrije Pasanca i Ivana Mogaića, dok je 
vojničko vodstvo, podređeno ovom sudu, bilo po¬ 
vjereno Iliji Gregoriću i nekolicini seljačkih kape¬ 
tana. Ove se bune u mnogočem razlikuju od srpskih 
ustanaka; kod ovih je i vojničko i političko vodstvo 
bilo redovito u rukama jedne osobe, u rukama voj¬ 
ničkog vođe. 

Svi povjesničari, koji opisuju seljačke bune u 
Hrvatskoj, a naročito oni koji opisuju seljačku bu¬ 
nu iz 1573 god., trude se, da dokažu, kako je sta¬ 
nje seljaštva bilo naročito crno, upravo očajno u to 
doba. Takovim prikazivanjem ekonomskog stanja 
seljaštva naši povjesničari bi htjeli dokazati, da 
su to bili glavni uzroci bune. Zaboravlja se pri to¬ 
me, da je težina ekonomskog stanja, kao i uopće 
težina društvenog položaja seljaštva, relativna. Ta 
težina naime zavisi od toga, kakav je društveni po¬ 
ložaj i ekonomsko stanje seljaštvo ranije imalo u 
upoređenju sa onim društvenim položajem i ekonom¬ 
skim stanjem u kojemu se seljaštvo nalazi za vrijeme 
pobune. Radi se naime o razlici, radi se o tome što 
seljaštvo gubi novo stvorenim stanjem, radi se^ o 
manjku, o uskraćivanju onoga što netko ima, ili što 
smatra da treba da ima, jer je samo u tom slučaju 
moguća nagla i nasilna reakcija. Seljaštvo koje se 
je već priviklo teškom društvenom i ekonomskom 
položaju, seljaštvo koje je uvijek živjelo u vrlo 
teškim ekonomskim prilikama i seljaštvo koje nije 
uvjereno, da ono ima pravo na bolju sudbinu, 
to se seljaštvo neće buniti, pa makar kako očajan 
bio njegov društveni položaj i njegovo ekonomsko 
stanje. Tek u ovom svijetlu ideja starih pravica i 
ideja društvene pravde dobivaju svoje naročito 
značenje. 

Postoji još jedna druga okolnost, koja nam 
objašnjava seljačke bune u Hrvatskoj. To je po¬ 
manjkanje jače društvene diferencijacije na selu. 
Seljaštvo, u krajevima gdje su se dešavale bune, 
živjelo je kolektivistički, organizirano ekonomski i 
društveno u samodostatnim zadružnim jedinicama 
(skupčina), koje su bile organizirane na načelu pot¬ 
pune ekonomske i političke demokracije. Ova je 
ustanova agrarnog kolektivizma spriječavala nago- 
milavanje imetka u rukama pojedinaca, onemogu¬ 
ćavala je društveno i ekonomsko razlikovanje na 
selu. Iz tih razloga seljaštvo je bilo nepodijeljeno u 
svom stavu prema vladajućim slojevima i samo je 
zato moglo pokazati upravo gigantski otpor u za¬ 
štitu svojih prava, svojih starih pravica. 

Društveno i ekonomski diferencirano seljaštvo 
nikad ne bi moglo pružiti ni izdaleka takav otpor, 
jer su vladajući slojevi uvijek u stanju, da preko 
pojedinih diferenciranih porodica na selu imadu 
ideološku i političku kontrolu nad ostalim selja¬ 
štvom. Iz tih razloga seljaštvo u Srbiji nije nikad 
bilo u stanju, da razvije seljačku svijest onako kako 
je tu svijest razvilo seljaštvo u Hrvatskoj. 

Prema tome postoje dva osnovna uvjeta, koja 
osposobljavaju seljaštvo u borbi za društvenu prav¬ 
du: ideološka sprema i pomanjkanje jače društvene 
diferencijacije na selu. Tek na toj podlozi seljaštvo 
je u stanju da se kolektivno organizira u borbi za 
ekonomsku i političku demokraciju. 

PLEMENSKA KULTURA ) 

I. 

Nema sumnje, da se mnoge pojave u savre- 
menom idejnom, ekonomskom i političkom životu 
naroda mogu dovesti u neposrednu ili posrednu vezu 
sa kulturnim razvitkom iz njegove ranije ili najra- 

*) Štampano u »Mjesečniku« br. 1. i 2. g. 1936. 

nije prošlosti. Otuda studij izvorne kulture Hrvata 
i ostalih južnih Slavena ima ne samo teoretsku ne¬ 
go i praktičnu važnost; proučavanje kulturnog raz¬ 
vitka raznih skupina i narodnih zajednica može na¬ 
ime doprinijeti tumačenju njihovih današnjih težnja, 
međusobnih odnosa i sukoba. 

Svaka ljudska zajednica stalno umnaža svoja 
iskustva bilo putem vlastitoga prilagođivanja sre¬ 
dini ili prilagođivanja sredine svojim umnoženim 
potrebama, bilo putem doticaja sa okolnim kultu¬ 
rama, tako da je ovaj proces kulturnog mijenjanja 
ili kulturnog razvitka u neprekidnom toku. Sa toga 
gledišta treba i proučavati problem izvorne kulture, 
a u koliko je iz metodoloških razloga potrebno, da 
se utvrdi »idealni tip« neke kulture, to je moguće 
učiniti samo za određeno kratko vremensko raz¬ 
doblje, u kojem su okolnosti sredine ostale relativ¬ 
no nepromijenjene. 

Prema tome sa metodološkoga gledišta prou¬ 
čavanje razvitka određene kulture bit će u stvari 
upoređivanje sukcesivnih »idealnih tipova« i prona¬ 
laženje činioca, koji su doveli do kulturnih promje¬ 
na. Taj »idealni tip« u stvari znači skup vodećih 
kulturnih osobina u određenim prilikama sredine; 
drugim riječima to je određena kulturna razina. 
Ako sada promatramo uporedno mijenjanje prilika 
sredine i mijenjanje kulturnih osobina, opazit ćemo, 
da postoji među njima izvjesna povezanost i da 
»idealni tip« kulture u novim okolnostima nije više 
onaj isti tip, koji nam je poznat iz ranije kulturne 
razine. Metodološka je pogrješka svih rasnih teo¬ 
rija, što forsiraju postojanje »idealnih tipova« kul¬ 
ture i tamo, gdje postoje samo neki kulturni za¬ 
ostaci iz ranijih kulturnih razina. Ovi su kulturni 
zaostaci potpuno razumljivi u toliko, u koliko se 
niti prilike sredine od jednog kulturnog razdoblja u 
drugo nikad potpuno ne mijenjaju, jer se gotovo 

uvijek radi samo o prelazima, a ne o potpunom bri¬ 
sanju svih ranijih okolnosti. 

Ako sada na osnovu postavljenih gledišta pro¬ 
matramo razvitak izvorne kulture Hrvata i ostalih 
južnih Slavena od vremena njihovog dolaska u Po¬ 
dunavlje i na Balkanski poluotok, opazit ćemo, da u 
stvari ne postoji jedna nego više izvornih kultura, 
iz kojih su se izgradile poznije kulturne osebine ovih 
skupina i naroda. Od tih početnih autohtonih kultura 
dvije su od naročitog interesa, jer one — izgleda — 
sačinjavaju podlogu, na kojoj se je razvijala današ¬ 
nja kultura Hrvata i kultura Srba. Ove su dvije 
kulture u uskoj vezi sa dolaskom Slavena u Podu¬ 
navlje, na Balkan i na Sredozemno more, i kao što 
se je ta imigracija Slavena razvijala na dva različna 
načina i u različitim vremenskim razdobljima, tako 
i kulturne osebine tih dviju skupina pretstavljaju 
dva različita kulturna tipa: jedan, koji se zasnivao 
na ratarstvu i kome je odgovarala zadružna dru¬ 
štvena organizacija, čiji su se nosioci selili u ve¬ 
likim masama, mirno i postepeno zauzimali plodna 
polja i riječne doline, — i drugi, koji se je zasnivao 
prvenstveno na stočarenju i pljački i kome je od¬ 
govarala plemenska društvena organizacija. Nosioci 
su se ovog drugog tipa selili u malim ratničkim 
skupinama, naglo su upadali i zauzimali strateške 
položaje u blizini ratara, u blizini prometnih putova 
i nad morskim tjesnacima podesnim za gusarenje. 
Ako ove dvije kulture definiramo u vezi sa njiho¬ 
vom društvenom organizacijom, onda ćemo prvu 
nazvati zadružna, a drugu plemenska. 
Svrha je ovog članka, da dade opći pregled raz¬ 
vitka plemenske kulture u vezi sa njenim današ¬ 
njim kulturnim ostacima. 

Osim zadružne i plemenske kulture, za koje 
smo naglasili, da su osnovne, to jest od naročite 
važnosti za tumačenje kulturnog razvitka Hrvata i 
kulturnog razvitka Srba, postojala je od dolaska 

Slavena na Balkan u njihovoj neposrednoj blizini i 
kultura onih etničkih skupina i naroda koji su prije 
dolaska Slavena vladali Balkanom i Podunavljem. U 
koliko su nosioci ovoga kulturnog tipa slavenizi- 
rani i u koliko su postajali članovi bilo gornjih bilo 
donjih slojeva slavenskih etničkih skupina, oni su 
time vršili na njih i izvjestan kulturni, uticaj, koji 
treba također uzeti u obzir kod proučavanja kul¬ 
turnog razvitka slavenskih skupina na Balkanu. 

Nije isključeno, da su se nosioci i zadružnog i 
plemenskog kulturnog tipa razvili iz jednoga zajed¬ 
ničkog pratipa, pa se je jedan dio te zajedničke sku¬ 
pine pod pritiskom seoba sa istoka otkinuo od ma¬ 
tice, postao pokretljiviji, pomiješao se sa ratničkim 
upadačima sa istoka i sa ratničkim skupinama na 
koje je naišao na Balkanu i tim putem razvio rat¬ 
ničke osobine i plemensku društvenu organizaciju; 
drugi dio etničke matice priljubio se je čvršće uz 
zemlju, sporije se je kretao i u koliko je prodirao 
prema zapadu, to je kretanje bilo masovno i tako 
da su prednjaci uvijek ostajali u etničkom dodiru 
sa pozadinom. Pošto se je kretao sporo prema za¬ 
padu i u većim masama, održavajući uvijek vezu sa 
pozadinom, ovaj je kulturni tip bio očuvan od većih 
primjesa sa stranim etničkim elementima, tako da 
je bio u stanju, da u nekim krajevima kroz vijekove 
održi svoje izvorne kulturne osobine. 

n. 

Već smo naveli da je materijalna podloga ple¬ 
menske kulture stočarenje i pljačka. U vezi s tim 
nosioci plemenske kulture zauzimlju strateške po¬ 
ložaje u blizini drugih stočara, u blizini poljodje¬ 
laca ili u blizini prometnih i trgovačkih putova. Ti¬ 
me je ujedno rečeno, da su se nomadski stočari mo¬ 
gli razviti u stočare ratnike već i uslijed same 
te okolnosti, što su za vrijeme svojih nomadskih 
seljenja naišli na takve strateške položaje u bli- 

zini obrađenih polja ili karavanskih putova, gdje im 
'se je ukazala prilika, da na lak način uvećaju svoj 
imetak. Ali su isto tako stočari nomadi mogli na¬ 
učiti pljačkački zanat u doticaju sa drugim ratni¬ 
čkim plemenima. Bilo u jednom ili u drugom slu¬ 
čaju, nomadski stočari posjeduju izvjesne pred¬ 
uvjete, koji ih osposobljavaju za ratnike, a to su: 
fizička snaga i obilnost energije izgrađene uslijed 
obilnosti mesne hrane i obilnosti dokonog vremena, 
te uslijed periodičnog izlaganja fizičkim naporima, 
iza kojih slijedi dugi odmor; osim toga nomadski 
stočari su pokretljivi, nisu vezani niti uz zemlju, 
niti uz određeni kraj, pa se tako uslijed te pokret¬ 
ljivosti i obilnosti fizičke snage lako pretvaraju u 
pljačkaše i ratnike. 

Od naročite je važnosti u vesi sa ovim prela- 
zom iz stočarsko-nomadske u pljačkaško-ratničku 
kulturu, zauzimanje strateških položaja, a to znači 
privezanost uz izvjesni kraj i teritorij u cilju odr¬ 
žanja položaja, podesnih za hajdučiju i za gusare- 
nje. Time nomadi prestaju biti nomadi i povreme¬ 
na neorganizirana krađa pretvara se u sistematsku 
i organiziranu pljačku, koja postaje glavno zani¬ 
manje odraslih muškaraca i glavno vrelo prihoda 
čitave zajednice. Time je u vezi i podjela rada pre¬ 
ma spolu i starosti. Tako će sada žene, djeca i 
starci morati obavljati sav posao oko stoke, u kući 
i u polju, dok će odrasli muškarci svu svoju djelat¬ 
nost utrošiti što u četovanju što u dokolici; čim je 
muško dijete fizički u stanju da upravlja oružjem, 
uči se ratničkoj vještini u društvu sa nekim pro¬ 
kušanim ratnikom, a time se i privikava da prezire 
svaki drugi rad osim ratničkog. 

Ovakova je podjela rada doprinijela zaoštra¬ 
vanju izvjesnih protivurječnosti unutar ove kultur¬ 
ne zajednice. Prije svega postojeća podjela rada 
bila je na štetu intenzivnosti i uspješnosti stočare- 
nja i poljoprivrede, a s druge strane se je zajed¬ 

nica brojčano naglo umnažala, jer je uslijed po¬ 
trebe četnika-ratnika ovakova zajednica morala 
biti odlučno protiv ograničenja rađanja u bilo kojem 
obliku. Osim toga i ako je ovakova zajednica težila 
da se konačno utvrdi na određenom strateškom 
položaju, nagli porast broja članova zajednice, po¬ 
treba novih pašnjaka ili pritisak snažnije ratničke 
skupine, stalno su uticali na pokretljivost skupine, 
na skupno pomicanje ili pojedinačno seljenje, što 
je svakako nepovoljno uticalo na njenu težnju 
za stabilnošću. 

Živeći u stalnoj nesigurnosti i osjećajući po¬ 
trebu stalne spremnosti za obranu i navalu, što se 
je moglo postići samo u većim i povezanijim skupi¬ 
nama, pojačao se je osjećaj krvnog srodstva, a ti¬ 
me i osjećaj privrženosti i solidarnost među bližim 
srodnicima, odnosno među onim srodnicima među 
kojima se je održala uspomena na zajedničko pod¬ 
rijetlo. Ta se je svijest o krvnoj vezanosti pojačala 
još i jeđnakošću života i zanimanja, zajedničkim 
uživanjem pašnjaka, i nastanjenošću u zbijenim 
skupinama koliba. Ta svijest je uticala uz potrebu 
saradnje sa drugim rodovima, na postanak egzo- 
gamije. To je osnova rodovske organizacije, 
koja će se održati kao osnovna društvena jedinica i 
onda kad se više rodova putem međusobnog orođa- 
vanja, osvajanja i etničkog izjeđnačivanja ujedini u 
pleme. Naime i onda, kada se više rodova ujedini 
u pleme, osjećaj solidarnosti i privrženosti je pri¬ 
držan i dalje u prvom redu rodu, a tek posredno 
plemenu. Otuda rivaliteti i gloženja pojedinih ro¬ 
dova unutar plemena, što znatno otežava ekspan¬ 
zivne tendencije ovakove plemenske organizacije. 
Ali niti rod nije sasvim homogena jedinica, jer i tu 
prilike naglog obogaćivanja putem pljačke pogoduju 
isticanje pojedinih kuća, to jest skupina najbližih 
srodnika, koji gospoduju rodom i iz kojih se formi¬ 
raju glavari rodova. Ovim putem istaknuti glavari 

snažnijih rodova dolaze do uvaženja i odlučnog uti- 
caja u plemenu. Od interesa je sa ovu raspravu, da 
položaj u rodu i plemenu, pošto je zasnovan na 
ekonomskim razlikama, postaje nasljedan. 

Ovim putem smo došli do problema društvenog 
razlikovanja unutar ove rodovsko-plemenske sku¬ 
pine. Pojedine glavarske kuće gospoduju rodom, a 
snažni rodovi gospoduju plemenom; pojedini rodovi 
i čitavo pleme tim putem postaju oruđe u rukama 
istaknutih glavarskih porodica, služe im u njihovim 
pljačkačko-ratničkim podvizima i podržavaju nji¬ 
hove nasilničke i autokratske težnje, za koje snose 
i solidarnu odgovornost putem ustanove krvne 
osvete. Ali osim ovog sistema društvene hierarhije 
unutar plemenske organizacije, postoje i drugi. U 
koliko je rod ili pleme zaposjelo zemljišta, na koja 
su ranije uselili ratari, čije su i društvena organi¬ 
zacija i kulturne osebine bile drukčije od kulture 
stočara-ratnika, došljaci su s prezirom gledali na 
starosjedioce, smatrali ih za »niži« društveni sloj i 
tako su se prema njima i odnosili; osvajači su na¬ 
ime bili »plemići«, to jest pripadali su plemenu i 
izjednačivali su sebe sa snagom toga plemena, dok 
starosjedioci nisu pripadali plemenskoj organizaciji 
i nisu uživali tako snažnu zaštitu; nisu prema tome 
bili »plemići«. Isto je »superiorno« gledanje posto¬ 
jalo i prema obrtnicima i trgovcima, u koliko se i 
oni nisu bavili ratništvom kao glavnim zanimanjem. 

Osim opisanih društvenih razlika postojala je 
u plemenskoj kulturi još i oštra razlika među spo¬ 
lovima, koja je nastala uslijed diobe rada, po kojoj 
se je pljačka smatrala jedino muškarca dostojno 
zanimanje, dok su se zanatstvom, vrtlarenjem i ze¬ 
mljoradnjom kao prezrenim zanimanjima bavile u 
glavnom žene i starosjedioci. U vezi sa ovim okol¬ 
nostima je i problem sklapanja brakova. Čim su 
društvene razlike bile ovako snažno naglašene u 
plemenskoj zajednici, jači su se rodovi orođavali 

putem ženidaba samo sa jačim i uplivnijim rodovi¬ 
ma (otuda su ovakove svadbe bile prilika za smotru 
brojčane snage rodova i često su imale ratnički zna¬ 
čaj), a to je sve pojačavalo društveno razlikovanje 
unutar plemenske zajednice. 

Ovo se je društveno razlikovanje unutar rodova 
isticalo s jedne strane u utjecaju i vlasti, a s druge 
strane u nošnji i u oružju, u nagomilavan ju stoke i 
drugih pokretnih stvari, u gradnji kamenih kuća u 
obliku »kula«, a manje u nagomilavan ju nekretnina, 
jer se u ovoj stočarsko-ratničkoj sredini još nije 
dovoljno cijenila važnost obrađene zemlje, a rod je 
posjedovao velike sklopove pašnjaka i šuma za ko¬ 
lektivnu upotrebu (plemenšćina, plemenska zajed¬ 
nica), dok je privatno vlasništvo na nekretninama 
bilo tek u začetku i zasnivalo se na kući i zemljištu 
oko kuće, koje se je jedino obrađivalo (okućnica). 

Ovo je hierarhijsko društveno uređenje i auto¬ 
kratska vlast u rodovskoj organizaciji moglo utjecati 
na porodičnu organizaciju, gdje je vlast očeva posta¬ 
la apsolutna i gdje je nastao hierarhijski odnos me¬ 
đu braćom i među sestrama na osnovu spolnih razli¬ 
ka i na osnovu godina starosti; svaki je muškarac 
bio uvijek društveno viši od svake druge ženske u 
kući, a opet i među muškima i među ženskima bio je 
onaj, odnosno ona, društveno viša, koja ili koji je bio 
po godinama stariji. Ova se je hierarhija očitovala u 
redu, kojim su se ženili i udavali u kući ili iz kuće, 
u nasljednom pravu, u odlučujućoj riječi, u odnosu 
braće prema sestrama i obratno, u odnosu muža 
prema ženi i u međusobnim odnosima roditelja i 
djece. Razvitak je međutim mogao ići i drugim 
smjerom t. j. unutrašnje uređenje patriarhalne obi¬ 
telji moglo je uticati na hierarhijsko uređenje roda. 

Od naročitoga su interesa izgradnja ličnosti i 
vodeće psihičke osobine u plemenskoj kulturi i to 
zato, što postoji mogućnost, da se ove psihičke oso¬ 
bine donekle održe putem porodičnog odgoja i poro- 

dične sredine i onda, kada bude srušena plemenska 
društvena organizacija. 

Rekli smo, da se je u rodovsko-plemenskoj dru¬ 
štvenoj organizaciji rod razvio u četu pljačkaša, 
a u ovoj sredini prvotna društvena vrijednost bila 
je »junaštvo«, to jest isticanje u otimanju i ubija¬ 
nju. Rekli smo također, da je rod ostao osnovna 
jedinica plemena i njegove su veze sa ostalim ro¬ 
dovima u plemenu mogle biti toliko slabe, da je do¬ 
lazilo često do krvavih sukoba i međusobnih istreb¬ 
ljivanja među rodovima istoga plemena. To znači, 
da je društvena kontrola, koja je vrlo odlučna za 
moralnu disciplinu pojedinca, obuhvaćala samo te¬ 
ritorijalne i društvene granice roda; izvan tih 
uskih granica pojedinac je bio društveno i moralno 
nevezan, te je mogao dati potpuni odušak svim 
svojim ličnim nagonima i težnjama; štogod je on 
izvan granica svoga roda učinio u pravcu »junaš¬ 
tva«, bez obzira na upotrebljena sredstva, sve mu 
se je to sa strane roda upisivalo u zaslugu i njego¬ 
va je »slava« rasla. 

Bilo je nekoliko okolnosti, koje su doprinijele, 
da članovi roda iskoriste ovu ličnu slobodu izvan 
rodovskih društvenih ili teritorijalnih granica. Pri¬ 
je svega je bilo tu hierarhijsko uređenje roda, ko¬ 
jim su dominirale kuće, koje su se istakle nasilni- 
štvom i bogaćenjem putem pljačke i otimačine; 
ugledni članovi ovih kuća kao rodovski glavari bili 
su izuzeti i iz one društvene kontrole i moralne dis¬ 
cipline, koja je važila imutar roda; međutim prili¬ 
ke za bogaćenje putem otimačine i isticanje u »ju¬ 
naštvu« postojale su za sve članove roda, koji su 
tim putem mogli poboljšati svoj društveni po¬ 
ložaj unutar rodovske društvene hierarhije. jUsli- 
jeđ toga je postojao rivalitet u »junaštvu« među 
svim članovima roda i unutar te usko povezane sku¬ 
pine rodovnjaka postojao je vječni problem prven¬ 
stva u »junaštvu«; postojalo je vječno pitanje, »tko 

je bolji« i »tko je gori«, što je davalo snažan po¬ 
ticaj razvijanju ličnih ambicija. Ovu je okolnost 
uvećavala još i sposobnost imaginacija (razvijena 
uslijed lične nesigurnosti i izolacije), koja je sliko¬ 
vitim izrazima znala dati uveličanu sliku uspjeha 
i odlika pojedinih »junaka« u formi pjesme. Ta ju¬ 
načka pjesma vjerojatno nije bila izvorni proizvod 
slavenskih rodova, jer ona pretpostavlja razvije¬ 
niju civilizaciju i snažniju društvenu organizaciju, 
nego što je bila slavenska rodovsko-plemenska dru¬ 
štvena organizacija; ustaljeni oblici ovog pjesni¬ 
štva su vjerojatno nastali utjecajem razvijenijih 
ratničkih kultura, pa su onda asimilirani i donekle 
preinačeni od slavenskih ratničkih rodova i ple¬ 
mena, već prema licima i mjestu zbivanja. Ali ako 
ta pjesma nije bila izvorna, ona je bila toliko preina¬ 
čena, da je vršila snažan odgojni i kontrolni utjecaj 
i znatno je doprinijela izgradnji ličnosti, koje su 
se izgrađivale u rodovsko-plemenskoj organizaciji i 
koje su u junačkoj pjesmi nailazile na uzorke za 
vlastito ponašanje. 

Sve su ove opisane okolnosti poticale snaženje 
neprijateljskih osjećaja, simboliziranih u načelu 
»osvete«, krvne osvete, koja je uz načelo ličnog »po¬ 
nosa« i »časti« i uz težnju za »slavom« utjecala na 
izgradnju impulzivnih i agresivnih ličnosti, nasrt¬ 
ljivih i silovitih tipova, zulumčara, čija je prejaka 
osjetljivost na ličnu čast mogla dovesti do osje¬ 
ćajne prenapetosti, a isto tako i do odgovarajuće 
psihičke malaksalosti; otuda među njima izvjesna 
osjećajna neuravnoteženost, koja se je dala lako 
iskoristiti u podzemnim djelatnostima urotničkog 
tipa. Neobično česta ubojstva kraljeva i nagle pro¬ 
mjene dinastija u južno-slavenskim sređovjekovnim 
državama mogu se lako psihološki objašnjavati na 
ovaj način. 

U interesu ličnog isticanja svaki put i svako 
sredstvo je dozvoljeno: prevara, podvala, nađmu- 

drivanje, naročito se cijene, ako dovode do željenog 
cilja, a dozvoljena je i okrutnost prema protivnici¬ 
ma i »izdaja« prema vlastitom rodu, kada su lični 
osjećaji povrijeđeni. Pošto je sila prvotna društve¬ 
na vrijednost u ratničkoj kulturi, a vlast u ovoj 
kulturi naličje sile, postoji slijepa poslušnost glava¬ 
rima; njima se često pripisuju nadnaravne sposob¬ 
nosti i ukazuje im se spolno gostoprimstvo, ali ovaj 
odnos prema nosiocima vlasti postoji samo dotle, 
dok im vlast nije pokolebana. 

Neprijateljski nagoni i težnje stalno traže mo¬ 
gućnost oduška, pa kad na oko bezrazložno ispolja- 
vanje lične agresivnosti i neprijateljstva nije dru¬ 
štveno dozvoljeno, onda se traže razni načini i iz¬ 
govori, koji opravdavaju agresivni postupak i za- 
odijevaju ga u društveno priznatu ili — što više — 
u društveno hvaljenu formu; tu je onda riječ o bor¬ 
bi za »pravdu«, za »svetu osvetu«, »za krst časni i 
slobodu zlatnu«; simboli naime, koji su postali po¬ 
pularni prodiranjem zapadno-evropske civilizacije 
preko svećenstva i ostalih pripadnika gornjih 
slojeva. 

Stalna borba za opstanak društveni i fizički, 
strah, nesigurnost i životna opasnost uslijed priti¬ 
ska okolnih plemena i uslijed neprekidnog lanca krv¬ 
nih osveta, utjecala je, u cilju snaženja otporne 
snage pojedinaca, na izgradnju samopouzdanja i 
smjelosti, a isto tako i na precjenjivanje vlastitih 
sposobnosti, a potcjenjivanje sposobnosti protivni¬ 
ka. Jedino oni protivnici, koji su znali, da stvarno 
dokažu svoju fizičku nadmoć, ili koji su pokazali 
neslomljivu otpornu snagu, dobivaju nepodijeljeno 
priznanje. 

Treba naglasiti ovdje, da osim spomenutih či¬ 
nioca, koji su više manje izravno uplivali na izgrad¬ 
nju ovih agresivnih i impulsivnih ličnosti, postojali 
su i drugi činioci, koji su htjeli neizravnim putem 
utjecati u istom pravcu. Uzmimo na primjer slu¬ 

čaj kanalizacije erotičkih nagona. U zajednicama, 
gdje postoji drukčija podjela rada i drukčiji odnosi 
među spolovima, gdje postoji uži doticaj između 
spolova i gdje žena nije prezrena, makar i ne bila 
u istom društvenom položaju na kojem su muškar¬ 
ci, erotični nagoni nalaze svoj odušak u čestom dru¬ 
štvenom i intimnom doticaju među oprečnim spo¬ 
lovima, a to se onda ođrazuje u iđealiziranju suprot¬ 
nog spola i očituje u obliku lirike, erotičkih igara, 
pjesme i glazbe. U ratničkoj kulturi, međutim, že¬ 
na je prezrena i shvaćena samo kao sredstvo rađa¬ 
nja muške djece, budućih ratnika i svaki se drugi 
intimni doticaj među spolovima, koji ne bi imao 
spomenutu svrhu, smatra kao slabost i na štetu 
ratničkih vrlina. Otuda pomanjkanje lirike, erot¬ 
skih igara i erotske pjesme u plemenskoj zajednici, 
a i sama dokolica se provodi u raznim igrama i u 
recitiranju pjesama i priča čiji je smisao mržnja 
prema »neprijatelju«, isticanje snage, nađmećanje 
i nadmudrivanje. Uslijed toga agresivni nagoni nisu 
podijeljeni, nego su skrenuti samo u jednom pravcu, 
u pravcu osjećaja neprijateljstva prema »neprijate¬ 
lju«. Ipak, u koliko i erotički nagoni traže svoj izlaz 
na drugi način, oni su često upućeni ne na oprečni 
spol, nego na pripadnike istoga spola; otuda usta¬ 
nova pobratimstva i posestrimstva, koja je izgle¬ 
da neki oblik homoseksualnosti, ali je sa gledišta 
plemenske zajednice društveno korisna, jer se po¬ 
bratimi nadmeću u »junaštvu« i pomažu pljač- 
kačko-ratničkim podvizima* Osim ove »društveno 
korisne« institucije, koja je nastala skretanjem 
erotskih poriva, ovi porivi mogu naći oduška i u 
obliku sodomije, koja je također česta pojava u sto- 
earsko-ratničkoj kulturi. 

I odgoj djece je u ovoj sredini organiziran u 
skladu sa izloženim shvaćanjima. Muškoj djeci se 
posvećuje naročita pažnja i ukazuje u svemu pred¬ 
nost; odgoj muške djece je povjeren isključivo 

muškim članovima porodice, dok se o ženskoj djeci, 
kao manje vrijednoj, brinu isključivo ženski članovi, 
Nema sumnje, da i ove okolnosti doprinose jačanju 
osjećajne privrženosti među članovima istog spola. 

Ako sada svedemo sve u jedno glavne odlike 
plemenske kulture, opažamo, da je ova kultura bila 
sklona izgrađivanju agresivnih ličnosti, osvajačkih 
osobina i ratničke tehnike, ali pošto je osnova druš¬ 
tvene organizacije, a s njom privrženost zajednici i 
solidarnost među članovima zajednice, ostala i dalje 
usredotočena u rodu, a nije prešla na pleme, kao 
sveuključujuću cjelinu, to su rivaliteti među pojedi¬ 
nim rodovima i rodovskim glavarima spriječavali 
ekspanzivne težnje plemena i pojedinih istaknutih 
plemenskih glavara. Radi toga kada su se ovakove 
ratničke skupine silom nametnule starosjediocima 
zadružnog kulturnog tipa, pa kad su uz pomoć krš¬ 
ćanskoga svećenstva i okolnih političkih sila nastale 
državne tvorbe, one su uslijed ovih unutrašnjih ri¬ 
valiteta i sukoba morale biti kratkoga vijeka, o če¬ 
mu svjedoči povijest slavenskih sredovjekovnih dr¬ 
žava na Balkanu. 

Ali ako ovaj kulturni tip nije bio u stanju, da 
stvori snažnije i stalnije državne tvorbe, on je dao 
podesan materijal za stvaranje feudalnoga plem¬ 
stva, koje je omogućilo prodiranje stranih politič¬ 
kih i kulturnih utjecaja. Pojedini su se naime ple¬ 
menski glavari pretvorili u feudalnu gospodu i po¬ 
stali su nosioci s jedne strane tursko-orijentalne, a 
s druge strane zapađno-evropske kulture i politič¬ 
koga gospodstva. Svećenstvo je došlo do snažnog 
utjecaja i održalo je taj utjecaj u zoni plemenske 
kulture sve do danas. Izgleda, da je izvorno, a do¬ 
nekle i danas taj utjecaj povezan sa vrlo razvijenim 
praznovjerjem, koje je, kao što je poznato, naročito 
snažno kod ratnika, kao i uopće kod svih zanimanja, 
koja su izložena velikim nesigurnostima i stalnoj 
životnoj opasnosti. 

Kao što smo već napomenuli, nosoci su ovoga 
plemenskog kulturnog tipa vrlo pokretljivi, jer su 
izloženi brzom porastu i pritisku stanovništva iz 
nutra, kao i pritisku drugih ratničkih skupina sa 
strane. Uslijed toga se nosioci ovog kulturnog tipa 
i postepeno pomiču u raznim pravcima, proširujući 
svoju početnu jezgru, i sele u skokovima na bliže 
ili dalje udaljenosti. Ovim putem, kao i putem us¬ 
pješnog razbijanja rodovsko-plemenske organizaci¬ 
je, dolazi ovaj kulturni tip pod jači ili slabiji utjecaj 
stranih kultura i novih političkih prilika. Od naro¬ 
čitog je društvenog interesa promatrati, koliko je 
ova plemenska kultura utjecala na druge kulture, s 
kojima je došla u dodir, i koliko su opet druge kul¬ 
ture sa svoje strane uspjele potpuno asimilirati ili 
samo donekle izmijeniti plemenske kulturne ose- 
bine. U vezi s tim raspravljat ćemo problem pretva¬ 
ranja plemenske kulture u kulturu hajdučko-uskoč- 
kog tipa, zatim problem doticaja plemenske kultu¬ 
re sa zadružnom i kapitalističkom kulturom, kao i 
problem prelaza ovih raznih kulturnih osebina me¬ 
đu gornje slojeve putem formiranja trgovaca, voj¬ 
nika i intelektualaca. 


ni. 

Radi nedostatka povijesnih podataka teško je 
utvrditi, kuda je sve dopirala plemenska organiza¬ 
cija. Zna se, da je u početku srednjega vijeka ova- 
kova društvena struktura postojala u planinama uz¬ 
duž jadranske obale, zatim u južnoj Bosni, u Herce¬ 
govini i u slivu Vardara i Crnoga Drina. Iz ovih su 
se krajeva nosioci plemenskog kulturnog tipa selili 
u okolne predjele Balkanskog poluotoka, noseći so¬ 
bom u prvom redu svoje psihičke osebine. Značaj¬ 
na je naime pojava u rodovsko-plemenskoj organiza¬ 
ciji, da se ona razbija, čim se udalji iz svoje ratnič¬ 
ke sredine, tako da iseljenici iz rodovsko-plemenske 
zone ne održavaju svoju društvenu organizaciju 



onda, kad dođu u područja neke druge kulture. To 
znači, da u ovom slučaju nestaje kontrole i disci¬ 
pline podržavane sa strane roda, dakle jedinog čini¬ 
oca, koji je donekle obuzdavao agresivne i neprija¬ 
teljske nagone pojedinih članova roda ili u koliko ih 
nije mogao suzbiti, davao im je neki društveni smi¬ 
sao. Kada je dakle nestalo rodovske discipline, bilo 
uslijed seljenja ili uslijed unutrašnjih procesa, koji 
su doveli do njenog raspada, onda je pojedinac mo¬ 
gao biti asimiliran od nove kulture, u čiju se je sre¬ 
dinu uselio ili koja se je razvila na bivšem području 
plemenske kulture: u ovom slučaju su nove društve¬ 
ne vrijednosti i nova društvena organizacija preuze¬ 
li bivšu ulogu roda u izgrađivanju ličnosti i u utje¬ 
caju na psihičke reakcije i izvanjsko ponašanje po¬ 
jedinaca. Međutim izgleda, da su se nosioci ovoga sto- 
čarsko-ratničkog tipa plemenske kulture teško pri¬ 
lagođivali novoj kulturnoj sredini, a naročito ako 
je ova bila ratarsko-zadružnog tipa. Stočari i 
pljačkaši, naviknuti na obilje dokonog vremena i na 
relativno lako umnažanje imetka, teško su se pri¬ 
vikavali na zemljoradnju, skopčanu uz ustrajan i 
naporan rad i oskudan život bez promjena i senza¬ 
cija, kojim je obilovao njihov raniji stočarsko-rat- 
nički način života. Nova je sredina prema tome od 
njih tražila znatne napore u pravcu prilagođivanja 
novoj kulturi ili u pravcu modificiranja svojeg ra¬ 
nijeg načina života, ranijih sklonosti i navika. 

U slučaju ovakovog oštrog sukoba između dvi¬ 
ju kultura, pojedinci, koji nisu u stanju, da se pri¬ 
lagode novim prilikama, riješit će sukob u jednom 
od ova dva pravca: ili unutrašnji psihički poreme¬ 
ćaj, koji će se očitovati u raznim oblicima duševnih 
oboljenja, ili otvoreni revolt protiv nove sredine, koji 
će se očitovati u »protudruštvenim« djelatnostima, 
u obliku sukoba sa postojećim zakonima i u obli¬ 
ku sukoba sa postojećim moralom. Koji će od ovih 
različitih pravaca i oblika prevladati, zavisit će s 

jedne strane od izgradnje samih ličnosti pojedinaca, 
a s druge strane od prilika sredine. Vrlo je vjero¬ 
jatno, da će agresivne i impulzivne ličnosti iskaliti 
svoje nezadovoljstvo i svoj protest protiv novih pri¬ 
lika u obliku otvorenog sukoba sa pozitivnim za¬ 
konima ili sa postojećim društvenim moralom, a 
ako su osim toga i prilike sredine takove, da pruža¬ 
ju pojedincima, koji dođu u otvoreni sukob sa sre¬ 
dinom, mogućnost izbjeći i represije skupine, koja 
njihove djelatnosti smatra protudruštvenim, onda 
ovakovi otvoreni sukobi sa novom društvenom sre¬ 
dinom mogu zauzeti oblik masovnih pojava. To 
je baš slučaj sa odmetanjem u hajduke, sa prebje¬ 
zima i uskocima, —• pojave, koje su u nekim kraje¬ 
vima Balkana u raznim povijesnim razdobljima za¬ 
uzimale velike razmjere. 

Ako ispitujemo, u kojim su krajevima hajduč- 
ko-uskočke pojave bile najjače razvijene, opazit će¬ 
mo, da je to bilo u krajevima, gdje su ovi činioci 
bili od naročito značenja: prvo, to su bili krajevi, 
koji su do nedavno ili pripadali zoni plemenske kul¬ 
ture ili u koje se doselio u masama elemenat iz ple¬ 
menske kulturne zone; drugo, to su bili ili granični 
krajevi ili krajevi sa neprohodnim predjelima i pre¬ 
djelima, nad kojima je bila teška kontrola upravne 
vlasti (šume, krš, močvarne i stepske ravnice), od¬ 
nosno i jedno i drugo. Mogućnost izbjeći sankcija¬ 
ma vlasti bilo »uskakanjem« na područje druge vla¬ 
sti, bilo »odmetanjem« u gore ili skrivanjem u ne¬ 
preglednim ravnicama, bili su dakle činioci, koji su 
utjecali, da se sukob agresivno-impulzivnih ličnosti 
sa novom kulturnom sredinom odrazi u hajdučko- 
uskočkoj formi. Na taj način su južna Ugarska, Sri¬ 
jem, Sj. Srbija, Sj. Bosna, Hrvatska krajina, Lika, 
dalmatinska Zagora, zapadna Bosna i Hercegovina 
za dugo vremena bili područje podesno za formira¬ 
nje hajduka i uskoka, pa je ova hajdučko-uskočka 
zona ostavila kulturnih i psihičkih tragova, koji se 

u izvjesnoj mjeri osjećaju još i danas. Potrebno je 
dakle raspraviti vodeće osebine ove hajdučko-us- 
kočke kulture, da bismo ih mogli dovesti u vezu sa 
ranijim i kasnijim kulturnim razvitkom Hrvata i 
Srba. 

Kad govorimo o hajdučko-uskočkoj kulturi, 
mislimo ne samo na hajdučke i uskočke družine, ne¬ 
go isto tako i na sredinu, u kojoj se ove formiraju. 
Treba naime imati u vidu, da je za hajdučke opera¬ 
cije potrebna izvjesna suradnja stanovništva, po¬ 
trebni su hajdučki jataci, potrebno je sigurno zaleđe 
i sigurno sklonište, jer bi bez toga i hajduci i usko¬ 
ci bili lako istrijebljeni. Jataci potpomažu hajduke 
u glavnom iz dva razloga: iz koristi i iz straha. Haj¬ 
ducima se koriste naročito krčmari, pa onda i drugi 
trgovci, koji kupuju i preprodaju hajdučki plijen i 
grabež, zatim svi oni, kod kojih hajduci zimuju i 
ostavljaju novac i druge vrijednosti u pohranu. S 
druge strane, hajdučki način osvete, koji se sastoji 
u paljenju čitavih sela, u ubijanju djece, u groznom 
mučenju odraslih u slučaju izdaje, dovodi dotle, da 
se bilo iz koristi, bilo iz straha svi stanovnici izvje¬ 
snih područja posredno ili neposredno bave bilo 
hajdučijom bilo jatakovanjem. U tim krajevima 
hajduci dolaze do društvenog ugleda, njihova se 
»slava« širi i nalazi odjeka u hajdučko-uskočkoj 
pjesmi, odijelo i oružje hajduka postaju simboli 
moći, vlasti i sile, postaju simboli ugleda i »junaš¬ 
tva« i tim putem se širi hajdučki kult, to jest haj¬ 
dučka djela i hajdučki značajevi, odnosno pojedine 
hajdučke ličnosti, idealiziraju se na način, kojim 
njihova djela postaju društveno prihvatljiva i sma¬ 
traju se društveno korisna. Na taj način hajdučka 
romantika postaje potstrek mlađim pokoljenjima i 
pojedine istaknute hajdučke ličnosti uzor ponašanja, 
što opet sa svoje strane doprinosi sve većemu ođ- 
metanju u hajduke, tako da se dešavalo, da je u po- 

jedinim predjelima ove zone sve, što je bilo iole spo¬ 
sobno i odvažno, odlazilo u hajduke. 

Hajdučko-uskočka kultura je ne samo održala, 
nego je još i pojačala neke psihičke osebine, kojima 
se je isticala plemenska kultura: agresivnost, im¬ 
pulzivnost, osjećaji neprijateljstva, autokratske te¬ 
žnje, egocentrički osjećaji, pa onda naročito smi¬ 
sao i vrijednost prevare u borbi i u društvenim od¬ 
nosima. Dok su sve ove i druge osebine u plemen¬ 
skoj kulturi imale izvjesnu društvenu svrhu i bile 
donekle ograničavane rodovskom i eventualno ple¬ 
menskom disciplinom, u hajdučko-uskočkoj kulturi 
su se . ove osebine mogle nesmetano razvijati, 
neograničene ikakvom disciplinom, osim discipline 
same hajdučke čete, koja je privremena i kratko¬ 
trajna organizacija i nije prema tome mogla vršiti 
trajnu kontrolu nad svojim. članovima; osim toga 
jedina društvena svrha hajdučke čete je uspješan 
plijen i grabež, koji se redovito obavlja noću i iz za¬ 
sjede. Tu se povreda discipline kažnjava smrću, ali 
je inače »hajdučka priroda« potpuno nevezana. Za 
vrijeme djelovanja hajdučkih četa, koje su obično 
male brojem (20—30 članova), strogo se održava 
unutrašnja hierarhija članova prema godinama če- 
tovanja i autokratska vlast harambaše. Za vrijeme 
četovanja fizički su napori teški, ali se zimovanje 
(od Mitrova do Đurđeva) provađa u potpunom ne¬ 
radu i dokolici. Stalni osjećaj nesigurnosti i strah 
od izdaje ili zasjede povezani su uz neobično razvi¬ 
jenu praznovjeru i sa svoje strane pojačavaju im¬ 
pulzivnost, agresivnost, neuravnoteženost i druge 
psihičke osebine, kojima se odlikuju hajdučke lič¬ 
nosti. 

Već je naglašeno, da su za hajdučiju naročito 
podesne granične oblasti, to jest krajevi, gdje se su¬ 
kobljavaju interesne svere dviju ili više pravnih 
vlasti, a naročito ako u ovim krajevima uprava nije 
dobro organizirana i ako su naseljeni elementom, u 

koji još nije dovoljno prodrla privrženost prema dr¬ 
žavi i njenim organima. Ako je u ovim krajevima 
naseljen još k tome elemenat plemenske kulture ili 
nomadske, koji je također sklon pljački i otimačini, 
onda će odraetanje u hajduke i uskakanje preko 
granice postati svakodnevna pojava. Ove ce poja¬ 
ve s druge strane ne samo biti tolerirane od okolnih 
pravnih vlasti, ako se ove nalaze u otvorenom ili la¬ 
tentnom sukobu, nego će što više biti i potstrekava- 
ne u cilju, da bi se time potkopao autoritet vlasti 
preko granice, što će olakšati eventualne vojničke 
operacije. Hajduci će biti primamljivani raznim obe¬ 
ćanjima, nagradama i titulama u cilju, da se orga.- 
niziraju za sistematsko upađanje preko granice i si¬ 
stematsku pljačku. Obično će im uz mršave nagrade 
biti ukazana mogućnost sticanja imetka putem pli¬ 
jena ili će biti darivani zemljištem uz obavezu bes¬ 
platne vojne ođnOsno hajdučke dužnosti. Cesto će se 
osim toga od hajdučkih četa praviti najamna vojska 
ili pješadija u cilju prebacivanja prema potrebi i na 
druge granice. 

Međutim osim ovih čisto vojničko-političkih svr¬ 
ha, hajduci su se dali iskoristiti kao nosioci ideolo¬ 
gija i kao osnivači država. U toku borbe kršćanstva 
protiv muhameđanstva i orijentalne civilizacije, koja 
je trajala nekoliko vijekova, sve je više među naro¬ 
dima kršćanske civilizacije sazrijevala misao, da se 
borba protiv Istoka postavi na ideološku podlogu, 
to jest, da se interesi ugroženih evropskih država 
prikažu u vidu borbe Kršćanstva protiv Islama, u 
vidu borbe »krsta« protiv »nekrsta«. »Krst« je tre¬ 
bao da simbolizira »pravdu« i »slobodu«, a »nekrst« 
je prema tome morao biti simbol »nepravde« i »rop¬ 
stva« i »divljaštva«. U tom je smislu vođena propa¬ 
ganda u evropskim državama u vidu »borbe za oslo¬ 
bođenje kršćana od Islama« i u vezi s tim su i haj¬ 
dučke čete dobile barjake, na kojima se je blistao 
križ, a hajdučki su harambaše dobili moralnu i ma¬ 

terijalnu potporu, da svojim četama dižu ustanke »a 
»oslobođenje«. 

Ovo su sve bili razni načini, kojima su se Au¬ 
strija, Venecija i Rusija služile pomoću hajduka i 
uskoka u međusobnoj borbi i u zajedničkoj borbi 
protiv Otomanskog carstva, a od naročitog je socio¬ 
loškog interesa ne samo problem iskorišćivanje sim¬ 
bola i organiziranja hajdučkih družina u političke i 
vojničke svrhe, nego i problem hajdučkoga kulta, 
koji je baš radi ovog iskorišćavanja hajdučkih četa 
u ideološke i političke svrhe vršio snažni utjecaj na 
formiranje psihičkih i kulturnih osobina ne samo 
širokih narodnih masa nego i gornjih slojeva. 

IV. 

Kad je razbijena rođovsko-plemenska društve¬ 
na organizacija, plemenska kultura može doći u 
doticaj sa zadružnom kulturom, koja je, kao što 
smo u početku naglasili, bila pretstavljena među 
starosjediocima Slavenima i u zoni same plemenske 
kulture i u ostalim krajevima Balkanskog poluoto¬ 
ka, kamo su se useljenici iz plemenske kulturne zo¬ 
ne naseljavali. Zadružna je društvena organizacija, 
u koliko je prihvaćena od ovih doseljenika, mogla 
preuzeti funkcije roda u pogledu društvene kon¬ 
trole i discipline nad pojedincima, utičući na obuz- 
davanje njihovih agresivnih i ekspanzivnih težnja i 
na privikavanje u obrađivanju zemlje. Zadružna je 
kultura i u drugim pravcima mogla utjecati na mi¬ 
jenjanje plemenskih kulturnih osebina, ali je mogao 
bit i obratan slučaj. Koji je utjecaj prevladavao ili 
koliki je bio stepen utjecaja jedne, a koliki druge 
kulture, moglo je zavisiti od raznih okolnosti. 

Kao što smo vidjeli ranije, prelaz iz plemenske 
kulture u kulturu zadružnog tipa značio je izvjesne 
napore i samodisciplinu, kojima nosioci plemenskih 
kulturnih osebina u izvjesnim prilikama nisu bili do¬ 
rasli, pa se je taj sukob dviju kultura očitovao u 




raznim oblicima revolta protiv postojeće društvene 
sredine i protiv postojećih političkih i društvenih si¬ 
stema. U tome je i razlog, da u zoni plemensko-haj- 
dučke kulture feudalni sistem nije nikada mogao 
biti dovoljno učvršćen. Međutim feudalni sistem 
je imao izvjesnu društvenu ulogu u toku političkog 
i privrednog razvitka i zapadno-evropske i orijen¬ 
talne civilizacije, a njegovo je ekonomsko značenje 
naročito u privezivanju nomandskog i polunomađ- 
skog elementa uz zemlju putem intenzivnije obrade 
zemlje, u dizanju standarda života, u širenju ma¬ 
terijalne i duhovne kulture gornjih slojeva među 
donje slojeve; na taj je način feudalni sistem sa 
svoje strane znatno doprinio ekonomskom snaže¬ 
nju sela, prodiranju industrijskih dobara i uspjehu 
kapitalističkoga sistema, koji je konačno likvidirao 
i sam feudalni režim. Razumije se, da feudalni si¬ 
stem nije tu svoju ulogu svagdje jednako izvršio, 
tako je u tom pogledu mnogo manja važnost tur¬ 
skog feudalizma, koji je bio više vojničkog nego pri¬ 
vrednoga značaja, a i zapadni feudalizam je tu svo¬ 
ju ulogu izvršio u većoj ili manjoj mjeri već prema 
okolnostima i prilikama, u kojima se je razvijao i 
prema kulturnim osebinama stočara i ratara, kojima 
se je nametnuo. 

Tamo, gdje feudalni sistem nije bio učvršćen ili 
gdje nije nikako postojao, manjkala je prema tome 
izvjesna predsprema za uspješno prodiranje kapi¬ 
talističkog sistema i načina proizvodnje. Ali nije to 
bio jedini nedostatak hajdučko-uskočke kulturne 
zone. Postojale su tu izvjesne psihičke osebine i kul¬ 
turni ostaci iz ranijeg kulturnog razvitka, koji su i 
onda, kada je u ove krajeve uvedena lična sigurnost 
i stabilan pravni poredak, otežavali njihovo priva- 
đanje zapadno-evropskoj kulturi i industrijskoj ci¬ 
vilizaciji. 

Pomanjkanje učvršćenih autoriteta i sistemat¬ 
skog znanja o iskorišćavanju fizičke sredine nepo¬ 

voljno je utjecalo na moralnu i umnu disciplinu sta¬ 
novnika ovih krajeva. K ovome treba dodati druš¬ 
tveno naslijeđenu 2 ) težnju za lakom zaradom i po¬ 
manjkanje smisla za akumulaciju potrošnih dobara. 
Ako k ovome dodamo geografsku izolaciju većine 
ovih krajeva uslijeg neprohodnosti i njihov osjećaj 
izvjesne kulturne »superiornosti« prema okolnim 
kulturama, što se može tumačiti njihovim slobod¬ 
nim životom, onda će nam biti jasno, da su se u ta¬ 
kovim okolnostima potrebe vrlo sporo umnažale, da 
je potrošnja dobara bila vrlo ograničena i da je pre¬ 
ma tome standard života morao stajati relativno 
vrlo nisko. U ovakovim prilikama ne može biti go¬ 
vora o ličnoj ili o skupnoj inicijativi, ni o uvađa- 
nju savršenijih tehničkih sredstava proizvodnje, ta¬ 
ko da u ovakovim krajevima nije bilo moguće pot¬ 
puno iskorišćavanje niti same fizičke sredine (rura- 
lizam), a kamo li da se samu sredinu prilagodi 
umnoženim potrebama čovjeka (industrijalizam). 

K ovome treba još dodati, da je ostatak kolei*- 
tivnoga vlasništva, koje je u ovim krajevima zauzi¬ 
malo velike komplekse šuma i pašnjaka, sa svoje 
strane otežavao definitivan prelazak na intenzivniju 
poljoprivredu, a s druge strane postojanje ovih kom¬ 
pleksa Tiolektivnog vlasništva djelomično je omogu¬ 
ćilo njihovo nepovlasno prisvajanje i nagomilavanje 
nekretnina u rukama pojedinaca; to je uz već po¬ 
stojeće ekonomske razlike, naslijeđene iz ranijeg 
kulturnog razvitka, pojačalo društveno razlikovanje 
unutar ovih skupina. Dodajmo još k tome, da se ii 
ovoj kulturnoj zoni stanovništvo razmjerno jače 
množi uslijed neznanja i uslijed shvaćanja naslije¬ 
đenih iz plemenske, a donekle i zadružne kulture, pa 
će nam biti jasno, da je opća pauperizacija ovih 

■) Gdjegod se u ovoj raspravi govori o »nasljeđi¬ 
vanju« naišli se pod tim društveno, a ne biološko naslje¬ 
đivanje. Prvo nastaje predajom i odgojem. 

krajeva neizbježna posljedica njihovog kulturnog 
razvitka. 

Uslijed svojih psihičkih i kulturnih osebina sta¬ 
novnici su ove kulturne zone još od ranije pokaziva¬ 
li veliku pokretljivost, koja se pokazivala u sklono¬ 
sti za seobama, za definitivnim, privremenim ili pe¬ 
riodičnim seljenjem. Razumljivo je, da je nagla pa¬ 
uperizacija još pojačala sa svoje strane ovu okol¬ 
nost. U feudalno su doba ovi iseljenici naseljavani 
na feudalnim dobrima ili su po državnim glavarima 
naseljavni na pustim zemljištima, opustošenim za 
vrijeme dužih ratova, ili su od njih formirane tzv. 
vojničke granice. Sa razvitkom kapitalističke pri¬ 
vrede, naglim porastom industrija i velikim radovi¬ 
ma na prometnim putovima, iseljenici iz ovih kra¬ 
jeva našli su zarade kao industrijski radnici, ali su 
i kao sezonski radnici zalazili u okolna područja, 
gdje je poljoprivreda intenzivnije obrađivana. Mno¬ 
gi nalaze zarade u okolnim gradovima u obliku po¬ 
sluge, neki u obliku kućarenja, a mnogi opet u oB- 
liku prosjačenja. Prema ovakovim društvenim okol¬ 
nostima razumljivo je, da se mijenjaju i sama 
društvena shvaćanja, tako da se prosjačenje ne 
smatra za sramotu, nego za dopušteno vrelo priho¬ 
da. »Zaraditi na štapu« gotovo je isto tako časno, 
kao i zaraditi na nadnici, a često je mnogo i renta- 
bilnije. Otuda mnogo profesionalnih prosjaka, »po- 
gorelaca« i »građozebaca« iz ovih krajeva. 

Jedina vrst kapitalističke privrede, koja uspješ¬ 
nije prodire u ove krajeve, to je trgovina. Od vaj- 
kada je trgovina bila vrlo usko povezana uz pljač¬ 
ku i grabež. Tako su se nekadanji gusari pretvarali 
postepeno u trgovce ili su bili i jedno i drugo; gu¬ 
sarske su flote postajale trgovačke mornarice i gu¬ 
sarski su pljačkaši osnivali trgovačka središta, iz 
kojih su nastajali gradovi i gradske države. Tak« 
su se i hajduci bavili trgovinom otetih predmeta 
ili su se u neprohodnim i nesigurnim predjelima ba¬ 

vili prevoženjem trgovačke robe (kiridžijanje), ko¬ 
joj su istovremeno osigurali i nesmetan prolaz u 
krajevima, koji su bili pod njihovom kontrolom. O- 
sim toga je stanovništvo, koje se bavi stočarenjem 
kao glavnom privredom, upućeno na stalnu izmjenu 
ili na prodaju svojih proizvoda u cilju, da podmiri 
izvjesne potrebe, jer stočarska privreda, za razliku 
od ratarske, ne pokazuje težnju za autarhijom. 
Ako se k tome doda pokretljivost, lukavstvo 
i sklonost k prevari, psihičke osobine ovih krajeva 
uvjetovane hulturnim razvitkom, bit će nam ja¬ 
san tip trgovca, koji se formira u ovim krajevima 
i koji prelazi u okolne gradove kao krčmar ili kao 
prodavač stočarskih proizvoda, da kasnije pređe 
na prodaju mješovite robe ili da se konačno speci¬ 
jalizira kao ugledan restorater ili kao trgovac na 
veliko. 

U izmijenjenim prilikama mijenja se i moral, a 
taj se je naročito izmijenio u ovoj zoni u vezi sa pre- 
lazom od hajđučko-stočarske privrede na ratarstvo. 
Ranije je n. pr. u ovim krajevima većina oporuka 
bila krivotvorena. Za kradljivca se je kazalo, da se 
je pomogao«, a krive su zakletve na sudu bile redo¬ 
vita pojava. Postojali su mnogi pokušaji krivotvo¬ 
renja novca, pisama i isprava, a mito se smatralo 
kao društveno korisna ustanova. Isto je tako kriva 
mjera bila u redovitoj upotrebi u ovoj kulturnoj 
zoni, kao i težnja za prevarom u računima i nevra- 
ćanjem dugova. Tamnica se nije smatrala za sra¬ 
motu, nego što više često pomagala popularnosti 
utamničenog. U ovoj zoni postojalo je i liberalnije 
shvaćanje seksualnog morala, a otmica je bila vrlo 
česta forma sklapanja braka. 

Inače su mnoge druge kulturne i psihičke oso¬ 
bine ostale gotovo nepromijenjene, ako ih uporedi- 
mo sa prethodnim kulturnim razinama. Tako je 
društveni položaj žene ostao i nadalje vrlo nizak. 
Otac je zadržao autokratsku vlast u porodici, kao 

i običaj, da tjelesno kažnjava i ženu i djecu, što iza¬ 
zivlje česte porodične sukobe i pojačava sa svoje 
strane tendenciju iseljavanja, a utiče i na izgrađiva¬ 
nje agresivnih ličnosti. Sila je i dalje ostala vodeća 
društvena vrijednost, pa uslijed toga težnja za 
vojničkim zanimanjima, što djelomično tumači raz¬ 
mjerno veliki broj odlikovanih vojnika, i razmjerno 
veći broj časnika, potčasnika, žandarma i financij¬ 
skih stražara podrijetlom iz ovih krajeva. 

Nosioci ovoga kulturnog tipa mogu lako priđo- 
bit se za revolucionarne ideologije i iskoristiti u cilju 
društvenih prevrata. Međutim i u revolucionarnim 
pokretima kao i u vojničkim operacijama izgleda, 
da je njihova prodorna snaga uspješna u glavnom, 
samo u koliko je pozadina sigurna i čvrsta, jer se 
inače uslijed svoje mobilnosti i neizdržljivosti ovaj 
psihički tip lako demoralizira; on je uslijed toga jak 
u ofenzivi, ali je slabiji u defenzivi. 

V. 

Ako sada držimo u vidu, da je u našem druš¬ 
tvenom razvitku često postojala i da još postoji 
mogućnost neposrednog prelaza iz seoske sredine 
u vodeće privrednike, intelektualce, političare i dr¬ 
žavnike uslijed slabe razvijenosti srednjeg i višeg 
staleža i uslijed demokratizacije prosvjete, onda 
nam je jasno, kako se mnoge kulturne i psihičke 
osebine iz zone plemenske kulture mogu prenijeti 
gotovo bez izmjena u gradove, gdje ih kratko raz¬ 
doblje nauka u srednjim i višim školama nije u 
stanju preinačiti. To je tim više omogućeno tamo, 
gdje su i »gradovi« u stvari proširena sela, i tamo, 
gdje su gradovi »osvojeni« od sela radi jake infil¬ 
tracije seljačkog elementa, koji je bio u stanju, da 
mnoge svoje kulturne osebine nametne i samomu 
izvornom gradskom stanovništvu. Međutim grado¬ 
vi u glavnom predstavljaju zapadno-evropsku kul¬ 
turu i civilizaciju, a seoski elemenat iz plemenske 


80 


kulturne zone unosi u njih svoja shvaćanja, svoje 
navike i psihičke osebine, koje u mnogim pravci¬ 
ma odstupaju od mjerila postavljenih od Zapada. 
Taj će kontrast biti, razumije se, tim slabiji, čim 
je jači starosjedilački gradski elemenat, kroz čiju 
će retortu prolaziti došljaci sa sela i biti na taj na¬ 
čin prisiljeni, da u većoj ili manjoj mjeri mijenjaju 
svoje kulturne osebine i reorganiziraju svoje ličnosti. 

Nije dakle bez važnosti pitanje, kakova je druš- 
štvena struktura gornjih slojeva neke zajednice; iz 
tih se gornjih slojeva naime formiraju vladajuće 
skupine, a ako znamo da pravna vlast nije neko 
apstraktno biće, nego naprotiv konkretan skup 
ljudi koji upravlja zajednicom ili u čijem se intere¬ 
su upravlja zajednicom, onda je vrlo važno, da 
znamo iz kakovih je ekonomskih, idejnih i psihič¬ 
kih elemenata sastavljena ta skupina, jer će ona 
svoja shvaćanja, svoje interese i svoje metode po- 
istovjetovati sa interesom čitave zajednice i težit 
će, da ih putem svoje vlasti i svojih organa namet¬ 
ne i ostalim članovima zajednice. 

Razumije se, da kod proučavanja društvene 
strukture neke vladajuće skupine treba imati u vidu 
konkretni i strogo definirani slučaj, a mi imamo 
pred sobom nekoliko takovih slučajeva, jer je ele¬ 
menat iz plemenske kulture, koju raspravljamo, 
prelazio u razna kulturna i politička područja i u 
raznim historijskim razdobljima, a to je nemogu¬ 
će sve odjednom obuhvatiti i uopćiti. Mi ćemo 
se prema tome i dalje držati naše metode i pri¬ 
kazati »idealni tip« građanina, izgrađenog iz ele¬ 
menata plemenske kulture, koja je u toku svoga 
razvitka prešla već navedene kulturne razine. U 
kolikoj će mjeri taj »idealni tip« biti preinačen, 
zavisi od raznih okolnosti, koje se moraju ispitati 
posebno za svaki konkretni slučaj. 

Vidjeli smo ranije, da kada plemenska kultu¬ 
ra dođe u užu vezu sa kapitalističkim sistemom, 

okolnosti, koje se formiraju u plemenskoj sredim 
uslijed utjecaja kapitalističkog društvenog uređe¬ 
nja naročito pogoduju iseljavanju u obliku 
trgovačkih i vojničkih zanimanja u okolna ili uda¬ 
ljenija gradska središta; ili će pojedina naselja ra- 
di svoga geografskoga položaja ili radi neke druge 
prednosti postati sajmišta, iz kojih će se razviti tr¬ 
govišta ili ona pojava polusela i polugradova, koju 
smo već prije spomenuli, a koja će biti naročito po¬ 
desna za formiranje trgovačkih zanimanja iz okol¬ 
nog seljačkog elementa. Već drugo pokoljenje ovog 
ovako formiranog sloja trgovaca i vojnika bit ce 
znatnim dijelom naobraženo u srednjim i visokim 
školama i pokazivat će naročite sklonosti k slobod¬ 
nim zvanjima i političkim djelatnostima. Ovakav 
razvitak drugoga pokoljenja je uslovljen trgovač¬ 
kim kapitalizmom, koji za razliku od industrijskog, 
izobraženim mladim ljudima omogućava u glav¬ 
nom ili slobodne profesije ili činovnička zanimanja, 
a društvena sredina, koja je pod utjecajem plemen¬ 
skih, kulturnih i psihičkih osebina, sklona je ono¬ 
mu prvomu izlazu, u koliko ne postoji prezasiće¬ 
nost slobodnih zanimanja. 

Ovim putem smo došli do tri osnovna elemen¬ 
ta, iz kojih će se sastojati gornji slojevi neke za¬ 
jednice, koja je na prelazu iz plemenske kulture u 
kapitalističko društveno uređenje i zapadno-evro- 
sku civilizaciju, a to su: vojnici, trgovci i profesio¬ 
nalci - političari. Ako se iz ovako sastavljenih gor¬ 
njih slojeva formira pravna vlast, to jest ako dođe 
do osnivanja države, onda je jasno, da će se i vla- 
dajuća skupina u takovoj državi sastojati iz istih 
elemenata s time, da u vezi sa raznim okolnostima, 
iedan ili drugi elemenat može prevagnuti nad osta¬ 
lima. Treba ipak imati u vidu, da će ovakova dr¬ 
žava pokazivati jake ekspanzivne težnje i da će se 
u tom slučaju pravna vlast oslanjati prvenstveno 
na vojnike i trgovce, dok će zadaća intelektualaca- 

političara biti, da formiraju ideologije i teorije, ko¬ 
jima će najbolje opravdati ekspanzivne težnje ova- 
kove zajednice, otuda je teško naići na objektivnu 
nauku u ovakovoj sredini, dok je s druge strane vrlo 
vjerojatno, da će militarizam i nacionalni imperia- 
lizam postati vodeće vrijednosti javnoga života. 

Ako se kulturne i psihičke osebine plemenske 
kulture, na način koji smo opisali, zadrže među gor¬ 
njim slojevima, to će se očitovat na primjer u auto¬ 
kratskim težnjama istaknutih ličnosti, tako da će 
primjena demokratskih načela u praksi biti gotovo 
nemoguća ili će biti znatno ograničena. Isto tako 
će se u ovoj sredini zapaziti i snažno razvijen nepo¬ 
tizam kao ostatak osjećaja rodovske solidarnosti. 
Tu ćemo zapaziti i pojavu urotništva, to jest re¬ 
volucionarna raspoloženja ograničena na male sku¬ 
pine i bez veza sa širim masama. Uz to će doći i 
težnja za vlašću pod svaku cijenu i održanje na 
vlasti svim mogućim sredstvima, jer je vlast i u 
ovoj sredini ostala vodeća društvena vrijednost. K 
ovome treba dodati pomanjkanje autokritike, vla¬ 
stito precjenjivanje, a potcjenjivanje i netolerancija 
protivnika, slabo razvijen osjećaj odgovornosti i 
pomanjkanje smisla za sitan, discipliniran rad; za¬ 
tim pomanjkanje humanih osjećaja, gramzljivost za 
materijalnim dobrima, silu kao glavno sredstvo vla¬ 
danja, a prevaru kao društveno dozvoljen način 
ponašanja; i konačno u ovoj sredini će biti naročito 
naglašene društvene razlike i privilegije, koje će 
davati snažan poticaj pojedincima u njihovoj težnji, 
da se ističu i da vode. 

ŽIVOT U PASIVNIM KRAJEVIMA 

I. 

Priroda i kultura*) 

Osnovna je ekonomska karakteristika naših pa¬ 
sivnih krajeva ekstenzivno stočarenje i zaostalost 
poljoprivrede. Tako u trokutu Banja Luka—Mostar 
—Split prema podacima Bićanića 1 ) u mnogim ko- 
tarevima obrađena površina iznosi manje od jedne 
trećine ukupne površine tla, a i na toj skučenoj po¬ 
vršini prirod zemlje je vrlo nizak, tako da ječam i 
pšenica daju svega 3 do 5 puta količinu za.sijanog 
sjemena, dok u Slavoniji na pr. »može pšenica dati 
i po 20 puta sjeme, uz manji trud«. Ove su prilike 
uvjetovane geografskim okolnostima koje^ uzrokuju 
pomanjkanje vode ljeti, a poplave zimi, što odnosi 
plodnu zemlju, a donosi pijesak, tako da se silom 
prilika i same oranice, gdje ih ima, pretvaraju u 
livade. 

Pošto je ekonomska struktura ovih krajeva u 
direktnoj zavisnosti od geografskih okolnosti, to je 
u toku dugih stoljeća ovdje prevladavao stočarsko 
stanovništvo, naročito ovčari. Ovo stočarsko sta¬ 
novništvo je podržavalo i razvijalo naročiti tip kul¬ 
ture, koji je odgovarao ovoj sredini i koji nam i 
danas može objasniti društvenu organizaciju i psi¬ 
hičke osobine ovih krajeva. 

Od naročitog su interesa opažanja Bićanića o 
društvenoj ulozi trgovac a u pasivnim krajevima. 
Ekonomska struktura ovih krajeva naime naročito 
pogoduje razvijanju trgovaca jer su stočarski kra¬ 
jevi uz zaostalu poljoprivredu nužno upućeni na iz¬ 
mjenu dobara; od tuda veliko značenje lokalnih 
sajmova u ovim krajevima, a s tim u vezi formi¬ 
ranje trgovaca i tržišta. 


*) štampano u »Hrvatskom dnevniku«, 1. I. 1937. 
>) Rudolf Bićanić, Kako živi narod, Zagreb, 1936. 

Pošto se radi ovdje o izmjeni stočarskih proiz¬ 
voda za žitarske, dakle o dobavi namirnica neop¬ 
hodno potrebnih za održanje života, postoji u ovim 
krajevima naročito razvijena zavisnost seljaka od 
mjesnih trgovaca i s druge strane opet iskorišćava- 
nje te zavisnosti sa strane trgovaca. Bićanić donosi 
nekoliko primjera upravo okrutnog izrabljivanja 
seljaka sa strane trgovaca, ali što je naročito zna¬ 
čajno u ovim odnosima to je, da u pasivnim kraje¬ 
vima trgovci kupuju zemlju i akumuliraju posjed. 

Baš uslijed toga što se u ovim krajevima vrši 
izmjena dobara radi potrebe podmirivanja najnuž¬ 
nijih životnih namirnica, kao što su žitarice, oko 
74 posto od svih zaduženih seljaka zaduženo je zato, 
što su prisiljeni kupovati hranu. Kad ne mogu 
otplatiti dug, moraju prodavati zemlju, koja tako 
dolazi u ruke mjesnih trgovaca. Zato » ... zemlju 
prodaje sirotinja. Prodaje je naviše za hljeb«. Zato 
i cijena zemljištu u ovim krajevima nije velika. Ona 
iznosi danas 600—1000 dinara za 1000 č. m. za ora¬ 
nice, a između 10—100 dinara za pašnjake. 

Ovim putem dolazi do obogaćivanja pojedinih 
seoskih porodica na račun sirotinje i društveni ugled 
tih porodica raste u vezi sa njihovim ekonomskim 
stanjem. Pošto se taj ugled zasniva^ na nekretni¬ 
nama, relativno je trajan, to jest održaje se za istu 
porodicu u toku nekoliko generacija. Tako dolazi u 
ovim krajevima do stvaranja t. zv. »uglednih kuća«. 
Te »ugledne kuće« su prave dinastije za pojedina 
sela i čitave krajeve; oko tih porodica, njihovih 
interesa i međusobnih sukoba često je povezan sav 
politički i kulturni život ovih krajeva. 

Izgleda, da je u ovom pogledu društvena struk¬ 
tura ovih krajeva kroz tisuću godina bila gotovo 
nepromijenjena. Što su danas trgovci, to su ranije 
bile istaknute kuće pojedinih rodovskih i plemenskih 
glavara, a poslije njih feudalna gospoda. Isto kao 
što danas trgovci, tako su ranije rodovsko-plemen- 

ski glavari i feudalna gospoda iskorišćavali slabije i 
nezaštićene u cilju, da uvećaju svoje posjede. Go¬ 
tovo pred hiljadu godina, za vladanja kralja Zvoni¬ 
mira, jedan od dalmatinskih posjednika, Petar 
Černe, poklonio je crkvi sv. Petra u Selu velike po¬ 
sjede. Iz darovnice se razabire, na koji način je 
ugledni Petar Cerne došao do velikih posjeda. On 
ovako opisuje darovane čestice: »kupili smo i drugu 
zemlju od Dobrovita i sina njegovog Dedomira, 
zvana »Lav«, za šest vrčeva vina... Kupili smo 
zemlju od Ivaniša... za četiri modija zrnja... I 
nabavio sam od Zula zemlju za četiri sira i četiri 
kruha ...« I t. d. 

Međutim tradicija o postanku velikih posjeda i 
pojedinih »uglednih kuća« u kraškim krajevima vrlo 
je živa. Mnogi seljaci u tim krajevima i danas pri¬ 
čaju, kako su pojedinci »prodavali svoje zemlje za 
komad kruha«, pa nije nikakvo čudo, da mnogi 
misle zajedno sa Bozom Turalijom iz Otinovaca, »da 
obračun nije još gotov«. 

Prirodne okolnosti ovih krajeva, koje su pogo¬ 
dovale ovčarstvu, a priječile razvitak poljoprivrede, 
onemogućile su razvitak autarhijskih t. j. samostat- 
nih gospodarstva. Prema tome u ovim se krajevima 
nije mogla održati niti razviti zadružna organiza¬ 
cija u smislu agrarnog kolektivizma (skupčina), 
nego jedino zadruga u smislu obiteljskog dobra, 
velike obitelji (kuća), pod upravom oca obitelji 
(starješina), a ne pod upravom gospodara, 
izabranog na određeni rok. Uslijed toga su i uzroci 
raspadanja zadružnog života različiti u ova dva slu¬ 
čaja. Agrarni kolektivizam je podlegao utjecaju 
novčane ekonomije, reorganizacije proizvodnje za 
tržište i prodiranju industrijskih proizvoda, a velika 
obitelj u stočarskim krajevima se raspada uslijed 
prelaza iz ekstenzivnog stočarenja na intenzivniju 
poljoprivredu, t. j. na poljoprivredu ograničenu na 
toliko male površine obradive zemlje, da je održa¬ 

vanje velikih obitelji na njima nemoguće. I u ovim 
krajevima naime većina gospodarstava posjeduje 
ispod 5 jutara zemlje po pojedinom gospodarstvu. 
Zato je Bićani? na upit, zašto se raspadaju zadruge 
u ovim krajevima, dobio od seljaka ovakove odgo¬ 
vore: »Tijesna je zemlja, pa svak svakome smeta«, 
»kad se nema, rđavo se sprema«, »zašto da hranim 
četvoro bratovih, kad ja sa svoje dvoje djece mogu 
na svojoj polovici lakše izići na kraj«, i t. d. 

Prelaz od ekstenzivnog stočarenja na mo- 
tičarstvo i poljoprivredu uvjetovan je u ovim kra¬ 
jevima s jedne strane velikim padom, stočarskih 
proizvoda u odnosu prema poljoprivrednim proizvo¬ 
dima, a s druge strane je uvjetovan ograničenjem 
iseljavanja. Poznato je, da su stočarski krajevi od 
uvijek davali najveći kontingent iseljenika. Sto¬ 
čar je već po svom zanimanju pokretan, stalno se 
seli, individualista je i agresivan, jer nije discipli¬ 
niran teškim poljoprivrednim radom, nego provodi 
dobar dio vremena u plandovanju. On je stalno 
upućen, da ide na bližnje tržište, da mijenja svoje 
proizvode, pa je prema tome i po svom zanimanju i 
po svojoj psihologiji spreman da se seli i rado se 
seli. Međutim okolnosti na svjetskom i domaćem 
tržištu rada u posljednje vrijeme znatno su ograni¬ 
čile mogućnost i sezonske i trajne emigracije. Usli¬ 
jed toga naši stočarski krajevi postaju prenaseljeni 
u odnosu prema obradivoj površini ovih krajeva. 
Tako na pr. prema podacima Bićanića u kotaru 
Stolac dolaze 342 čovjeka na 100 ha obradive povr¬ 
šine, dok u Vojvodini na pr. dolazi svega 101 čovjek 
na 100 ha oranice. 

Nema sumnje, da se uslijed ovih izmjena ma¬ 
terijalne sredine mora istovremeno mijenjati i psi¬ 
hologija i kultura ovih krajeva. 

II. 

Psihologija sela* * ) 

Bićanić 1 ) u svojoj knjizi o životu u pasivnim 
krajevima donosi nekoliko interesantnih podataka 
iz kojih možemo dobiti prilično jasnu sliku o izvje¬ 
snim težnjama, naklonostima i mentalitetu kojim 
se odlikuju ti naši krajevi. Poznavanje psihičkih 
osebina od osobite je važnosti i za političara i za 
sociologa u koliko žele upoznati selo i seljaka i u 
koliko žele aktivno sudjelovati na reorganizaciji 
sela i na njegovom materijalnom i kulturnom pri- 
dizanju. 

Iz podataka koje donosi Bićanić a i inače je 
poznato, da je selo u pasivnim krajevima jače dife¬ 
rencirano i ekonomski i društveno, nego što je to 
n. pr. selo u Hrvatskom Zagorju. Ova je diferenci¬ 
jacija uslovljena posebnim ekonomskim prilikama i 
posebnim kulturnim razvitkom ovih krajeva. Ovi su 
krajevi naime kroz stoljeća bili u glavnom stočar¬ 
ski, a bili su kroz stoljeća također izloženi i poseb¬ 
nim političkim prilikama i političkim promjenama, 
jer su bili položeni najprije na granici dvaju Car¬ 
stva, zatim na granici dviju Crkava i konačno na 
granici između Islama i Kršćanstva, na granici iz¬ 
među Istoka i Zapada. Osim toga su to krajevi gdje 
se je dugo održavala rodovsko-plemenska društvena 
organizacija i gdje je ratništvo, hajdukovanje i ju¬ 
naštvo bilo dugo vremena isključivo zanimanje jed¬ 
nog dijela ovog stanovništva. 

Sve te osebine same autohtone kulture, kao i 
utjecaji iz vana, nisu mogli sasvim nestati i održa¬ 
vaju se u manjoj mjeri i u novim oblicima sve do 
danas i ako pod utjecajem novih prilika stara shva¬ 
ćanja naglo iščezavaju, a nova se isto tako naglo 
stvaraju. 

*) Štampano u »Obzoru« 8. I. 1937. 

*) Op. cit. 

Jedan od takovih ostataka, koji se još može 
naići u pasivnim krajevima, to je naročito razvijena 
težnja za individualnim isticanjem, za razlikovanjem 
od drugih bilo u čemu. Ta se težnja za razlikova¬ 
njem opaža u akumulaciji zemlje bez obzira na 
njenu rentabilnost i mogućnost obrade, u polaganju 
veće važnosti gradnji novih i prostranih kuća, nego 
njegovanju stoke i unapređivanju poljoprivrede, u 
velikim troškovima za odijelo pored vrlo slabe is¬ 
hrane, u velikim troškovima za svadbene i pogrebne 
običaje, koji nisu u nikakvom razmjeru sa ekonom¬ 
skim stanjem pojedinih seljaka, itd. 

Ovu težnju za isticanjem i oblike u kojima se 
ona pojavljuje, ovako opisuje Arđalić 2 ): Momak u 
velikoj kući, njemu je lako. On se ponosi, on robu 
najzanositiju nosi i probiruje; oružje, dok nije za¬ 
kon zabranio nosio bi ka’ ajduk; — on je osoran, 
ne da se ni pogledati, sve zato gdje je iz kuće velike. 
Ko je u krčmi nego on? U kolu međ curama nego 
on; on na sajmu, svugdje on. On i privati (ukrade) 
kad mu nešto do ruke dođe, jerbo iz takije kuća 
momci su duplo slobodni, pa se svakog ne boje, 
kušaju se često s kim bud zašto i pobiti. Oni se ne 
straše ni u pržun (tamnicu) ući. Cura se ne obazire, 
što je on kindidžija i što je bijo u pržunu, jer ga 
drži za junaka. U ime toga reče ona: što valja, to 
je u pržunu i u soldatije, a koje budala stoji kod 
kuće. 

Ova težnja za isticanjem, za razlikovanjem od 
drugih, utjecala je na broj iseljenika iz ovih krajeva, 
koji kao što je poznato daju relativno najveći kon¬ 
tingent iseljivanja. Pogrešno bi bilo tvrditi, da 
jedino ekonomski razlozi tjeraju ljude iz ovih kra¬ 
jeva da sele. Pored ekonomskih postoje i razlozi 
psihičke prirode. Bičanić je na primjer zapazio, 


*) VI. Ardalić: Bukovica, Zbornik za narodni život 

i običaje, sv. V., str. 7. 

da najviše seli srednji seljak i da je taj »ameri- 
kanac« najviše štedio zato, da sa svojom ušteđe¬ 
vinom kupuje zemlju. Tom srednjem seljaku 
izgleda bilo je naročito stalo, da se nagomilavanjem 
zemlje izdigne nad svoju sredinu. Prema opaža¬ 
njima Ardalića, koji je opisao Bukovicu u Dalma¬ 
ciji, iz ovih krajeva i mnogi inače bogati seljaci 
sele; to je valjda zato, jer su željni promjena ili jer 
im se čini, da je sredina u kojoj se nalaze suvise 
skučena za njihove ambicije, za njihov nemir i sa 
njihovu težnju za aktivnošću i za isticanjem. 

Svi koji se vraćaju, ako su uštedili novac, a i 
oni koji su kod kuće nešto stekli, osim kupovanja 
zemlje, grade velike kamene kuće. Ranije u rođov- 
sko-plemenskoj organizaciji, ugledni rodovski i ple¬ 
menski glavari gradili su »kule«, to jest kuće na 
nekoliko spratova, koje su bile vidljivi dokaz ugleda, 
moći i vlasti. Ta se psihologija nije mnogo izmije¬ 
nila i zato ako bi smo danas ove krajeve sudili po 
izgledu njihovih prostranih kamenih kuća, došli bi 
smo do zaključka, da ovdje vlada prosperitet, a u 
stvari vlada glad i unutrašnjost kuća nije niti iz 
daleka u razmjeru sa njihovim vanjskim izgledom. 

Slično je i sa odijelom. Potpuno narodno odi¬ 
jelo vrlo je elaborirano i vrlo je skupo. Bićanić je 
izračunao, da narodno odijelo iz ovih krajeva košta 
danas muškarca oko hiljadu dinara, a žensku oko 
1500 dinara, ali od toga je samo polovica kupovne 
robe, a ostalo je proizvod samoga seljaka, pa je 
prema tome u stvari to odijejo još. skuplje. Ako bi 
se još k tome pribrojilo i oružje t. j. kubura, puška, 
noževi, koji k tomu odijelu pripadaju, onda bi ci¬ 
jena takovog odijela bila daleko veća. Međutim nose 
seljaci i druga, manje elaborirana narodna odijela, 
koja stoje između 400 i 600 dinara. I tu je prilike, 
u ovoj razlici u odijelu, da se pojedinci razlikuju i 
ističu pred drugima. Narodna pjesma vrlo dobro 
ilustrira ovu težnju za isticanjem putem vanjskih 

znakova ugleda. Tako se n. pr. kaže u pjesmi o 
sinjskoj alci: 

Više vrijede na Vodji haljine 
Neg’ tri pluga polja od Cetine 
I četiri zelene livade 
Što u koga najbolje imade: 

Ječerma mu od suhoga zlata, 

Kakve nigdje ni u koga nema; 

Sablja britka o bedru mu visi, 

Kakvu nikad još vidio nisi; 

Bijesan vranac pod njim poigrava, 

Odora mu narod obasjava, 

Ona mu je ko u vitezova 
Nelepića negdašnjih knezova . . . 

Nije dakle nikakovo čudo, da je Bićanić na pi¬ 
tanje, što više vole, bolje se hraniti ili ljepše odje¬ 
nuti, dobivao skoro svuda odgovor i od mladih i od 
ljudi u punoj snazi, da vole odijelo nego jelo i da 
»nitko ne zna što je u meni, a svak vidi što je na 
meni«. 

Slično je sa svadbom i sa pogrebnim svečano¬ 
stima. I ovdje vidimo da iracionalno često prevla¬ 
dava nad racionalnim. U selu Kandiji, na bugojan¬ 
skom polju, imućnija kuća troši za svatove 5— 
6.000 dinara, a na Kupreskom polju pomaže kuću, 
u kojoj su svatovi, čitavo selo. Tu se potroši svega 
u vrizeđnosti do 5.000 dinara za jednu svadbu. 

Kad se govori o svadbi u ovim krajevima, treba 
i opet imati u vidu, da se ovdje radi o krajevima 
gdje je ranije postojala rodovsko-plemenska dru¬ 
štvena organizacija i da je u pitanjima ženidbe od¬ 
lučivao ne pojedinac, nego čitav rod, a neki put i 
čitavo pleme. Isto tako su u svadbi sudjelovali svi 
članovi roda, a neki put i čitavo pleme. Ugled sva¬ 
tova određivao se je prema broju učesnika i prema 
daljini i ugledu roda i plemena iz kojega je dje¬ 
vojka dovedena. Svi su svatovi bili oružani i ako su 

putem sreli druge svatove, došlo je do boja, jer se 
ni jedni ni drugi nisu htjeli uklonit s puta. Ukloniti 
se s puta drugome značilo je priznati vlastitu ne¬ 
moć, podređenost, inferiornost, a to u snažno dife¬ 
renciranoj kulturi nitko nije htio priznati, pa 
makar pod cijenu vlastitog života. Od tuda tolika 
»svatovska groblja« na koja nailazimo u tim kra¬ 
jevima. 

Danas više nema rođovsko-plemenske organiza¬ 
cije. Ipak su svatovi još uvijek djelomično oružani 
i pucaju iz kubura, ali većinom u zrak i ako još 
uvijek dolazi do krvavih obračunavanja, ti su slu¬ 
čajevi sve rjeđi. Ali još uvijek broj svatova i^ obil- 
nost jela i pića kod svadbe su odlučni za društveni 
ugled u selu. »Ne mogu pred selom« dobivao je 
Bićanić odgovor, kad je upozorio seljake, da im tro¬ 
šak za svadbu upropašćava čitava gospodarstva. 

U spomenutom djelu Ardalić iznosi još neke 
psihičke osebine ovih krajeva. Tako on tvrdi, da u 
Bukovici »kogod što prisvaja oli na pravi oli na 
krivi način, reku mu, da voli sebi«. Međutim ova 
težnja za prisvajanjem tuđega i narodno shvaćanje, 
kojemu je to sasvim opravdano, nije drugo nego 
posljedica društvenih odnosa u ovim krajevima. 
Bićanić nam daje mnogo primjera iz kojih se vidi, 
kako manje imućni seljaci često dolaze u sukob sa 
trgovcima, svećenicima, činovnicima i predstavni¬ 
cima nekih slobodnih profesija (advokati i liječ¬ 
nici), kad ih ovi pretjerano iskorišćavaju. Razum¬ 
ljivo je dakle, kad Ardalić kaže, da »narod drži, da 
nije grijehota crkvi zanijeti, državi i krčmaru ne 
platiti, jer kažu da crkvi i državi svak daje; krčmar 
da i on drugome zanosi i u računu krade«. 

Slično je i sa krivim zakletvama. Evo što o 
tome kaže Ardalić: »Ako dođe do zakletve, muka 
nije na sudu se kleti. Vele, da bi oni digli i deset 
prsta, a kamo li ne bi tri ona patrljka, što nokte s 
nji i ne zna kad je odreza, a nije ih ni prao«. Do 

krivih zakletva ovdje dolazi u stvari iz dva razloga. 
Prvo zato, jer su se ovdje još održala izvjesna 
shvaćanja iz ratničko-hajdučke prošlosti ovih kra¬ 
jeva, a po tim shvaćanjima svako sredstvo u borbi 
protiv neprijatelja dozvoljeno je. Zato seljaci ovdje 
ovako opravdavaju krivu zakletvu: »Oni vele kad 
se kunu. da se to mole Bogu, da njega prizivlju u 
pomoć, da sataru svog dušmana, protiv koga se 
kunu«. Drugi je razlog krivih zakletva u tome, što 
današnji način zaklinjanja na sudu koji je proizvod 
zapadne civilizacije ne odgovara shvaćanjima ove 
stočarske sredine. Prema Ardaliću ovako bi trebalo 
njih zaklinjati: »Kunem se da ću kazati pravo tako 
bio zdravo. Kod kuće ne našao u zdravlju i veselju; 
onako uzdigao porod uz koljeno, onako da mi usjev 
rodio, onako da mi bili zdravi voli i konji, onako 
zdravo izašlo tele iz krave, janje iz ovce, pile iz 
jaja i dijete iz žene, itd.«. Da je njih ovako zakli¬ 
njati, kaže Ardalić, ni jediti se ne bi našao, da bi 
krivu zakletvu položio. 

Shvaćanja koja su se održala iz ratničko-haj¬ 
dučke prošlosti ovih krajeva pojačana velikim si¬ 
romaštvom odrazuju se u odnosima prema ženama 
i uopće u odnosima prema slabijima i nezaštiće¬ 
nima. To se odražava na primjer u ovim poslovica¬ 
ma: »Nesretnom čovjeku umiru krave i konji, a 
sretnome žene«; »Odrani tuđu sirotu za svoju štetu 
i sramotu. Dobra mlađu ne čini, zaboravit će; a 
staru nikako, jer nema dokad da vrati«. U potpunoj 
oprečnosti sa ovim shvaćanjima su shvaćanja ra- 
tarsko-zadružne sredine, koja redovito vrlo visoko 
cijeni ženu i kod koje su vrlo razvijeni osjećaji čo¬ 
vječnosti, osjećaji društvene zaštite slabijih. Tako 
su na primjer seljaci iz Hrvatskog Zagorja, kad su 
došli u sukob sa vlastelinima radi poljskih radova i 
nadnica, postavili vlastelinima ove uvjete: 1. Odre¬ 
đene su minimalne nadnice prema vrsti posla. 2. Za¬ 
branjeno je unajmiti djecu za poljske radove. 

3. ženske dobivaju istu nadnicu kao i muškarci. 

4. U podjeljivanju radova, siromašni seljaci imadu 
prednost. 5. Selo, a ne vlastelini odlučivat će o tome, 
tko će dobiti rad. 6. U pregovaranju sa vlastelinima 
selo će predstavljati dva seljaka i to jedan koji je 
sam poljski radnik i jedan koji to nije. 

Ali krivo bi bilo misliti, da su psihičke oso¬ 
bine urođene. Promjenom ekonomskih i političkih 
prilika mijenjaju se i shvaćanja i težnje, kao i dru¬ 
štvena struktura pasivnih krajeva. Uslijed otežane 
emigracije, nastaje prenapučenost ovih krajeva, a s 
tim u vezi parcelacija zemlje, opća osiromašenost, 
ublaživanje društvenog razlikovanja, prelaz na agri¬ 
kulturu i na intenzivno stočarenje. Poljodjelstvo 
kao i intenzivno stočarenje zahtijeva više rada, više 
individualne discipline, a manje plandovanja, pa se 
tim putem moraju ublažiti pretjerane težnje za in¬ 
dividualnim isticanjem, ekstremna egocentričnost, 
nemir i težnja za promjenom i za iseljavanjem, u 
koliko to iseljavanje nije uvjetovano stvarnim eko¬ 
nomskim potrebama. Time se psihologija seljaka 
u pasivnim krajevima približava postepeno psiho¬ 
logiji seljaka iz Gornje Hrvatske. 

Ta se izntjena psihologije vidi već u tome, što 
se i u ovim krajevima počimlje razvijati seljačka 
svijest, što seljaštvo i ovdje dolazi do samosvijesti 
o vlastitoj snazi i o potrebi svoje političke, kultur¬ 
ne i ekonomske emancipacije. Ekstremni individu¬ 
alizam slabi i razvija se smisao za međusobnu po¬ 
moć, kao i osjećaj potrebe za organizacijom i za 
kolektivnim nastupom. 

POSTANAK VLADAJUĆIH SKUPINA U 
RANIJEM DRUŠTVENOM RAZVITKU 
HRVATA*) 

I. 

Prema rezultatima istraživanja na području 
društvenih nauka izgleda, da svaku diferenciranu 
ljudsku zajednicu možemo podijeliti barem na dvije 
skupine, na gornje i donje slojeve. Gornji su slojevi 
oni, kojima pripada veći dio društvenih dobara i 
vrijednosti. Ali redovno i u ovim gornjim slojevima 
možemo razlikovati ili izdvojiti manju skupinu, koja 
vlada zajednicom i koju nazivamo vladajuća sku¬ 
pina; njoj pripada istovremeno i relativno najveći 
dio društvenih vrijednosti. Suvremene se društvene 
nauke intenzivno bave problemom, kako nastaju, 
kako se održavaju i kako nestaju jedne vladajuće 
skupine, da bi se zamijenile drugima. O tome ima 
već dosta izgrađenih teorija, čija je opća griješka, 
da ovomu ili onomu činiocu daju prednost ili pre¬ 
vagu pred drugima i da teže za uopćavanjem; to im 
zadaje znatne teškoće, kada svoja uopćavanja 
hoće da primijene na konkretni slučaj. Tako je 
n. pr. poznata Gumplowiczova 1 ) teorija, da 
je »u svim državama vladajuća skupina sastavljena 
od tuđinskog i ratničkog elementa«, napravila pri¬ 
ličnu zabunu u našoj domaćoj historiografiji i so¬ 
ciologiji, kad su sam Gumplovicz, a i drugi sociolozi 
i historičari htjeli primijeniti Gumplowiczovu teo¬ 
riju, da objasne, kako je nastala hrvatska sredo- 
vjekovna država. Pošto je ovaj problem još uvijek 
aktuelan, a ima i teoretsku važnost,, to ćemo se u 
ovoj raspravi pozabaviti njime, ali ćemo se poslu¬ 
žiti drukčijom metodom istraživanja. Naša će se 


*) štampano u »Mjesečniku«, br. 9—10, 1935. 

>) Gumplowicz: Allgemeines Staatsrecht, Innsbruck, 

1901. 

naime metoda sastojati u tome, da ćemo proma¬ 
trati, kako su se u toku kulturnoga i političkoga 
razvitka od najranijih pa do novijih vremena stva¬ 
rale, održavale i kako su propadale vladajuće sku¬ 
pine Hrvata i Srba. Promatrat ćemo dakle raz¬ 
vitak vladajućih skupina bez obzira, da li se u 
svakom pojedinom slučaju radilo o »državnoj« za¬ 
jednici ili ne, jer i na »državu« kao i na svaku 
drugu društvenu pojavu gledamo dinamički, t. j. 
gledamo je kao neprekidni proces razvitka, koji se 
najbolje može shvatiti samo u vezi s onim, što je 
bilo ranije, i s onim, što se iz toga kasnije razvilo. 
Istina je, da možemo gledati društvenu pojavu, pa 
i državu, statički, t. j. u stanju mirovanja; ali je to 
samo fikcija, kojom se služimo, kada nam je po¬ 
trebno odrediti društvenu ravnotežu za jedan kon¬ 
kretni historijski momenat, t. j. kada nam treba za 
jedno određeno i kratko vremensko razdoblje od¬ 
rediti, koji su činioci baš u tom momentu sačinjavali 
društvenu težu i protutežu. Rezultati, koje ćemo 
dobiti izloženom metodom, imati će i teoretsku 
važnost u toliko, što ćemo na osnovu naših domaćih 
podataka moći da osvijetlimo postojeće teorije o 
»cirkulaciji elita« 2 ). 

Problem vladajućih elita može se najbolje pro¬ 
učavati u razvitku rodovsko-plemenske organizacije 
Hrvata. 

Istina je, da su Hrvati možda još prije nego 
što su se sreli sa azijskim nomadima, došli u dodir 
sa germanskim ratnicima. Ove su germanske sku¬ 
pine u svojem političkom razvitku već bile do¬ 
stigle stepen centralizirane političke vlasti, koja 
je bila u rukama kraljeva; a poznato je, da je ba¬ 
rem u nekim slučajevima njihova vlast bila pri¬ 
kazivana, kao da je božanskog podrijetla. I ove su 


2 ) Sorel, Max Weber, Pareto, Karl Mannheim, W. Y. 
Elliott, Lasswell itd. 

se skupine odlikovale pljačkačkim i ratničkim ose- 
binama, pa je razumljivo, da su Hrvati dolazeći s 
njima u doticaj, poprimili od njih neke riječi, koje se 
odnose na političke predstavnike i ratničku opremu. 
Ali ipak izgleda, da uloga Hrvata u haranju vrše¬ 
nom sa strane germanskih plemena, nije bila znat¬ 
na. To, što neki ondašnji pisci zamjenjuju Gote i 
Hrvate još nije nikakav dokaz o njihovoj istovjet¬ 
nosti, kad se zna, da je pravilna orijentacija prema 
došljacima onoga vremena bila teška, tako da još 
do danas nije sasvim utvrđeno, kojim su sve ra¬ 
sama pripadali svi oni razni upadači. U koliko je 
poznato, vladavina je Gota na Balkanu bila krat¬ 
kog vijeka, tek oko šezdeset godina i iz toga vre¬ 
mena nije ostavila nikakav pouzdano utvrđeni po¬ 
litički trag, dok su n. pr. azijski nomadi ipak 
ostali organizirani zajedno sa slavenskim masama 
u dvije snažne i trajne političke zajednice; jedna na 
istoku Balkana, koja je prihvatila slavenski jezik i 
neke druge slavenske kulturne osobine, a druga u 
ugarskim ravnicama sa manje važnim slavenskim 
kulturnim utjecajima. Ali opet s druge strane, ove 
iste tursko-mongolske skupine, koje su otvorile put 
Slavenima u srednji, južni i zapadni dio Balkana, 
bile su ovdje skoro potpuno izgubljene etnički i poli¬ 
tički u mnoštvu slavenskih, keltskih i ilirskih ple¬ 
mena, ostavivši samo u nekim predjelima jedino 
nešto fizičkih osebina i nešto neznatnih kulturnih 
ostataka, kao što je na primjer riječ ban. 

Prema tome osim Guplowicz-ovih 3 ) i Peisker- 
ovih 4 ) teoretskih kombinacija, nema ništa kon- 
kretnije, na osnovu čega bismo mogli zaključiti, da 
su bilo azijske bilo germanske skupine i ovdje 
uspjele, da organiziraju trajnije političke zajednice 

3 ) Op. cit. 

4 ) The expansion of Slavs, The Cambridge medieval 
history, v. II, 1913. 

sa centraliziranom političkom vlašću. S druge 
strane nas kontrast, koji je postojao u političkim 
shvaćanjima i društvenoj organizaciji ovih sku¬ 
pina s jedne strane, a Hrvata s druge strane, upu- 
ćuie na jedan sigurniji put, kojim da dođemo do 
pozitivnijih zaključaka. Centralizirani politički 
autoritet i ekspanzivne tendencije i azijskih i ger¬ 
manskih osvajača ne bi mogle ostati nezapažene za 
čitava dva stoljeća na obalama Jadrana i njegovom 
zaleđu i ne bi moglo proći, a da ne ostave jaki utje¬ 
caj svojih shvaćanja i svoje društvene organizacije 
i kulture na Hrvatske političke zajednice, koje sre- 
tamo na obalama Jadrana od devetog do dvana¬ 
estog vijeka. Naprotiv iz svega onoga, što slijedi, 
vidjet ćemo, da su ove političke zajednice u stvari 
bile samo skupine sad jače sad slabije povezanih 
rodova i plemena, koja su se snažno opirala poku¬ 
šajima, da se razbije njihova plemenska organiza¬ 
cija, za čim su inače težile autokratske ambicije po¬ 
jedinih plemenskih poglavica i politički planovi okol¬ 
nih sila. Ovakav je politički razvitak u skladu samo 
sa kulturnim osebinama Hrvatskih rodova i ple¬ 
mena, kako ćemo ih kasnije potanje opisati. Samo 
na taj način se može shvatiti njihov kasniji kul¬ 
turni i politički razvitak. U stvari slučaj hrvatskih 
plemena i političkih zajednica na obalama Jadrana 
bit će ponovljen hiljadu godina kasnije sa izvjes¬ 
nim preinačenjima u slučaju Crnogorskih plemena. 

Evo kako se je taj razvitak kretao^ od, najrani¬ 
jih vremena. Poslije naglog upada pljačkačkih dru¬ 
žina Huna, Gota i Avara, svi oni nestaju iz povi¬ 
jesti zapadnoga dijela balkanskog poluotoka time, 
što su otvorili put brojnijim slavenskim skupinama, 
koje su se selile zajedno sa porodicama i stadima. 
Tražeći podesne pašnjake, Hrvatski su rodovi pro¬ 
dirali na Balkan i istovremeno dolazili u sukob iz¬ 
među sebe i bili u stalnoj borbi sa autohtonim 
pastirima, koji su stoljećima nastavali ove krajeve 

još prije velikih seoba sa istoka. Nije teško zami¬ 
sliti, zašto germanski i azijski upađači tako brzo 
nestaju iz ovih dijelova Balkana. Upadači su, istina, 
donijeli sobom ustanovu centralizirane političke 
vlasti; ali da bi se takova politička organizacija 
mogla učvrstiti i ustaliti na novom nekom području, 
t. j. da postane relativno trajna, potrebno je, da 
se oslanja ili na već postojeću i dobro organiziranu 
administraciju ili pak na gusto naseljeno poljopri¬ 
vredno stanovništvo, koje bi bilo voljno, da plaća 
danak. Ni jedno ni drugo nisu upadači našli u 
.zapadnim dijelovima Balkana. Istina je, da je u 
Dalmaciji postojala razvijena administracija rim¬ 
skoga carstva, koja se je protezala u unutrašnje 
dijelove Balkana. I baš na toj administraciji su 
Goti zasnovali svoje kratko političko gospodstvo; 
ali je ovo bila prvenstveno vojnička administracija, 
te se oslanjala u glavnom na gradsko stanovništvo. 
Ova je administracija bila vrlo oslabljena ili je 
potpuno' popustila nešto uslijed unutrašnjih raz¬ 
dora u rimskom carstvu, a u glavnom, kada su 
rimske legije bile potučene od došljaka i kada 
su rimski gradovi bili opustošeni i popaljeni od 
upadajućih pljačkaša i od gusara. S druge strane 
unutrašnje je područje zapadnog dijela Balkana 
bilo naseljeno u glavnom sa pastirskim nomadima, 
koji su vrlo pokretljivi i ne pružaju nikakovu 
čvrstu osnovu za bilo kakovu administraciju. 
Prema tome u ovim krajevima je malo toga ili ništa 
ostalo, na čemu bi se mogla zasnivati organizirana 
vlast sa ekspanzivnim težnjama, i sve ratničke 
čete, koje su ovdje upadale, ili su se povukle ili 
su se pomiješale sa urođeničkim stanovništvom i 
sa mnoštvom slavenskih skupina, koje su se sporo 
ali neprekidno useljavale sa svojom pokretnom imo¬ 
vinom i koje su konačno dale ovim krajevima svoj 
jezik i svoju kulturu. 

Stanje sada izgleda ovako: Hrvatski su rodovi 
i plemena uslijed provala nomadskih ratničkih ple¬ 
mena i pljačkačkih družina krenuli iz svojih obita- 
vališta prema krajevima srednje Evrope i Balkana. 
Uslijed kulturnih i geografskih okolnosti, na koje su 
naišli u ovim predjelima, neki su se od tih rodova 
konačno naseljavali u plodnijim krajevima i time 
su se razvijali u poljodjelsko stanovništvo, dok su 
opet drugi nastavili polunomadskim i pastirskim 
životom. Ova posljednja skupina je nastavala 
zapadni i srednji dio Balkana, t. j. gorski i pla¬ 
ninsko područje, koje se proteže od prilike od obala 
Jadrana do rijeke Save prema sjeveru i do gornje 
Morave prema jugoistoku. Ovdje je na ovom pod¬ 
ručju bilo nekoliko jakih poticaja za plemensko-rat- 
nički način života, za pljačkanje i za gusarenje. 
Prije svega, kako su se rodovi množili, sve više su 
dolazili u sukob radi pašnjaka, dok međusobna oti¬ 
manja i krvarenja nisu postala svakodnevna. Ova 
je međusobna borba pojačala rodbinske veze, raz¬ 
vila izvjesne teritorijalne privrženosti i utjecala na 
spajanje rodova u plemenske jedinice, čime je po¬ 
stignut i izvjestan stepen relativne stalnosti. Osim 
toga bilo je na tom području i nekoliko cesta i 
putova, koje je rimsko carstvo izgradilo u strateške 
i trgovačke svrhe, povezavši glavna trgovačka sre¬ 
dišta na Jadranu sa njegovim zaleđem i sa onim 
važnim sistemom putova, koji su vodili prema 
istoku. Ali tu je i sama istočna jadranska obala sa 
mnoštvom otoka i otočića; iza ovih se na kopnu 
dižu visoke i neprohodne planine, kroz koje siječe 
nekoliko uskih rijeka prema moru. Uslijed geograf¬ 
skih i političko-ekonomskih okolnosti stoljećima je 
ova obala bila poznata kao gnijezdo gusara, a unu¬ 
trašnji predjeli prema istoku kao stjecište drumskih 
razbojnika, koji su ometali trgovinu sa Levantom 5 ). 

5 ) Uporedi: šišić: Povijest Hrvata, Zagreb, 1925.;, 
Jireček: Istorija Srba, Beograd, 1922. 

Unutrašnji trgovački putovi i jadranska obala 
su važni za nas iz dva razloga. Prije svega ovo su 
bile strateške točke od naročitog interesa za sve 
susjedne političke sile; a drugo, ovdje je bilo prilike, 
da okolna ratnička plemena povećaju svoj imetak i 
ugled putem pljačke i gusarenja. Izgleda, da su 
se čitavi rodovi odavali pljački i gusarenju, kao 
glavnom izvoru za opstanak. Relativno bogatstvo i 
ugled, koji su stekli na ovaj način, omogućio je 
gospodovanje ovih gusarskih i pljačkačkih rodova 
nad slabijim rodovima i nad onima, koji nisu bili 
tako sretne ruke, što se tiče njihovog geografskog 
položaja. Ovim putem su se jačale plemenske jedi¬ 
nice, koje su uslijed svoje brojčane snage, smjelosti 
i intenzivnih lojalnosti postale snažna prepreka 
svakom stranom političkom prodiranju, koje bi se 
oslonila samo na vojničke ekspedicije u ove i inače 
neprohodne planinske krajeve. Uslijed toga su 
okolne sile išle za tim, da predobiju za sebe drugim 
načinom najprije ona granična plemena, koja su 
uslijed uspješnoga gusarenja i pljačkanja postala i 
najutjecajnija, pa da preko njih predobiju i ostale 
rodove i plemena, koja su od onih prije spomenutih 
zavisila. Vidjet ćemo malo kasnije, kako je to po¬ 
stignuto putem potkupljivanja plemenskih pogla¬ 
vica, zatim putem sklapanja »ugovora« s utjecajnim 
plemnima, ali najviše putem pokrštavanja. Vidjet 
ćemo isto tako, kako je veza sa okolnim snažnim 
političkim zajednicama išla u prilog i pojedinim 
plemenskim poglavicama, koji su takove veze isko- 
rišćavali, da učvrste i teritorijalno prošire svoju 
vlast. 

H. 

Ali prije nego što pređemo dalje, treba da opišemo 
u glavnim potezima društvenu organizaciju hrvat¬ 
skih plemena na ovom stepenu njihovoga društve¬ 
nog razvitka. Postoji dosta izvora, iz kojih možemo 

sa priličnom sigurnošću utvrditi, da je društvena 
organizacija Hrvatskih plemena već krajem osmoga 
vijeka pa dalje morala biti istovjetna sa plemen¬ 
skim uređenjem, kako se ono održalo u južnim kra¬ 
jevima njihove postojbine sve do pred nekoliko 
desetljeća. Možemo kazati, da je osnovna jedinica 
ove društvene organizacije rod ili bratstvo, 
ali već i ta jedinica nije homogena, nego je podije¬ 
ljena na porodice ili k u ć e, od kojih su neke više, 
a neke manje utjecajne. Po svemu izgleda, da je 
utjecaj ovih kuća zavisio od njihovoga ekonomskog 
stanja. Evo što o tome n. pr. govore podaci, koje 
je sakupio Bogišić: 6 ) 

»U Crnoj Gori razumniji, najbogatiji ili inače naj- 
oštroumniji u selu prisvajao je malo po malo, kao da se 
to samo po sebi razumije, glavarstvo i u bratstvu i u 
selu. Savjetnicima njegovim bili su i opet otmjeniji do¬ 
maćini. U srednjoj Hercegovini po selima biva knez 
domaćin kuće, iz koje je od davnina knez bivao. Ali se 
ipak dogodi, da ako se ta kuća izrodila, a među tijem se 
pojavila kuća još znatnija, tad izbiraju iz posljednje 
kneza.« 

Ovdje postoje dvije tvrdnje, koje se inače 
podudaraju i sa drugim izvorima. Prvo, da je eko¬ 
nomski položaj bio od odlučne važnosti za utjecaj u 
rodu ili bratstvu, a drugo, da je jednom stečeno 
glavarstvo ostalo nasljedno u istoj kući, u koliko 
se ekonomski položaj te kuće nije znatno pogoršao. 
Nasljedno pravo na glavarstvo i ekonomski položaj 
glavara su prema tome usko povezani, pa je ra¬ 
zumljivo, da su glavari i išli za tim, đa^ svoj eko¬ 
nomski položaj ne samo održe, nego i učvrste. Po¬ 
treba za trajnim autoritetom glavara se je razvila 
— izgleda — iz suđenja u unutrašnjim sporovima 
među bratstvenicima, koji su bili na dnevnom redu. 
Glavari su u ovim suđenjima pobirali globe, koje su 


G ) Gradja: Zagreb, 1874, str. 523. 

njima lično pripadale, i to je bio jedan od načina, 
da uvećaju svoju imovinu. 7 ) Kod rodova, koji su 
se bavili pljačkom ili gusarenjem poglavici je pri¬ 
padao veći dio plijena, 8 ) što je omogućilo, da su 
se neke glavarske kuće znatno obogatile. 

Uslijed borba, u kojima su se rodovi nalazili sa 
drugim rodovima radi pašnjaka, ili uslijed organi- 
zovanog pljačkanja i gusarenja u slučaju, kad je 
ono vršeno sa strane čitavog roda, rod je prema 
vani ipak pretstavljao usko povezanu jedinicu, u 
kojoj se iz istih razloga razvio izvjestan smisao za 
međusobnu solidarnost i moralnu odgovornost. 
Uslijed toga se učvrstila i predaja o zajedničkom 
podrijetlu, kao i ustanova krvne osvete. 

Postojala je i težnja jačih rodova za ekspan¬ 
zijom na račun slabijih rodova. Prilike je bilo zato, 
kada su unutrašnje zadjevice u jednom rodu bile 
zgodna izlika za poglavicu susjednog utjecajnog 
roda, da im se nametne kao sudac, ili kad je u borbi 
oko pašnjaka jači rod priključio sebi slabiji, i t. đ. 
U ovom je slučaju ime gospođujućega roda bilo 
prihvaćeno kao zajedničko, a tako isto i rodovske 
privrženosti, predaja o zajedničkom podrijetlu, egzo- 
gamija, ekonomski interesi, solidarnost i moralna 
odgovornost, i ako su članovi priključenog ili pri¬ 
svojenog roda ostali u podređenom i ekonomskom 
i društvenom položaju u odnosu prema članovima 
iz rodovske matice. 

Ali se je događalo i to, da su dva ili više rodova 
došla u užu vezu, pa su ipak pri tome zadržali svaki 
svoju rodovsku organizaciju. To se desilo, kada su 
zajednički pretstavljali jednu teritorijalnu jedinicu, 
kad su im ekonomski interesi bili zajednički i kad 

7 ) Upoređi: Bešović: Pleme Vasojevići, Beograd, 
1935. 

8 ) Upoređi: Bogišić: op. cit. str. 610—616; Djor- 
đjević: Naš narodni život, Beograd, 1930., str. 132. 

su putem egzogamičkog orođavanja postali jedna 
etnička cjelina. Ovu novu jedinicu nazivamo ple¬ 
me. Plemenska je organizacija pored postojećih 
privrženosti rodu razvijala posebne privrženosti 
plemenu i plemenske interese, a plemenska je vlast 
na ovoj razini društvenog razvitka bila lokalizi¬ 
rana u skupu rodovskih poglavica 9 ). 

Međutim ukazali smo već ranije na unutrašnje 
društveno razlikovanje u rodovima, t. j. razliko¬ 
vanje na imućnije i utjecajnije kuće, koje su sači¬ 
njavale neku vrstu gornjega sloja u rodu. Ovo se je 
razlikovanje prenijelo i na plemensku organizaciju, 
u kojoj se mogu razlikovati ne samo imućnije i 
utjecajnije kuće, nego također imućniji i utjecajniji 
rodovi. Posljedica toga je bila, da su interesi i po¬ 
gledi utjecajnijih rodovskih poglavara bivali na¬ 
metnuti čitavomu plemenu. Ali ovim putem je mo¬ 
gao i neki naročito jaki i utjecajni rod da se na¬ 
metne svim ostalim rodovima u plemenu i da po¬ 
glavar toga roda zauzme neku vrstu neograničene 
vlasti u plemenu. To se je naročito dešavalo onda, 
kada su okolne političke vlasti podržavale utjecaj i 
ugled nekog plemenskog poglavara time, što su ga 
odlikovale sa nekim naročitim naslovom ili su ga 
obdarile sjajućim se odijelom, ukrašenim oružjem, 
konjem, zlatnim, srebrnim, a neki put i sitnijim 
novcem, već prema važnosti. Na ovaj način su uve¬ 
deni strani naslovi, kao što su knez, župan, ban, 
kralj, car, despot, gubernator i t. đ., čiji filološki 
izvori ukazuju na razne utjecaje sa strane. Na ovaj 
način su uvedeni i priznati konj, oružje, i naročito 
odijelo kao simbol vlasti, pa se je njihovom izmje¬ 
nom vlast preuzimala, nasljeđivala i prodavala. 

9 ) Uporedi: Bogišić, Lopičić, Erdeljanović, Bešović, 

Klaić sa ranijim izvodima naročito Const. Porph. De adm. 

imp., Thomae are. spal. hist. salonit., Ljetopis popa Duk- 

ljanina. 

Konj je n. pr., koji se kao simbol vlasti vrlo često 
pojavljuje osobito prema istoku, po svoj prilici osta¬ 
tak političkog gospodstva orijentalnih konjičkih 
nomada, a odijelo kao simbol vlasti na Balkanu 
može imati veze sa Bizantom, gdje je naročito kul¬ 
tiviran luksus u vanjskim ceremonijama 10 ). 

Od naročitog je interesa za nas uredba plemen¬ 
skih skupština, na kojima su se raspravljali svi važ¬ 
niji poslovi, koji su se odnosili na čitavo pleme. Na 
ove su skupštine dolazili svi muški članovi plemena, 
koji su bili sposobni da nose oružje, a odluke su se 
donašale »jednoglasno«. Ali ako pobliže ispitamo 
ovu »jednoglasnost«, vidjet ćemo, da su odluke u 
stvari donašane onako, kako su to htjeli jači rodovi 
ili njihovi poglavari, dok se ostali nisu smjeli, niti 
su se usudili, da se usprotive. Evo kako je to opi¬ 
sano u građi sabranoj od Bogišića za Hercego¬ 
vinu i Katunsku nahiju u Crnoj Gori: 11 ) 

»Glasovi se ne broje, nego kuda otmjeniji i oni, koji 
više upliva imaju, okrenu, tuda idu i ostali, pa makar 
i ne bili toga mnijenja. Ako pak neće nekoji da pristanu, 
pa baš da će biti samo jedan ili dva, oni ih nagovaraju: 
»hajde boga ti pristani i ti, da se razdor ne pravi; pa 
vidiš, da je tako bolje; zaludu se protiviš, kad svi ostali 
tako hoće.« 

Ali ako se ipak nađu neki, koji se usprotive, 
oni se proglase za »izdajice«, a može se desiti i to, 
da se silom nagna ju na »jednoglasnost«, jer ne 
treba zaboraviti, da svi dolaze na skupštinu pod 
oružjem. 12 ) Evo kako provađanje jednoglasnosti 
opisuje Marko Miljanov za svoje vlastito 
pleme Kuči: 19 ) 

10 ) Uporedi osim prije navedenih pisaca i Jireček, 
op. cit.; šišić, op. cit. 

- 1 ) Op. cit. str. 533. 

12 ) Uporedi: Erdeljanović: Pleme Kući. Ak. Nauka, 
Beograd. 

1S ) Pleme Kuci, Beograd, 1904., str. 18. 

U Kuca je bio znak potvrde: amin i gomila. Ovaj je 
običaj do skoro trajao. Znam, da Kuci na zborove činjaju 
ovakve amine i bacaju gomile govoreći: »Da Bog da, 
koji ošteti ovi amin, sve mu se po rdji poznavalo, i svu 
ovu gomilu kamenja duša mu na oni svijet nosila!« Sva¬ 
kojake se kletve tu izgovaraju, da se svakoj kazni od 
Boga može nadati, koj taj amin prestupi; a mloge i ljudi 
kastigavaju, ne čekajući Bog da se na njega razgnjevi. 

Iz gornjega vidimo, da je »jednoglasnost« do¬ 
bila izvjesno simboličko značenje, pa se je smatralo 
potrebnim, da se i silom provede, ako mirno nago¬ 
varanje ne bi koristilo. U stvari ovo je bilo jedno 
od sredstava, kojim je manjina učvršćivala i oprav¬ 
davala svoju vlast, i sredstvo, kojim su se odgajale 
privrženosti plemenu i plemenskim simbolima. 

Ovim putem su se razvijale mimo rodovskih 
privrženosti, privrženosti i plemenskim poglavica¬ 
ma, plemenskom imenu, plemenskom području i 
plemenskim običajima, koje je svaki član plemena 
trebao braniti do potrebe i svojim životom. Ali su 
istovremeno i privrženosti rodu ostale netaknute i 
kad pleme nije bilo zauzeto zajedničkim aktivnosti¬ 
ma, pojedini rodovi su mogli da se krvare među¬ 
sobno, što je često dovodilo i do potpunog među¬ 
sobnog istrebljenja. Radi ovakovih, a i drugih pri¬ 
lika, društveno razlikovanje je unutar pojedinih 
rodova postajalo sve jače naglašeno; neugledni ro¬ 
dovi i neugledne porodice bile su nazivane često 
pogrdnim ili smiješnim nadimcima, iz kojih su se 
kasnije razvila slična porodična imena. Njihovo je 
zajedničko ime ili naziv bilo s m e r d i ili niko¬ 
govići, dok su utjecajniji rodovi i uglednije po¬ 
rodice zadržavale stara imena sa izvjesnom preda¬ 
jom, a njihov je skupni naziv bio plemići, t. j. 
oni koji su od uglednog plemena, koljenovići, 
t. j. oni, koji su dobrog koljena, i k u ć e r i ć i, t. j. 
oni, koji su iz ugledne kuće. 

Kao što vidimo, ova rodovsko-plemenska dru¬ 
štvena organizacija je takova, da ne pruža čvrstu 
osnovu za stalnu, trajnu i centraliziranu političku 
vlast na većem teritoriju. 

III. 

U vezi sa svim ovim, što smo do sada kazali, 
slijedi, da će posebnu važnost za dalji tok naše 
rasprave imati one slavenske skupine, koje su na¬ 
stavale predjele, koji su graničili sa zapadnim i sa 
istočnim djelovima rimskoga carstva i koja su bda 
u neposrednoj blizini trgovačkih središta i trgovač¬ 
kih putova. Ove su važne skupine bile naseljene 
uzduž istočne obale Jadranskog mora i nedaleko 
puta, koji je vodio iz dunavskih nizina u Carigrad. 

I istočne i zapadne političke i vjerske vlasti su 
tražile za sebe ovo područje, ali su opet bile nespo¬ 
sobne, da učvrste trajniju vlast nad polunaselje- 
nim i pokretnim plemenima, zaštićenim prirodnim 
utvrdama njihove planinske zemlje. Ali su zato za 
poglavare ovih plemena bile tu zgodne prilike, da se 
obogate i da postanu ugledni putem gusarenja na 
moru i putem pljačkanja na drumovima, dok su s 
druge strane bili nuđeni mitom, darovima i naslo¬ 
vima od careva i od papa, a sami su pobirali »da¬ 
nak« od primorskih gradova. Gradovi su naime da¬ 
vali mito rodovskim i plemenskim glavarima i samo 
na taj način su mogli osigurati za sebe sigurno 
plovljenje svojim trgovačkim brodovima. 

Plemenski poglavica, koji se na ovaj način do¬ 
mogne imetka utjecaja i naslova, lako će biti nave¬ 
den, da širi krug svoga utjecaja na isti način, t. j., 
da podmićuje okolne poglavice i da ih časti sa stra¬ 
nim i zvučnim naslovima. Ali ako ovakav poglavica 
raspolaže sa jakom plemenskom vojskom, on može 
upotrijebiti i silu u cilju proširivanja svoje vlasti 
i to mnogo lakše nego neka strana vlastjer on 
bolje poznaje zemlju, a isto tako i najuspješniji na- 

čin ratničkih operacija. Razumije se, da ovakav tok 
događaja može imati i protivnih posljedica radi 
ustanove krvne osvete, zavisti i natjecanja pojedi¬ 
nih rodovskih i plemenskih glavara; uslijed toga i 
nemogućnost, da se u ovakovim prilikama učvrsti 
trajnija i jače centrizirana politička vlast, koja bi 
se protegla na više različitih plemena i na veće po¬ 
dručje. Ali s druge strane ove međusobne plemen¬ 
ske borbe su zgodna prilika okolnim vlastima, da 
posreduju u međuplemenskim sporovima i da pogo¬ 
duju nekim plemenskim poglavicama na račun dru¬ 
gih. Ovako štićeni i pogodovani plemenski poglavice 
za uzvrat lako su se dali pokrstiti, a to je značilo, 
da su svećenici došli, da šire kršćansku vjeru među 
masama, ali da istovremeno i ostanu kao trajna 
kontrolna sila u zemlji. 

Mislimo, da je baš ovo momenat, kada sretamo 
po prvi put u povijesti Hrvata plemenske pogla¬ 
vare, koji već nose posebne naslove i u konačnim 
su odnosima sa zapadnim i istočnim rimskim car¬ 
stvom, sa zapadnom i istočnom kršćanskom crkvom. 
Ali istovremeno sa povijesnim pojavljivanjem titu¬ 
liranih plemenskih glavara vidimo, da se uz njih po¬ 
javljuje i nova elita, kler. Uloga je klera bila s je¬ 
dne strane, da učvrsti političku kontrolu okolnih 
sila, a s druge strane, da osnaži autoritet pojedinih 
plemenskih poglavica u njihovim i okolnim pleme¬ 
nima. 

Biskupima i ostalom svećenstvu je uspjelo, da 
umnože svoje posjede i da im plemenski poglavari 
grade palače, samostane i crkve. Glavari, da 
»umire savjest«, a i zato jer su imali potporu sve¬ 
ćenstva u učvršćivanju svoje autokratske vlasti, bili 
su bez iznimke neobično darežljivi za crkve i sve¬ 
ćenike. Izgleda, kao da su se natjecali jedan s dru¬ 
gim, u osnivanju zadužbina (ono što se daje 
za dušu). Na ovaj način je svećenstvo, koje je po¬ 
čelo obrađivati zemlju u cilju da uveća svoje pri¬ 

hode, postalo važan činioc naseljivanja, te je utje¬ 
calo u znatnoj mjeri, da su se neki polunomadski 
rodovi počeli jače privezivati uz zemlju. Ali već ovdje 
treba naglasiti, da se je ovo naseljavanje i obrađi¬ 
vanje zemlje oko crkava i samostana vršilo gotovo 
isključivo u plodnim krajevima i u ravnicama, jer 
su samo u ovakovim predjelima crkve i samostani 
bili zidani 14 ). 

Utjecaj svećenstva na istoku doveo je srpske 
autokrate pod stalnu političku kontrolu i kulturni 
utjecaj Bizanta i grčke ortodoksne crkve, dok je 
na zapadu među hrvatskim plemenima i njihovim 
poglavicama postojala stalna borba između zapad¬ 
nih i istočnih političkih i kulturnih utjecaja. 

Hrvatski su plemenski poglavice potpomognuti 
od svećenstva i kiteći se velikim naslovima uspjeli, 
da organiziraju izvjesnu administraciju, da povećaju 
svoje posjede i da dobivaju stalne prihode. Oni su 
se razvijali u autokratske vladare i širili područje 
svoga utjecaja na okolna plemena. Istovremeno su 
znali izrabiti unutrašnje zadjevice među Grcima i 
među Francima u cilju, da se više ili manje izdvoje 
od njihove političke kontrole. Razumije se, da su na 
to bili poticani naročito od rimskih papa, koji su 
se služili zlatnim krunama i drugim kraljevskim 
odličjima, da učvrste autoritet onih plemenskih po¬ 
glavara, koji su bili voljni, da služe interesima rim¬ 
ske crkve. U vezi s ovim je vrlo poučna zakletva 
kralja Zvonimira dana rimskom papi: 

Ja Dimitrije, koji se zovem i Zvonimir... tebi se 
zaklinjem, zavjeravam i obećajem, da ću nepromjenljivo 
izvršiti sve, što mi njegova časna svetost naloži; dakako 
da ću u svemu i svime apostolskoj stolici vjeru čuvati; i 

14 ) Uporedi: Rački: Nutarnje stanje Hrvatske prije 
XH. stoljeća, Rad, knj. 79. 

Jireček: Op. cit.; Novaković: Selo, Glas, XXIV, 
Beograd. 

što su god u ovome kraljevstvu kako apostolska stolica 
tako i njezini poslanici odredili ili će odrediti, neopozivo 
ću održati;... a kraljevstvo, koje mi se po ruci tvojoj, 
gospodine Gebizone, predaje, vjerno ću uzdržati te ne ću 
nikada ni na koji način odbiti niti kraljevstvo niti naj¬ 
veću vlast apostolske stolice. Gospodara svoga papu Gre- 
gorija i njegove nasljednike i poslanike, ako u moju 
oblast dođu, časno ću primiti i pošteno s njima postupati 
i otpremiti ih; i odakle me god pozovu, kako ću moći, 
iskreno ću im služiti.' 6 ) 

Ali dok su hrvatski autokratski vladari bivali 
krunjeni sa sjajem i »jednoglasnošću« u prisustvu 
plemenskih poglavara i njihovih plemenjaka, krvne 
osvete nisu bile zaboravljene. Kanon VI. crkvenog 
sabora u Splitu iz 925. godine ukazuje vrlo dobro, 
kakve su sve morale biti unutrašnje prilike hrvat¬ 
skog kraljevstva iz onih dana: 

Ako je, božjom voljom, u buni puka ubijen glavar 
pokrajine, a nije bio osvećen jer je ubojstvo bilo poči¬ 
njeno od mnoštva, onda oni za koje se smatra da su 
krivci, moraju davati milostinju za dušu; a ako je ubijem 
koju crkvu posvetio ili koga oslobodio, onda mu treba 
braniti ženu i valjano zaštićivati sinove. 16 ) 

Vrlo je vjerojatno, da se je zahtjev, da se po¬ 
štede žena i djeca ubijenoga, odnosio na krvnu 
osvetu. Dešavalo se je naime u plemenskim suko¬ 
bima, da su izvršitelji osvete iskorijenili i čitav rod 
ubijenog, da se na taj način unaprijed obrane od 
eventualnih daljih osvećivanja. 

Važno je. da napomenemo ovdje, da se je u 
ovoj sredini »narodno odobravanje« još uvijek sma¬ 
tralo kao potrebno, da sankcionira važnije djelat¬ 
nosti vladara. Ali su javni skupovi bili posjećivani 
u prvom redu sa strane plemenskih poglavica i nji¬ 
hove pratnje, svećenstva, vladarevih činovnika i 


10 ) Rački: Documenta, Zagabria, 1877., 87. 
16 ) Rački: op. cit., 149. 

možda nešto običnog puka iz neposredne blizine 
mjesta zborovanja. Na ovakovim su skupovima 
kraljevi bili krunjeni, presude su se izdavale u unu¬ 
trašnjim sporovima i raspravljala su se pitanja o 
ratu i miru. Ako je autokratska vlast bila dobro 
učvršćena, t. j. ako je bila potpomognuta od strane 
utjecajnih plemenskih poglavara, uloga je ovoga 
skupa bila u glavnom pasivna, t. j. vladareve su se 
odluke primale bez rasprave. Samo u ovakovom 
svijetlu treba shvatiti izraze, kao što su »izabran 
voljom svećenstva i čitavog naroda« 17 ) ili »zajedni¬ 
čkim dogovorom sa svim poslanicima i narodnim 
prvacima« 18 ). 

Već smo prije napomenuli, da je vladarev 
autoritet mnogo zavisio od svećenstva. Ali je s 
druge strane brojno svećenstvo zavisilo opet od 
toga, da bude što više naseljenog stanovništva, koje 
bi obrađivalo zemlje na crkvenim i kraljevskim po¬ 
sjedima i koje bi davalo redovne prihode. Ovo je 
značilo, da naseljenike treba vezati uz zemlju i da 
treba razbiti plemensku organizaciju, jer je samo 
na taj način mogla da se učvrsti trajnija autokrat¬ 
ska vladavina. Ovakovi su pokušaji, nema sumnje, 
nailazili na snažan otpor sa strane slobodnih sto¬ 
čara, a to možemo zaključiti i iz nekih drugih ka¬ 
nona spomenutoga crkvenoga sabora u Splitu: 

VII. Ako tko opak, đavoljim duhom nadahnut, svo¬ 
jom odlukom, kao Juda, gospodara svoga ubije, neka kao 
prognanik to okaje time da mu se kamen o vrat objesi, 
a tijelo u gvožđe okuje. 

XIII. Neka nitko ne čita mise u crkvi gdje je ubijen 
svećenik prije nego što je dana zadovoljština od samoga 
ubojice ili od puka, prema tome kako se čini zgodnim sa¬ 
mome biskupu. 


17 ) Kralj Zvonimir, Rački, op. cit. 87. 
1!t ) Knez Mutimir, Rački, op. cit. 12. • 


111 





















Iz gornjega je jasno, da su ubojstva svećenika 
i ostalih velikih posjednika zemlje, koji su naselja¬ 
vali kmetove i robove, morali biti na dnevnom redu, 
jer im inače ovaj crkveni sabor* koji je prihvatio 
svega 15 kanona, ne bi mogao posvetiti toliku 
pažnju. 

U međuvremenu razvijala se je unutar hrvat¬ 
ske crkvene organizacije borba između istočnih i za¬ 
padnih utjecaja, koja je nastala poglavito uslijed 
utjelovljenja latinskih gradova hrvatskoj političkoj 
zajednici i koja je unijela u tu zajednicu borbu iz¬ 
među hrvatskoga i latinskoga svećenstva za poli¬ 
tički utjecaj i prednost, za razgraničavanje bisku¬ 
pija, sa posjede i za prihode. Latinsko je svećenstvo 
bilo potpomagano od papa, a od papa su zavisili i 
hrvatski vladari. U ovoj nejednakoj borbi slabilo je 
širenje kršćanske vjere i priječilo se je osnivanje 
crkava i samostana u zagorskim djelovima hrvat¬ 
skoga područja, gdje je svećenstvo, u koliko ga je 
bilo, bilo većinom hrvatsko. Spomenuti sabor u 
Splitu ograničio je upotrebu hrvatskog jezika u 
crkvi i tako se je dogodilo, da je u unutrašnjem di¬ 
jelu hrvatske političke zajednice plemenska organi¬ 
zacija ostala u punoj snazi, dok su s druge strane 
većina crkvenih posjeda, crkava, biskupija i samo¬ 
stana bili položeni uzduž dalmatinske obale i na 
dalmatinskim otocima. U ovim dijelovima zemlje 
naseljeno je stanovništvo obrađivalo zemlju i stva¬ 
ralo prihode svećenstvu, kralju i njegovoj admini¬ 
straciji; ovdje su plemenske veze bile porušene, a 
izgrađivala se je privrženost religiji, kralju i zemlji. 
Naprotiv u unutrašnjim dijelovima zemlje, plemen¬ 
ska je organizacija ostala netaknuta, stanovništvo 
je bilo u glavnom još uvijek pogansko, polunomad- 
sko i pastirsko, a privrženost plemenu bila je još 
nepokolebana. Ovdje vidimo oštru protivurječnost 
unutar hrvatske političke zajednice tako, da kada 
kraljeve i papine potrebe i političke ambicije nisu 

mogle biti zadovoljene sa prihodima od strane kme¬ 
tova i robova na primorju i kad je danak zatražen 
i od slobodnih i nemirnih zagorskih plemena, stare 
su krvne osvete oživjele i vladavina kraljeva, izgra¬ 
đena na ovako slaboj podlozi, bila je konačno sru¬ 
šena. 

Ove okolnosti vrlo dobro osvjetljuje opis smrti 
kralja Zvonimira u ljetopisu popa Dukljanina: 

I tako dobri i sveti kralj Zvonimir prijamše listove od 
pape i cesara, zapoviđi po sve kraljevstvo svoje, da bude 
skupšćina, i sa shodom u petih crikvah u Kosovi da svaki 
bude do dan dvadesetipet. I prišadše vrime, d&, priđe 
mnoštvo veliko. I legoše vojske i narediše straže. I kada 
dojde dan, učini slavni i dobri kralj Zvonimir otvoriti li¬ 
stove pape i cesara velikoga grada Rima... Tada čuvši 
toj nevimici, ne daše ni listove dočtiti i skočiše ne samo 
da bi pristali na dostojnu molbu svetoga oca pape i ce¬ 
sara rimskoga, da sveta mista iz ruk poganskih izmu i 
oslobode, da, oni bogom kleti počeše kričati i vikati na 
svetoga kralja, tužeći se i vapijući jednim glasom, kako 
na Isukrsta Židove, da on išće izvesti njih iz domov njih 
i žen i diče njih, i s papom ter s cesarom otimati mista, 
gdi je bog propet i gdi je greb njegov. »A što je nam za 
to?« I nevimi Hrvati vazeše zlu misal i nepravden svit, 
i me ju sobom zlo viće učiniše i... kada reče poglavica: 
»Bolje da jedan umre, nere tolik puk da pogine« ... ne 
inako, nere kako psi na vuke lajući kada idu, tako oni 
na dobroga kralja Zvonimira, komu ne daše ni progo¬ 
vorit, nere z bukom i oružjem počeše sići njega i tilo 
njegovo raniti i krv prolivati .. , 10 ) 

IV. 

Ali čim su se hrvatska plemena silom riješila 
svojih autokratskih vladara, došla su u sukob sa 
novom skupinom azijskih konjičkih nomada, sa Ma- 

1# ) Ljetopis Popa Dukljanina, uredio šišić, Zagreb, 
1928., str. 413—415. 

đarima, koji su u međuvremenu upali u plodne du¬ 
navske nizine i tamo učvrstili svoje političko go¬ 
spodstvo. I ova je tursko-mongolska skupina doni¬ 
jela sobom ustanovu centralizirane političke vlasti 
i raspolagala snažnom vojskom konjanika. Neorga¬ 
nizirani hrvatski kozari i ovčari sa Dinare ne bi bili 
u stanju da se odupru mađarskim ekspanzivnim 
težnjama, da ih nije i ovoga puta štitila njihova 
plemenska organizacija, neprohodnost i neobrađe- 
nost njihovog područja. U kasnijem razvitku štitila 
ih je i nova vladajuća skupina, koja se je uslijed 
ovog mađarsko-hrvatskog sukoba počela stvarati, a 
to je bilo hrvatsko feudalno plemstvo. 

Unutrašnje prilike na hrvatskom teritoriju, 
kada je oborena vladavina kraljeva, same su dovele 
do ove izmjene vladajuće elite. Kad je oborena kra¬ 
ljevska vlast, hrvatski su plemenski poglavice po¬ 
novno ušli u međusobna krvarenja u borbi za vlast, 
za pašnjake i druge posjede: 

Tako se je među svima velikašima kraljevstva po¬ 
čela rađati velika nesloga: i kada su se pocijepali uslijed 
pohlepe za vlašću i prisvajali pravo vlasništva zemlje, 
pojaviše se rasadnici sviju zločinstava; jer jedan drugog 
ne prestajaše svakodnevno progoniti, napadati i klati. 29 ) 

Ovo je bila već samo po sebi zgodna prilika za 
mađarske nomade, da provale u hrvatski teritorij, 
ali izgleda, da su, kao što je to i ranije bivalo, neki 
glavari, u borbi protiv drugih, sami pozvali Mađare 
u pomoć. U sporazumu, koji je sklopljen, utjecaj¬ 
nija hrvatska plemena zatražila su oslobađanje od 
danka, priznanje zaposjednutih posjeda i oslobađa¬ 
nje od vojničkih dužnosti (osim u slučaju obrane 
kraljevstva) 20 ). Vodeći su hrvatski plemenski po¬ 
glavice prama tome dobili za sebe one povlastice, 
koje su ranije bile glavni uzroci razdora između 
njih i njihovih vladara. 


20 ) Hist. salonit c. XXVII ed. Amst. 

Za nas je važno to, da su pojedini plemenski 
glavari na ovaj način došli u izravnu vezu sa ugar¬ 
skim kraljevima i da je tako pripremljen put za 
feudalnu organizaciju. To jest, mađarski vladari ne 
bi mogli držati u potčinjenosti hrvatska plemena 
putem izravne uprave, ali su to mogli neizravno 
t. j. time, što su omogućili, da se utjecajniji hrvat¬ 
ski plemenski poglavari postepeno pretvore u feu¬ 
dalnu gospodu. Nesumnjivo je, da je prelaz iz ple¬ 
menske organizacije u feudalnu organizaciju bilo 
mnogo lakše izvršiti, nego li što je to bilo, kada se 
pokušalo, da se plemenskoj organizaciji nametne 
autokratska vlast; ova je išla za tim, da razbije ple¬ 
mensko uređenje, a zato nije bilo niti ekonomske 
niti vjerske podloge. Plemenski su poglavice naprotiv, 
kad su se razvijali u feudalnu gospodu, ostavili ne¬ 
taknutom plemensku organizaciju, ali su postepeno 
prisvajali plemenske posjede za svoje uže porodice. 
To je bilo lako obavljeno, jer kod ovih polunomađ- 
skih stočara još nije bio razvijen smisao za privatno 
vlasništvo na pašnjacima i šumama; ove su zemlje 
naime bile upotrebljavane kao zajedničko vlasništvo 
plemena, ali kada su se pojedini rodovi počeli pri- 
vezivati više uz zemlju, razvio se smisao i za pri¬ 
vatno vlasništvo na obrađenom dijelu zemlje za one, 
koji su ju obradili, dok je zemlja, koja je negda bila 
zajednička, t. j. plemenska, ostala u vlasništvu ple¬ 
menskih poglavica i njihovih porodica, koji su za 
sebe prisvojili i sve ostale plemenske povlastice i 
postali plemići t. j. pretstavnici plemena. Utjecaj¬ 
niji plemenski glavari bili su za svoje usluge još k 
tome i darivani sa strane kraljeva na račun manje 
važnih plemena, a umnažali su svoj lični imetak još 
uvijek prigodimice putem pljačke i gusarenja: 

Tako n. pr. kralj Andrija II. ovako piše jednomu od 
omiških knezova: Kralj Andrija zapovijeda Malduču kne¬ 
zu plemena Kačića i čitavome njegovom rodu, da ne poči- 

njaju razbojstva na otocima i u žrnovici, da istjeraju 
gusare i patarene, inače će ga kazniti. 21 ) 

Razumije se, da to još nije bila prava feudalna 
organizacija, ali je važno, da su ovi plemenski po¬ 
glavice na prijelazu iz plemenske organizacije u feu¬ 
dalnu, zadržali za sebe i plemenske privrženosti, koje 
su od ranije bile povezane uz čitavo pleme, a od 
sada samo uz njihove ličnosti i njihove porodice. 

Isto je tako važno, da se zna, kako su plemen¬ 
ski poglavari, pretvarajući se u feudalnu gospodu, 
opravdavali svoja prisvajanja. Izgleda, da su se u 
ovom slučaju pomogli fikcijom o »starim zakonima« 
i kad je to bilo potrebno, oni su ove »stare zakone« 
i formalno ispisali, da osiguraju svoje gospodstvo. 
Izgleda, da je još uvijek smatrano, da je potrebno i 
neko odobravanje sa strane naroda, ali vidimo kod 
toga, da se ovi skupovi, koji su trebali odobriti 
pisane zakone, nisu sastojali više od svih odraslih 
muškaraca, niti od rodovskih i plemenskih glavara, 
nego samo od onih, koji su bili u zavisnosti od nove 
gospode, a to su bili svećenici i dvorski činovnici; 
za ove se je smatralo, da »bolje« poznavaju i »stare 
zakone«, i krug gornjih slojeva se je prema tome 
znatno suzio. Ovaj se smjer razvitka jasno vidi na 
pr. u vinodolskom zakonu: 

... U Novom Gradu pred obrazom toga istoga kneza 
Leonarda zgora imenovana izbraše se od vsakoga grada 
vinodolskoga ne vse starijši na vkup, na 22 ) ke vijahu, da 
se bolje spominjahu v zakonih svojih otac, i od svojih 
ded, ča bihu slišali, i njim narediše i ukazaše tesnim za¬ 
konom, da bi vse dobre stare izkušene zakone u Vino¬ 
dolu činili položiti v pisma, od kih bi se mogli spomenuti 
ili slišati od svojih otac i ded zgora rečenih ... 


21 ) Uporedi: Klaić: Hrvatska plemena od XII. do 
XVI. stoljeća, Rad, 130. 

»Kup« 23 ), na kojem je donesen ovaj zakon, sa¬ 
stojao se je od 12 svećenika, 12 činovnika i vojnika 
feudalne gospode i 15 »pripošći ljudi«. 

Izgleda ipak, da je rušenje plemenske organi¬ 
zacije i njeno pretvaranje u feudalnu organizaciju 
išlo postepeno u vezi sa sve jačim iskorišćavanjem 
poljodjelskog stanovništva, pri čemu se je, razumije 
se, plodnijim predjelima posvećivala mnogo veća 
pažnja. Uslijed toga kao i uslijed prodiranja Turaka, 
središte hrvatskog feudalnoga plemstva pomjerilo 
se je prema sjeveru u plodnije krajeve između Dra¬ 
ve i Save, a tim je feudalno plemstvo u tom kraju 
učvrstilo i proširilo hrvatsko ime, koje im je služilo 
kao simbol plemićkih povlastica. Tu su u središtima 
trgovine i obrta nastajali i srednjevjekovni gradovi, 
gdje se je kasnije, u 19. vijeku, razvio i hrvatski 
građanski stalež, iz kojega je nastao hrvatski na¬ 
cionalistički pokret. 


V. 

Od prilike u vrijeme, kada su se na zapadu 
hrvatski plemenski poglavice razvijali u feudalnu 
gospodu, na istoku su srpski plemenski poglavice 
tek bili krunjeni i uzimali naslove kraljeva, careva 
i despota. Ovaj usporeni politički razvitak među 
Srbima treba pripisati činjenici, da Bizant, u čiju 
su interesnu sferu ušli, nije bio voljan, da pomaže 
njihovu političku nezavisnost sa odviše velikim na¬ 
slovima ili sa kraljevskim odličjima. Položaj Bi¬ 
zanta je bio u ovom pogledu različit od položaja 
rimskih papa. Rim je dobivao time, što je pomagao 
političku nezavisnost plemenskih poglavica, dok je 
Bizant od toga gubio, jer se je Rim zadovoljavao 
sa političkom kontrolom putem crkve, dok je na 
istoku čak i crkva uslijed veće podvojenosti mogla 
postati sredstvo u borbi protiv političke kontrole 


23 ) skup. 

carstva, čim bi se crkva našla u nezavisnoj poli¬ 
tičkoj zajednici i postala zavisna od lokalne vlasti. 
Radi toga prvi okrunjeni autokrata među Srbima 
dobiva krunu od pape i tek je poslije toga kraljev¬ 
ski naslov srpskim autokratima bio priznavan i od 
Bizanta. I ovdje je papa htio upotrijebiti krunu, 
da učvrsti svoj utjecaj dalje prema istoku, ali je 
ovdje kontrola Bizanta bila i previše snažna, a da 
bi mogla biti eliminirana od dalekog Rima. 

I ovdje je crkva bivala obdarena sa skupim 
građevinama i velikim posjedima. I ovdje su se vla¬ 
stela i crkva nametnuli poljodjelskom stanovništvu 
i pokušali da priviknu i pastire na zemljoradnju. 
Pod utjecajem klera srpski su samodršci u tom po¬ 
gledu poduzeli mnoge stroge i drastične mjere. Osim 
raznih načina, da se primame stočari, da se nasele 
i da obrađuju zemlju, bilo je na primjer zabranjeno 
zemljoradnicima, da se žene sa pastirima, a u Du- 
šanovom su zakoniku bile određene stroge kazne za 
svakog, koji je odvodio kmetove sa zemlje posjed¬ 
nika 24 ), dok je kazna za kmeta, koji pobjegne sa 
zemlje bila »da ga osmudi 25 ) i nos mu raspori i 
ujemči da je opet njegov«. 26 ) 

Pokušaj, da se pomoću svećenstva učvrsti utje¬ 
caj samodržaca i njihove dinastije, bio je ovdje 
uspješniji nego na zapadu među Hrvatima, gdje je 
latinsko svećenstvo iz dalmatinskih gradova uvijek 
gledalo sa izvjesnim omalovažavanjem na »barbar¬ 
ske« kraljeve sa hrvatskih planina. Naprotiv na 
istoku su se i svjetovna i crkvena vlastela razvila iz 
pljačkačko-stočarskog elementa, a koji se je na¬ 
metnuo ranije naseljenim poljodjelcima; među svje¬ 
tovnom i crkvenom vlastelom ovdje nije bilo kul¬ 
turnih razlika i zato je svećenstvo ovdje moglo doći 


2 ‘) ei. 93, 115, 140—141, 164. 

25 ) Ognjem opali. 

26 ) Cl. 201. 

u mnogo užu vezu sa lokalnom političkom vlašću i 
moglo je učvrstiti autoritet te vlasti među podani¬ 
cima. 

Izgleda, da je uslijed ovih prilika svećenstvo u 
Srbiji bilo vrlo brojno. Tako je na primjer u đečan- 
skom i đakovičkom kraju jedan pop dolazio na 
svakih 20 kuća. Razumije se, da je i ovdje taj po¬ 
stotak bio tako velik samo u plodnim i dobro obra¬ 
đenim predjelima, dok je n. pr. kod pastira u pla¬ 
ninama već bio mnogo manji. Tako u devet katuna 
dečanskih pastira, koji su brojali 266 kuća, nije za¬ 
bilježen niti jedan pop. 27 ) 

U cilju, da se učvrsti prestiž vladajuće dina¬ 
stije i da se ustali njena vlast, srpsko je svećenstvo 
proglašavalo pokojne kraljeve kao »mučenike« i 
»svece« i čuvalo je njihove ostatke kao relikvije. 
Ali čak i za svojega života srpski su kraljevi uobi¬ 
čajili, da se nazivlju »svetima«. Izgleda, da su ovu 
ideju dobili od Bugara, koji su donijeli ustanovu 
teokratske vladavine sa istoka, a naselili su se u 
neposrednoj blizini Srba i vršili su na njih snažan 
kulturni utjecaj. Svrha ovog kulturnog pozajmlji¬ 
vanja o »svetosti« kraljeva bila je u tome, da se 
putem vjere i praznovjerja učvrsti vladavina. Ako 
k ovome dodamo još i to. da su ekonomske okolno¬ 
sti u tim predjelima bile podesne i da su kraljevski 
prihodi porasli otvaranjem rudnika, što je omogućilo 
čak i održavanje najamničke vojske, da je vlast 
bizantinskog carstva bila u raspadanju uslijed unu¬ 
trašnjih razdora i vanjskih neuspjeha, onda bismo 
trebali očekivati u skladu sa svim ovim okolnosti¬ 
ma, da je pokušaj, da se organizira trajna, učvrš- 
šćena i centralizirana politička vlast nad tamoš¬ 
njim stanovništvom, morao biti uspješan. Serija 
bratoubojstava i ocoubojstava među pretendentima 
na kraljevski prijestol i potpuni slom centralizira- 


27 ) Novaković, op. cit. str. 249. 


119 







nog autoriteta poslije smrti cara Dušana, ukazuje 
na obratni razvitak. Čini se, da je vrijeme bilo pre- 
kratko, a sredstva još uvijek nedovoljna, da se 
učvrsti državna vlast. Jedini način, da se to po¬ 
stigne, bio je preko feudalne organizacije. To je baš 
car Dušan i pokušao, ali kraljevska vlast još nije 
imala dovoljno autoriteta i još nije bila dovoljno 
ustaljena, da bi mogla da drži vlastelu, dok su se 
pretvarala u feudalnu gospodu, da budu privrženi 
vladajućoj dinastiji. I tako se je dogodilo, da kada su 
novi konjički nomadi sa istoka, Turci, provalili u 
Evropu, srpska vlastela nisu mogla da im pruže ni¬ 
kakav otpor i bili su lako potčinjeni turskomu po¬ 
litičkomu gospodstvu. Tek se je mnogo kasnije je¬ 
dan dio srpskih stočara na poziv Austrije iselio 
iz vlastite zemlje i naselio na granicama između 
Austrijskog i Turskog carstva, da formira vojničku 
granicu. Ovdje je preneseno srpsko ime kao simbol 
vjere i prošlosti uljepšane legendama, i ovdje se je 
u središtima trgovine i obrta razvio građanski 
stalež, koji je početkom 19. vijeka formulirao srp¬ 
sku nacionalističku ideologiju. 

VI. 

Hiljadu godina poslije prvih autokratskih, po¬ 
kušaja sa strane hrvatskih plemenskih poglavara, 
plemena su u Crnoj Gori i Brdinama još uvijek živ¬ 
jela u plemenskom društvenom uređenju. Ovdje u 
golom kršu, gdje je glad bila periodična i gdje su 
bratstva i plemena istrebljivali jedno drugo u borbi 
za pašnjake, teško je bilo uvesti feudalni sistem i 
teško je bilo organizirati i održavati bilo kakovu 
centraliziranu političku vlast. Radi toga niti tursko 
političko gospodstvo nad ovim područjem nije nikad 
bilo ovdje dobro učvršćeno. I ova su plemena bila 
pokršćena, kad i ostale slavenske skupine na Bal¬ 
kanu, ali uslijed nestašice poljodjelskog stanovništva 
tek je krajem 15. vijeka bio sazidan samostan na 

Cetinju, koji je bio i sjedište vladike. Zidanje ovoga 
samostana koji je postao središte vjerskoga života, 
vrlo je važan činioc za budući politički razvitak 
ovoga područja. Među ovim nezavisnim bratstvima 
i plemenima, pod utjecajem turske najezde, vjera je 
bila jedini simbol jedinstva, koji nije dolazio u sukob 
sa privrženosti bratstvu i plemenu. Na ovaj način 
putem privrženosti zajedničkoj religiji, razvijala se 
je i privrženost zajedničkom teritoriju. To je omo¬ 
gućilo, da su se ipak mnoga bratstva i plemena često 
ujedinjavala na duže ili kraće vrijeme, da dadu za¬ 
jednički otpor Turcima. Razumljivo je, da je uslijed 
borbe među mnogim plemenskim i bratstvenim gla¬ 
varima, vladika kao pretstavnik vjere bio jedini pri¬ 
znati zajednički vođa, tako da su vladike imali pri¬ 
like da se istaknu ne samo kao vjerski poglavice, 
nego i kao politički vođe i vojnički vojvode. 

Već smo ranije naglasili, kako su u plemen¬ 
skom društvenom uređenju socijalni i politički po¬ 
ložaji, koji su postignuti sa strane nekog bratstva 
ili neke porodice, postajali nasljedni u tom istom 
bratstvu i u toj istoj porodici. Tako je porodici Pe- 
trović od bratstva Eraković i od plemena Njegoš 
uspjelo, da je od kraja 17. vijeka prisvojila na¬ 
sljedno pravo na vjersko starješinstvo i da je kao 
takova davala starješine samostanu na Cetinju. 

Mleci, Austrija i Rusija od uvijek su nastojali, 
da potkopaju tursko gospodstvo na Balkanu, a od 
početka 19. vijeka, uslijed unutrašnjih neprilika u 
otomanskom carstvu, ovaj je interes još i pojačan. 
Razumljivo je, dakle, da su ove okolne sile poma¬ 
gale novcem, oružjem i drugom vojničkom pomoću 
vladike na Cetinju u njihovim borbama protiv tur¬ 
skoga nominalnog gospodstva. Ovdje je bilo prilike 
za porodicu Petrović, da iskoristi svoj vodeći polo¬ 
žaj i da uveća svoj imetak i svoj utjecaj. Tako je n. 
pr. vladika Rade, pjesnik Gorskog Vijenca, ostavio 

u nasljedstvo 700.000 franaka osim nekretnina, 38 ) 
što je svakako dosta veliki iznos za vjerskoga po¬ 
glavicu zemlje gologa krša. 

Pojačani interes okolnih sila, da potkopaju tur¬ 
sko gospodstvo, pojačani utjecaji porodice Petrović 
i veliki autoritet, koji je uživala Rusija i Austrija u 
ovim krajevima, omogućili su Danilu Petroviću, da 
centralizira političku vlast i da nametne autokrat¬ 
ski režim Crnoj Gori i okolnim plemenima. Razu¬ 
mije se, da je i on u tu svrhu prethodno trebao da 
razbije plemensku organizaciju, ali mu je put bio 
pripremljen već od njegovih predšasnika. Tako je 
Petar II. (vladika Rade) uspio okupiti oko sebe sve 
nemirne glavare, i uspjeo je, da oni zavise od njega 
na ovaj način: 

Sastavio je senat, u kome su članovi bili pod plaćom, 
a za senatore naimenovao je sve šefove najvećih poro¬ 
dica. Za tim je svakoj nahiji postavio po jednog plaćenog 
kapetana i ustanovio sebi perjaničku gardu, koja je ujed¬ 
no i vršila dužnosti izvršnih organa. Postavio je plaćene 
sudije, i plaćao je pandure za svako selo. Sve te »činov¬ 
nike« mogao je izbaciti i postaviti i zamijeniti, kad je 
htio. Cijela ta organizacija koštala je 30.000 franaka go¬ 
dišnje. Svi su ti činovnici dobili grb na kapi: senatori i 
nahijski kapetani zlatni, a ostali dobiše srebrni grb. 20 ) 

Razumije se, da je ovakovo razbijanje plemen¬ 
ske organizacije moralo naići na snažan otpor i da 
je osim podmićivanja vladika Rade upotrebljavao 
grubu silu. Međutim ni to ne bi pomoglo, da nije 
bilo praznovjere i da nisu privrženosti vjeri već bile 
uhvatile snažan korijen u plemenima. Evo kako to 
opisuje Marko Miljanov: 30 ) 


2S ) Djordjević: Crna Gora i Austrija, Beograd, 1924, 
str. 58. 

29 ) Djordjević, op. cit. str. 39. 

30 ) Miljanov, op. cit. str. 269. 

U narod se broji, da je vladika Rade pobio 83 bira- 
nije ljudi Brdjana, Crnogoraca i Primoraca. U prvinu se 
Kučima prestavljalo, koji ne bi sve učinio, što mu vladika 
reče, da će boža kazna panut na njega, i da će ga vladika 
proklet, ka što je sv. Petar 31 ) prokleo one prijed rečene; 
jer u to je vrijeme narod i kaludjere i popove smatra ka 
svece, a kamo li ne vladike. 

Danilo, koji je odlučio biti samo svjetovni vla¬ 
dar, htio je prije svega isključiti druge u nošenju 
istoga naslova. On je uzeo naslov kneza i odredio 
da nitko drugi ne može upotrebljavati isti naslov. 
Kada se je narod skupio na Cetinju, da ga proglase 
za kneza, tvrdi se da je kazao: 

»Kad je Bog dao i dva cara (ruski i austrijski), da 
ste dobili kneza za gospodara, od danas prestaju svi kne¬ 
zovi, te su do danas kneževali, i ko bi po danas ikad i 
koga zovnuo: kneže! osim mene, nema mu druge kaštige, 
nego puška u čelo.« 32 ) 

Danilo je zatim počeo dijeliti sam nove na¬ 
slove, imenovati činovnike između privrženih ple¬ 
menskih i bratstvenih glavara i davati im plaću. On 
je uvećao i perjaničku gardu, ali izgleda, da novac, 
koji je dobivao od Rusije i Austrije, nije bio dovo¬ 
ljan, da se uzdržava ova administracija, pa je zato 
morao nametnuti danak pojedinim plemenima. To 
nije mogao postići bez upotrebe sile i evo kako je to 
izvršeno u plemenu Kuči prema pričanju Marka 
Miljanov a: 33 ) 

U ovo vrijeme knjaz Danilo zatraži od Kuča, da pla¬ 
ćaju danak i da im postavi sud. Kuči ne kćeše čut o dan¬ 
ku, jer ga nijesu ni Turcima plaćali. Ovakav odgovor 
ražljuti knjaza Danila, te pošlje na nji veliku vojsku sa 
svojijem bratom Mirkom, da i silom posudi i protivnike 
kazni . . . Kuči, koji prvi sretoše Vojvodu Mirka s voj- 


31 ) Petar I. 

32 ) Bogišić, op. cit. str. 523. 

33 ) Miljanov, op. cit. str. 301—313. 

skom, biše svi ubijeni i posječeni, a zatijem po sela sve 
puška pobi i nož posiječe. Ne biše poštedjena ni djeca u 
kolijevke, bez razlike je li muško ali žensko, jer je svaki 
ita da mu ga drugi ne ugrabi i zato medalju ali krst do¬ 
bije, a njega bez poštenja ostavi. Tako i starci i bolesnici, 
pa i da se nijesu mogli dić od starosti ali bolesti, biše po¬ 
sječeni i glave im ponesene na mjesto, dje treba da se 
broj ne zaboravi. ... Glave su ljudi i djece, koje su po¬ 
sječene, skupljene na uljanik popa Luke i pobodene na 
rozge oko uljanika, kako bi i vojvoda Mirko moga pre¬ 
gledat i vidjet, koliko i je. Govore da i je bilo 243 ... 

Izgleda da je i Danilu donekle pomogla prazno- 
vjera. Predstavnik Austrije na Cetinju, Doka 
Stratimirović, ovako to opisuje: 34 ) 

... Samo njegove zelene oči odavahu visoku inteli¬ 
genciju i energiju. Tim očima imao je Danilo da zablago- 
dari, što su i najdrskiji Crnogorci pred razljućenim Da- 
nilom gubili svoje samopouzdanje. Zbog njegovog po¬ 
gleda vjerovali su naivni Brdjani, da je on nešto više od 
običnog čovjeka, i praznovjerno su ga se bojali. 

Ovo su dakle bila sredstva, kojima je u ovim 
krajevima bila slomljena plemenska organizacija. 
Ali ipak ova sredstva ne bi bila dovoljna, da u me- 
đuvremnu već nisu bile razvijene zajedničke vjerske 
i teritorijalne privrženosti uslijed pritiska od Turske 
»opasnosti«. Autokratska vladavina porodice Pe- 
trovića je bila dobro učvršćena, čim je plemenska 
organizacija konačno nestala, ali uslijed nestašice 
poljodjelskog stanovništva, te radi stočarskog na¬ 
čina života i slabo razvijene trgovine i industrije, 
Crna Gora nije mogla razviti dovoljno snažan gra¬ 
đanski stalež, koji bi izgradio svoju vlastitu nacio¬ 
nalističku ideologiju. Ta okolnost kao i istovjetnost 
vjere razlozi su radi kojih je nacionalistička ideolo¬ 
gija uvedena u Crnu Goru iz Srbije, a ta je potko¬ 
pala vladavinu kuće Petrović u skladu sa težnjama 
građanskih slojeva u Srbiji. 

“) Djordjević, op. cit. str. 92. 

IZVADAK IZ PRAVILA ZADRUGE 

(Odobrena po Okr. sudu u Zagrebu 26. XI. 1936. br. Fi 469) 

§. 1. Ime zadruge: »HRVATSKA NAKLADA« zadruga za 
izdavanje knjiga s ograničenim jamstvom u Zagrebu. 

Središte zadruge je Zagreb, a zadruga djeluje gdjegod ima 
članova. 

§. 2. Svrha zadruge je: unapređivati na temelju uzajam¬ 
nosti privredu članova na način: a.) da kao nakladnik izdaje 
knjige, brošure, časopise, novine i druge spise iz oblasti knji¬ 
ževnosti i nauke, b.) osnivati posudbene biblioteke i čitaonice, 
c.) priređivati predavanja, d.) priređivati t. zv. dane knjige i 
sajmove knjiga, e.) priređivati ankete o zadružnim edicijama. 

§. 3. Zadruga će Štampati djela domaćih i stranih pisaca. 

§. 5. Zadruga će davati zadrugarima knjige uz popust. 

§. 8. Upisnina po svakom zadružnom udjelu iznosi Din 10.—. 

Kod eventualnog istupa zadrugara upisnina se ne vraća. 

§. 9. Zadružni udio iznosi Din 100.— 

Svaki zadrugar može imati više udjela, plativih na više 
puta bar po jedan upisani udio mjesečno. 

Zadružni se udio ne ukamaćuje, i zadrugar ne stiče pravo 
na diobu poslovnog viška, fondova ili druge zadružne imovine. 

Jamstvo zadrugara je ograničeno. Svaki član jamči za 
obveze zadruge svojim upisanim pa i neuplaćenim udjelima. 

Dozvoljene su obročne otplate pojedinog udjela u naj¬ 
duljem roku od 4 mjeseca. 

§. 10. Zadružni udio može se otkazati svake godine do 
30. rujna. 

§. 14. Članom zadruge može biti svaka i pravna osoba 
koja stanuje u Zagrebu ili u kojem drugom mjestu, koja pisa¬ 
nom pristupnicom izjavi, da su joi pravila poznata, da ih pri¬ 
hvaća i upiše barem jedan zadružni udio, da prima obveze 
nastale upisom jednog ili više zadružnih udjela, te ju ravna¬ 
teljstvo primi za člana. 

Ravnateljstvo nije dužno navesti razlog, ako ne primi neku 
osobu za člana zadruge. Odbijenom pristoji pravo žalbe na 
glavnu skupštinu, koja konačno odlučuje o prijemu u članstvo. 

Pet ili više članova u jednom mjestu izvan Zagreba može 
obrazovati povjereničke odbore zadruge, o čijem radu će 
ravnateljstvo izdati pravilnik. 

§. 15. Prestanak članstva nastaje: a.) istupom, b.) isklju¬ 
čenjem, c.) smrću. 

§. 19. Redovitu glavnu skupštinu sazivlje ravnateljstvo 
svake godine najkasnije do kraja mjeseca ožujka. 

Svaki zadrugar ima samo jedan glas bez obzira na broj 
upisanih zadružnih udjela. 

Zadrugar se može dati zastupati na glavnoj skupštini. On 
treba dati pismenu punomoć onome zadrugaru, koji će ga 
zastupati. Ne može biti kolektivnih punomoći. Punomoćnik će 
pridonijeti i zadružne knjižice zadrugara, koji su dali punomoć. 
Samo zadrugar može zastupati zadrugara. 

